text:
星期六同阿媽小生去左流浮山.嘉道理農場一日遊. 家姐唔舒服所以得返姐夫帶住小生, 辛苦晒! 兩個地方都未去過, 當日都幾熱, 好彩落左小小雨, 同埋農場都有樹陰, 小生係車度訓醒, 精神晒, 好開心, 走來走去, 仲識左個女朋友仔, 不過講英文, 溝通有D困難, 小生做開PR, 冇問題! 流浮山食左小年食神個間野, 普通啦, 又唔係特別好. 我玩完當日即病!
Archive for the 'Family' Category
流浮山.嘉道理農場一日遊Published September 26, 2010 Family , Travel Leave a Comment
迪欣湖踩單車Published June 20, 2010 About Me , Family , Love Leave a Comment
冇野開心得過家庭樂, 仲要當兄弟姊妹成家立室後, 加上工作又忙, 唔好話約去玩, 就算約食飯都唔係咁易. 呢個星期日多得姐姐做搞手, 我地全家人(一共十三人)全部總動員為慶祝父親節, 一齊去咗我好耐冇去既迪欣湖玩踩單車.
當日天氣算唔錯, 不過就真係熱到有D頂唔順, 好在阿哥家姐佢地有車, 可以好快去到, 仲可以帶私伙單車去踩, 我就冇啦, 最後偷偷地借姪女ELISE架車踩, 好開心呀真係! 我呢個吸蚊人, 當日隻腳真係有超過廿粒蚊呀, 腫晒! 不過開心到都冇理咁多, 一於踩同玩咗先算! 我地仲租咗一架六人一齊踩既單車, 一家人好努力咁踩呀踩, 非常好笑! 今次活動提醒我唔好成日掛住工作, 要多D時間陪下屋企人先得! 我會成日提自己, 你地都要呀!
一日一樂園Published June 5, 2010 Family , Travel Leave a Comment
應承咗一年都要去一次Ocean Park玩下. 好耐前係教協買咗票, 就快到期, 加上最近又成日落雨, 搞到今個星期六先可以去. 試咗佢地最新既海洋列車, 真係好快, 3分鐘就可以上山落山, 當然坐CABLE CAR會浪漫好多, 要坐下先叫做去過海浪公園. 好期待佢地既酒店快D開, 我一定第一個去住!
玩咗一日, 好耐冇見小生, 所以約咗家姐姐夫星期日去迪迪尼酒店食TEA BUFFET, 真係一日一樂園! 好開心, 見到小生瘦咗大個仔咗好多, 又識同我有傾有講, 好開心!! 影咗好多靚相, 非常回味呀! 下個月有機會去星加波, 希望可以去到華納影城啦!
年初二煙花@ICCPublished February 16, 2010 Family Leave a Comment
年年新年都會一家人出去睇煙花. 今年就比較特別, Rebecca攞到票係ICC睇煙花, 好在有足夠既票, 可以一家人去睇, 仲可以叫埋係台北返香港既Aunt同表弟. 原本話天氣好差又濛又大雨, 仲話想改期, 點知一去到, 真係估佢唔到, 冇雨仲要個天好清, 大家都好興奮, 係ICC食完UDON就準時進場, 人唔係好多, 我第一次咁正面睇煙花, 睇晒三部船, 有埋附近既燈色同埋大廈, 個VIEW一絕, 大家都睇得好開心同滿意. 最遺憾就係媽媽冇去睇, 下次一定要叫佢去睇! 我地跟住仲去咗WILDFIRE食DESSERT, 好野, 就快儲到一萬分啦!
棕櫚島情人節浪漫之旅Published February 12, 2010 Family , Love , Travel 1 Comment
今年係家姐同姐夫結婚十周年. 姐夫好浪漫, 預備咗一個大驚喜比家姐. 佢地原本係去PALM ISLAND打GOLF, 但係小生就會留係美孚. 姐夫知道家姐一定會好掛住小生, 所以就BOOK咗專車(西部通道)同酒店, 叫咗我, Rebecca, 佢細路Jesse同老婆, 四個人夾住小生上大陸惠陽.
去前好多野預備, 又要攞PASSPORT, 又要汁定小生D行李, 又要唔比得阿媽知. 好彩, 小生好乖好聽我地話, 一上車就訓到落車. 去到之後就坐GOLF車去第十八個洞, 等家姐打完小生就特出現, 送花比家姐. 小生都交足戲, 仲鍚鍚媽咪, 場面真係好感人好SWEET.
跟住到咗夜晚食飯, 姐夫仲安排咗LIVE BAND唱佢地既主題曲, 仲有一個大蛋糕同埋最緊要既名貴介子, 真係LUM晒, 我見到佢地十年都仲咁SWEET, 我都好開心同感動.
夜晚入住PALM ISLAND既BOUTIQUE HOTEL, 一間屋裡面有五間套房, 真係極正, 好有富豪FEEL. 我都有打下DRIVING RANGE, 不過真係凍到傻又大風, Rebecca就開心, 走咗去做SPA, 真係要多謝姐夫比咗一個咁好既情人節旅程比我地同家姐.
下面後MOVIE係我豆舅父DIY送給小生三歲的生日禮物!
收錄咗呢三年既搞笑相, ENJOY! 等佢大個睇返一定好好笑!
係呢度祝小生生日快樂, 健健康康! 豆舅父舅母字.
第一次去愉景灣Published October 18, 2009 Family , Love , Travel Leave a Comment
成日都聽人講話"愉景灣"好浪漫, 有個靚海灘拍拖就最正, 但係其實咁多年我都未去過. 今個星期日終於有機會去, 不過唔係兩個人, 而係同小生一家去玩! 原本可以坐船由中環去, 不過想同小生一齊入去, 所以由東涌出發坐SHUTTLE, 都坐咗幾耐, 感覺有D似STANLEY, 又有D似黃金海岸, 係海灘同小生玩搖控機, 好開心, 好舒服又RELAX既一個下午, 推介拍拖浪漫一流, 大家可以考慮下! 我仲應承咗下次二人世界再去多一次!
同小生去澳門Published August 22, 2009 Family , Travel Leave a Comment
精彩既WEEKEND真係一浪接一浪, 前一陣子先同C&A去完大陸玩, 今次再同小生我家姐一家去澳門玩兩日. 今次係阿生第一次出香港, 唔知佢心情有冇興奮呢?! (我估都冇, 因為佢都唔知發生什麼事) 坐船途中只係不停咁跑呀跑, 都唔似坐緊船!
今次既旅程主要都係RELAX為主, 因為BOOK咗四季酒店(差唔多二千幾蚊一晚), 所以真係要多D時間留係酒店先得! 好好彩, 酒店好體貼咁UPGRADE咗我家姐間ROOM做SUITE, 因為佢話有個細路WOR, 真係正, 一入去, 大家只係"嘩嘩嘩", 因為真係好大好正, 咁大個仔未試過咁豪! 跟住我地去咗VENETIAN食飯, 又去咗游上, SAUNA, 做下皇帝先啦! 小生都好開心, 唔怕水, 曬到黑晒 (都好, 冇咁肥)
夜晚就去咗睇SANDY演唱會, 我真係好掛住o佢現場既聲音, 差唔多全場都係香港人, 大家都係FANS, 非常投入, 好HIGH, ENCORE咗兩次, 冇他, 大家都掛住佢既聲音, 香港唱得既歌聲數之有小, 望佢唔好咁快退休.
第二日送咗個BUFFET BRUNCH, 多野食到不得了, 小生三歲以下唔使錢, 嘩, 酒店就真係慷慨, 佢估唔到一個三歲未夠既細路, 食糧可以咁驚人, 雖然好開心食得, 不過真係要留意下佢既體重, 太肥啦, 再係咁大個咗都好難減! 有D擔心, 最近呢件事, 成日係我個腦度諗, 不停聽下D現任媽媽意見, 我真係幾有興趣研究下細路仔發展, 要睇多D書先得! 大家一定會話, 快D生番個實踐下先啦……呀…..
下一次既旅行好快就到, HOKKIADOへ いく!
大人與細路的暑假Published August 1, 2009 About Me , Family , Friends Leave a Comment
身邊有小朋友既同事最近都放長假期去旅行, 我諗D細路一定勁開心, 唔使返學又有得同爸爸媽媽去旅行做皇帝. 我記得我細個既時候(小學)既暑假當然冇依家D靚仔咁精彩, 屋企唔係有米,而我阿媽好博命搵錢, 忙到傻, 夜晚十二點都要出動簽約, 阿爸就由朝到晚做足六日.四兄弟姊妹通常都係自己顧自己, 我最細, 所以最幸福, 哥哥姐姐都係比最好既我 (做細係好D), 不過我都係自己落街買野食, 周圍落街玩,好似街童咁,得閒行下文具鋪 (以前通常都有玩具買).
同埋當時美孚屋企細, 冇mug活動空間, 大哥家姐大我好多讀中學, 佢地會留係屋企好努力咁讀書. 所以通常我都係上去美孚死黨~勁爺同阿麟屋企玩超合金同打機, 玩到夜晚食飯就返屋企, 日日都係差唔多! 有時二哥都會同我去玩, 聽下音樂, 行下通利, 都幾開心! 有時覺得依家既細路既開心多咗用錢買番來,不過時代唔同咗,父母物質要求高咗呢個係改唔到既事實,細路自然受影響,不過但願大家唔好過咗火,忘記咗一家人或者友誼呢D真正令人開心既Core Value.
今個八月, 我都要好似D細路咁玩玩玩, 因為平時工作真係做不停, 所以已經安排咁多個WEEKEND既節目, 首先係會同好友C&A一齊去因特拉根,華僑城玩番下, 我地個個咁多年死黨, 不過一齊去旅行真係小知有小, 所以我真係好期待今次既旅程. 跟住仲未完, 仲有就係會同我最愛既小生家姐一家人去澳門四季酒店一晚, 靚酒店一定好正, 仲可以同小生去游水, 諗起都開心! 同場仲加影, 去埋睇SANDY LAM既威尼斯演唱會, 勁期待呀! YEAH, 做大人都可以好開心啦 😛
時下的年青人Published July 11, 2009 About Me , Family Leave a Comment
最近新聞成日話依家D後生仔又吸毒又唔讀書, 講真我聽到一D都唔覺得出奇. 因為根本咁多年來一直都有呢D後生仔存在, 只係大家冇留意佢地, 又或者冇見過一D以前所謂BAND 5既學校學生既惡行. 同埋, 就算係BAND 1名校, 都唔係個個咁乖, 都有壞人.
最記得當年我中五會考考得超低分, 低分到讀唔到中六, 但係又唔想重讀 (因為知道再考都係唔OK), 唯有去搵一D超"垃圾"既學校讀中六, 好彩多得我大哥幫手, 最後都有書讀.
呢間係一間工業中文中學, 仲要係男校, 我都預咗D學生比較差, 但係我返咗一兩個月後, 真係O晒咀. 有一次, 我返學悶悶地望出窗, 見到有十幾個初中生係操場向住大閘口狂跑, 跟住就好熟練咁爬牆途學, 日日如是. 跟住有一日我同佢地打籃球(打波可以打破隔膜), 我就八掛問佢地去邊, 原來佢地去葵X度返工賣老番VCD, 非常普遍.
再激既係, 有一次我行經過課室, 佢地係裡面拆樓, 粉刷大戰, 爬上去天花板D風扇度, 最後玩到D電線鬆晒, 成個天花板既風扇同燈全部下榻, 睇到我呆咗! 仲未夠, 又有一次, 唔知係咪有個阿SIR得罪咗一個黑道中人, 我係操場好似打緊波, 睇住有一張"燈"係一樓拋落樓, 直插阿SIR既車頂, "砰"一聲, 今次我唔知係用MUG咀去形容, 成車"LIP"晒.
仲有非禮嚴重, 因為中六有女生, 有一次有個衰仔係女廁某一格"LAY"埋, 跟住有女仔係隔離廁格既時候就係上面偷窺, 搞到個女仔大叫報警. 當然仲有好多冇數咁多既打交, 用籃球"DUMP"老師等等, 目不下吸! 佢地有冇吸毒?! 我就真係唔知. 剩係知警車係門口成日STANDBY, 999都慳返!
最近我同我D表弟妹中學生出街玩食飯吹水, 當然佢地全部都好乖, 不過我覺得時下既年青人太小同人溝通, 可能個個都FACEBOOK同MSN, 都唔使點發聲, 我覺得唔係太好, 大個做野會好汁輸, 讀書唔叻唔緊要, 只係期望佢地多D表達自己, 唔好剩係講潮語同睇o靚模啦!
值得懷念既貼紙相…最緊要係有中學生應有既天真笑容:)
半日爸爸媽媽Published May 31, 2009 Family Leave a Comment
家姐同姐夫兩個去咗出TRIP幾日, 冇人揍阿小生去PLAYGROUP, 阿媽又驚唔識英文 (因為阿MISS唱英文歌), 所以我同Rebecca就暫時做住佢阿媽阿爸, 帶佢去學校. 雖然星期六要晨咁早起身, 不過我地兩個其實不知幾興奮, 一諗起阿生個傻豬豬咁去上學校, 我就好想笑! 一早住車返美孚, 阿媽已經急急腳鬆人去搵FRIEND飲茶, 明既, 難得有假放, 跟住我就幫阿生著衫 (佢最腹既反斗車王) 換片 (唉, 仲未識戒), 跟住就出發去食早餐.
早餐當然係細路仔最愛既MC當當, 終於明白點解佢咁肥, Rebecca餵佢食, 佢竟然可以食晒成個通粉, 仲想食埋我個早晨全餐, 真係勁秋! 食唔夠一陣, 開始坐唔定, 撩隔離個BB女, 費是失禮, 都係早D出發去朗思幼稚園.
一去到, 小生好似熟晒地頭咁, 一支箭咁出去玩, 跑呀跑, 橫行無盜, 好似技安咁, 又大隻 (比起其他細路大一個碼) 見MUG就搶MUG玩, 見波就扔, 見車就坐, 完全不受控制, 其他家長話佢堂堂都係咁….跟住上堂, 個個細路都好乖咁聽故仔, 佢就周圍行, 又搞住MISS, 其他細路又跟住佢. 做手工就梗係家長做多過細路做啦, 到休息食茶點既時候, 其他細路仔一粒一粒放D HoneyStar落口, 佢就只一次過掃晒落個口度….唉…比佢激死, 個個見到佢都大笑, 好鍾意攬住佢D肥豬肉, 哈哈!
做人父母真係唔容易, 明知咁辛苦點解仲有咁多人願意付出?! 當佢好乖咁佢住我叫"父父” 我真係成個人LUM晒, 再辛苦都唔見得晒啦, 係咪?!
小學生拍電影Published January 30, 2009 Family , Technology Leave a Comment
而家D小學生已經唔同我地以前, 好叻識好多高科技. 我姪女Elise就同幾個同學仔用咗只係幾日既時間, 由構思, 做公仔, 諗storyboard, 全部幾自己搞點晒, 搞咗下面呢套卡通, 幾搞笑, 到我個仔女小學既時候, 我呢個IT老豆都應該OUT晒, 真係要學多D野增值, 如果唔係好易有gap!
Incredible 生!Published January 9, 2009 Family Leave a Comment
小生自從上次係我個婚禮出現後, 一砲而紅, 所有我既親戚朋友關心既唔係我幾時生BB, 又唔係問我新婚既感覺, 而係問下阿小生仲係咪咁肥咁得意?! 或者問下幾時可以有佢d相睇下…真係得意呀…肥到佢呢….etc. 風頭直迫係日本唱崖上的波兒個妹妹仔. 我試個有朋友係街見到佢要即刻搵佢影相.
最近佢講野多咗 (咁都冇咁驚, 成日驚佢唔講野), 都仲係咁肥, 一見到佢就諗起Incredibles, 所以key咗佢同我地影相, Ha Ha! 搞笑…
型仔"小生"Published November 2, 2008 Family , Wedding Leave a Comment
結婚當日相信最觸目既唔係我, 都唔係我女友, 而係花仔小生, 大家睇下佢呢個LOOK, 你覺得點?! 嘩, 係咪好型呢?! 問好友阿朱借咗佢個仔套禮服, (佢個仔當時應該係三歲有多), 但係因為阿生佢大隻 (未到兩歲已經三十幾磅), FIT到呢, 仲著得型個舅父, 咁點得GA 🙂 不過佢唔肯著鞋, 出街通常都係著涼鞋, 搞咗好耐先肯. 到時真係唔知點唔點, 佢仲未識講野, 又唔係拖隻利, 到時都係唔樂觀, 可能一出場就走咗去睇電視都唔定. 好在有經驗豐富又叻女既花女GRACE撐住, 應該冇問題既. 大家當日準時睇野啦!
美孚一日遊:印塘海,荔枝窩,鴨洲Published September 21, 2008 Family , Travel Leave a Comment
星期日同女友跟我阿媽去咗美孚一日遊. 阿媽叫到梗係陪佢去啦, 難得咁熱佢都肯出街, 平時佢係屋企揍阿小生都好鬼辛苦, 搵日可以同d friend出去玩下開心下. 不過夏天真係唔好出去咁郊區既地方, 熱到chee肺, 好易中暑. 今次個旅程不停坐船, 去一d平時香港人唔會去既地方, 如 印塘海,荔枝窩,鴨洲等, 其實兩年前都去過呢d地方, 仲去過塔門, 不過其實志不在於, 志在可以陪下阿媽做個乖仔ger, 你話係咪?!


c: text/html

text:
短短一個月唔夠,除左要適應新環境,新人事,估唔到仲己經學左好多新事物,當然都係同工作有關.
基本上大部份都係 M$ 出品,首先係 .NET o既 CMS:
一隻要錢 (Sitecore),一隻 open source (Umbraco),install Sitecore 時真係攪到我頭暈,不過家陣熟習了.功能上仲要再摸下,兩者大致個 concept 都類同,不過同 PHP 家族o既 Joomla 及 WordPress 比,使用上就冇咁 straigtforward 喇.
CMS 之外,又試左 SharePoint 2010 (MOSS 2010),雖然 SharePoint 2007 都叫做玩到熟,但 2010 又好似改進左好多,起碼個 LOOK 都好睇左好多啦.而又因為要試 MOSS 2010 o既關係,再學多兩個 tools:
- SharePoint Designer 2010
- o係舊公司時基本上好少 drill 到去 code level 試野,原來用 SharePoint Designer o係 administration 上都有好大幫助,某程度上方便快捷好多
- InfoPath 2010
- 呢個以前真係只係聽過o下,完全未掂過.用後發現功能好強大,配合 MOSS web form + workflow 應用真係可以好廣泛,不過要花D時間去 design 同 setup
另一樣都係同 SharePoint 有關,因為要試 cust 個 Content Query Webpart (CQWP),接觸埋 XSLT (基本上上面兩個 CMS 都要靠 XSLT),而家仲係學習中.
最後,都係 M$ 產物 – Windows Azure (Cloud),以前用過o既 RackSpace,PacHosting Cloud 根本都唔稱得上 cloud.之不過,M$ sales 號稱不死o既 Azure 其實本身都好似有d問題,CMS 上 Azure 亦好多麻煩野要攪……
anyway, d人成日講終身學習,除左o係屋企冇野做上網學養豬學耕田,又或者出街比錢學整餅學插花外,我覺得o係工作上學以致用先係最有挑戰性最有滿足感!

robotstxt: allowed

filter: keep


text:
洋媚女子:狂野豹妹 擒住你
豹紋代表野性同熱情,而喺四仔中嘅豹紋則代表癡女本性,好多狂野系脫星演出時都會以豹紋造型登場,目的正係想提升佢哋嘅癡女魅力,依家即刻睇吓呢幾部豹紋主題嘅作品,感受一下佢哋有幾狂野啦!
如狼似虎
為咗能令四仔迷感受到熟女對性愛嘅渴望同熱衷,片廠MILFED炮製出呢套《MILF Service》,務求令四仔迷體驗到飢渴熟女嗰種慾求不滿嘅表現,搵嚟Brandi Love,Alexis Fawx,Coco Lovelock等人氣脫界熟女演出.佢哋豐富嘅床上經驗,話畀大家知乜嘢至叫做完美嘅性愛體驗,尤其係當佢哋施展口技及騎乘功夫時,更係會令你從床上初哥,變成知情識趣嘅男人,問題係你能否應付到佢哋無盡嘅攻勢!
激戰黑人
正所謂「黑人兵器長又粗,脫星份工唔易撈.」黑人男優天賦異稟,加上體格精壯過人,脫星要同佢哋上床過招,真係少啲體能都唔掂!不過,脫星Christina Shine坦言最愛黑人男優,想知點解,就要睇呢套由MixedX為佢度身訂造嘅《Christina Shine Loves Black Guys》.一開始佢先剖白自己鍾愛黑人男優嘅原因,跟住為滿足佢嘅慾望,便安排咗四位身材健碩,兵器粗壯嘅黑人男優,輪流同佢進行床上激戰,激烈嘅肉體碰撞,加上高分貝嘅叫床聲,真係好刺激呀!
人人做記者
爆料方法 :
爆料熱線:
(852) 3600 3600
傳 真:
(852) 3600 8800
SMS:
(852) 6500 6500
電 郵:
MMS:


text:
相關文章:(石賈墨)歌德學院專訪系列#4:幾枝竹一扎斷折難
十二月啦,二零一九年話咁快就已經開始倒數,聖誕都好快到.趁住呢個機會,就等石賈墨喺我地嘅第五個專訪度,講解一下佢點樣慶祝呢個德國最重要嘅節日,點樣體驗呢個節日背後嘅傳統.
佢亦都會同我地講下,佢點樣同屋企人喺德國慶祝聖誕,同埋佢最想收到啲咩禮物.當然我地都會問埋佢嚟緊新嘅一年,有咩新願望啦!
德國人聖誕通常會喺屋企同屋企人過.咁你又係點樣同你屋企人過呢?作為香港人你喺德國點過聖誕?
等咗咁耐,聖誕終於就快到!
香港人其實都會慶祝聖誕,不過喺德國,慶祝嘅方法當然會好唔同.我就成日比較德國嘅聖誕,同香港嘅新年.需知道過年係成年最大嘅節日,德國嘅聖誕,對於德國人嚟講,亦都係最緊要嘅時節.所以我嚟德國第一次過聖誕,真係覺得好「緊張」,唔知道我可唔可以同啲德國人一齊享受呢個既熟悉又突然陌生嘅節日.
一開始,我就真係望到實一實,觀察下啲德國人點慶祝,我老婆話要點做,我就照做.例如話點下Adventkranz上面嘅蠟燭,甚至到成家人一齊唱聖誕歌,我都一一照跟.
不過其實我都叫好彩,可以跟我老婆嘅「指令」嚟慶祝,所以都好快理解到德國人嘅傳統.一開始我就只能夠跟住嚟慶,過多幾年之後,我就開始自己擔起準備聖誕嘅責任,尤其係做咗一家之主之後,就更加會主動安排慶祝聖誕嘅細節.我有個同事,佢自己有一個農場,我呢幾年都係去佢度,自己揀聖誕樹,自己托一棵返屋企,亦都會做埋大廚,幫全家人煮聖誕大餐.
雖然我離開咗自己嘅家鄉,但係每一年我喺德國度慶祝聖誕,我都覺得,德國其實就係我另一個家鄉.諗起其實真係好開心,喺德國都搵到家嘅感覺.
第一年嚟德國,就已經有得過白色聖誕,真係好好彩呀!見到雪,我第一時間就想親手砌一個雪人出嚟.不過,砌雪人都需要一定功夫,新手如我,當然失敗收場.咁點算?反正都砌咗一半,俾少少創意,結果我整咗隻雪龜出嚟…
喺德國聖誕節之前嘅日子對於德國人黎講都係幾特別.平安夜之前四個禮拜嘅禮拜日就係降臨節(Advent).周圍都係聖誕市集,小朋友會收到聖誕樹曆(Adventskalender).你會點樣過德國嘅聖誕節呢?
我覺得有時十二月聖誕就嚟到嘅時間,其實仲開心過慶祝聖誕嗰兩三日,因爲個氣氛真係好舒服好溫暖.例如話,我記得差不多十年前,我第一次收到Adventskalender,真係十分驚喜.本來Adventskalender係俾細路仔玩嘅,個聖誕日曆有二十四個窗口,十二月一到,每一日都可以打開一扇窗,通常後面都會有一張相,或者有一粒朱古力,朝朝起身,小朋友都會充滿期待咁打開下一個窗口.
爲咗等我可以體驗一下呢個傳統,我老婆都特登買一個俾我玩,等我開心下.到依家,佢每一年都會買一個Adventskalender俾我,今年仔仔都有自己一個,我同佢一齊開,都覺得佢好開心.
喺呢段聖誕來臨之前嘅時間,我同屋企人,朋友最常做嘅活動,就係去聖誕市集,冰天雪地,飲一杯又暖又香噴噴嘅Glühwein(一種用特殊香料同紅酒煮出嚟嘅熱酒),食下炒栗子(係呀,德國都有炒栗子食!),聽下聖誕市集啲兒童合唱團…
不過,十二月出街的話,真係好凍,所以有時都會寧願留喺屋企,開住個暖爐,沖一杯熱茶,舒舒服服咁坐喺張梳化度,望住啲聖誕燈飾,真係疏乎.最好就係有埋天時地利,落埋雪,咁就可以過一個白色聖誕.
講起白色聖誕,德國人每年年尾都會求神拜佛,希望聖誕嗰幾日會落大雪,嗰種氣氛,真係好似入咗童話世界咁.


text:
「嘩,乜你哋收費咁貴!咁我不如用筆錢請個姐姐好過啦!」呢句說話由我哋開業到而家,聽過不下數十次
好多照顧者為咗令家中腦友記得到更貼身嘅照顧,而聘請外傭照顧佢哋日常需要.但其實屋企有咗姐姐,係咪就係等如係對腦友記最好嘅安排,同埋解決晒所有問題?
部分照顧者聘請姐姐前,以為有咗姐姐就等於患者得到足份嘅照顧,每日問題就會更少.但可惜嘅係現實狀況中,由於外傭無足夠對應認知障礙症嘅認識同照顧技巧,而在患者眼中外傭完全係一個陌生人,心入面好多時會產生排斥如果呢個時候家中照顧者又無提供足夠的支持,外傭同腦友記嘅相處就會更加困難同混亂,反而引發患者行為問題,情緒不穩,甚至會產生攻擊行為,而當外傭承受唔到照顧壓力,自然就會選擇離開而好多時照顧家庭就只可以再重新招聘新姐姐,不斷重複最後,除咗解決到患者基本生理需要外,反而腦友記行為或情緒問題更見惡化
聽完我哋咁講,係咪即係請姐姐係咪絕對唔好?當然唔係只要照顧者同姐姐有良好嘅溝通,同埋調整自己嘅心態,姐姐都可以絕對成為照顧好幫手以下就係一啲關於外傭照顧腦友記嘅小貼士:
首先,第一點係最重要嘅一項照顧者需要確立一個清晰嘅態度:腦友記係您嘅家人,但並唔係外傭嘅家人,所以一開始千萬唔好假設外傭一定用你嘅角度去照顧及關愛腦友記.要清楚知道,最大照顧及訓練主導角色及責任始終在於家人,而外傭係輔助角色幫助日常生活需要及訓練
當外傭新嚟到家中開始工作,由於語言不同嘅關係,僱主可以提供寫有記錄患者日常習慣,喜好的事物,飲食習慣,生活日程,認知障礙症病徵等等的筆記或圖文冊,令姐姐可以更快及準確掌握到患者嘅需要除此以外,外傭可以透患者鍾意嘅事物及喜好,加快患者接受外傭嘅過程,增加親切感
由於認知障礙症患者適合一個有規律嘅生活日程,為咗令外傭更容易跟從固有嘅習慣,僱主可以定下每日生活時間表,令外傭及患者可以磨合得更快
由於大部分外傭都無關於照顧認知障礙者嘅知識及訓練,所以雇主可以準備一啲日常訓練或遊戲,指示姐姐指導患者進行訓練,例如:教導姐姐如果實踐「現實導向訓練」,包括透過交談及於家中使用大掛牆日曆,大時鐘,大標貼等重要標示,指示姐姐每日不停重覆及詢問患者不同資訊:日期,時間,地點,天氣,節日,食物,日用品等,幫助患者更準確地掌握四周發生的事情
有啲照顧者會問,點解姐姐同患者相處十分融洽,但係患者情況會每況越下呢?原因就係:姐姐就係對患者太好了!有時侯,外傭及僱主因為覺得患者能力有限,所以咩都會幫患者做晒.但其實相反地,僱主應該教導外傭加強患者嘅自我照顧訓練,例如:鼓勵患者進行能力以內嘅日常活動,包括進食,洗面刷牙,穿衣,洗澡,簡單家務等,外傭可從旁給予適當嘅協助,增加患者自理的意識同自主性,避免過份依賴,導致能力衰退,亦可以從而得到成功感及滿足感
好多時外傭都會每日帶患者到街外散步,吸收下陽光,鬆下筋骨.但如果老友記行動力一般,僱主應該給予外傭扶抱/轉移技巧,避免令患者跌倒.我哋亦十分建議僱主為患者佩置防走失器,以防患者喺姐姐一不留神嘅時候走失,都可以迅速搵到患者行蹤.
最後,亦係其中一個重點照顧認知障礙症患者從來都唔輕鬆,任何人都需要休息及釋放情緒僱主喺適當時候應給予姐姐空間唞唞氣及放鬆,釋放繃緊嘅情緒~休息係為咗走更遠嘅路呢
雖然聘請外傭唔可以代替專業認知訓練,但一個幫到忙照顧家中腦友記嘅姐姐,係家中不可多得嘅一份子,絕對可以令腦友記嘅訓練事半功倍所以,如果你屋企有個好好嘅姐姐,就要好好珍惜同埋加強溝通喇


text:
#信用卡年費 #信用卡waive年費 #信用卡點waive年費 #waive年費教學
新客經本網申請指定東亞信用卡,各簽一次就賺$2,000/Apple Watch,連同迎新賺高達$5,750!
新客經本網申請Citi Cash Back,零成本賺$1,600/Marshall無線喇叭!
新客經本網申請渣打Smart卡,毋須簽賬賺$600,迎新零成本賺$1,800!
新客經本網申請安信EarnMORE,毋須簽賬賺$800,迎新零成本賺$1,385!
(最後更新:2020年7月)
依家市面上出咗好多高回贈嘅信用卡,但偏偏就好多人寧願繼續用啲無咩回贈嘅卡,其中一個主要原因就係好多人都好驚俾銀行收年費.尤其係平時少留意開信用卡嘅人,好多時第一句就係問張信用卡係咪永久免年費.但其實,依家市面上絕大部份嘅信用卡,即使有年費,都係打個電話就waive到!就算真係waive唔到,只要cut咗張卡就唔會收錢!如果你真係好驚唔小心俾人收咗年費都唔知,雖然唔建議,但都可以睇下呢篇永久免年費信用卡攻略.
預繳年費
首先同大家清一清concept先.信用卡嘅年費,一律都係預繳,即係預先俾定下年嘅錢.所以理論上,張卡一批嗰下其實就已經即刻要俾年費.但除咗幾張尊尚級信用卡,基本上所有信用卡都係最起碼會免你頭一年年費.所以當你張卡開夠一年要收年費嘅時候,銀行其實係收緊你下一年年費;咁就算真係waive唔到,你只要cut咗張卡,就即係你唔會用佢第二年嘅服務,所以亦毋須要交年費.
打電話免年費
所以如果唔想俾人收年費,大家就記住每個月都一定要望一望張月結單(其實就算張卡無年費都要望,如果唔係隨時俾人盗用咗都唔知).當你見到月結單上面要收你年費嘅時候,除非你係用嗰幾張尊尚信用卡,如果唔係就一律都係打上銀行信用卡hotline處理.
好多銀行嘅hotline,直頭會有個制俾你揀豁免信用卡年費,然後就電腦處理自動豁免,連真人都唔使經.如果你㩒完呢個制,電腦系統話豁免唔到都好,都可以再駁比真人聽去處理.你只要禮貌咁同佢講話想waive年費,佢就通常都會waive俾你.如果waive唔到,通常都係因為銀行policy問題,咁就請你好好放低,禮貌咁同CS講話想cut卡.Cut咗卡,過完冷河又可以再食過迎新,其實賺得隨時仲多過你keep住張卡(信用卡迎新攻略)!
年費豁免條件
其實有啲信用卡係寫明咗豁免年費條件,通常一係就要簽夠幾錢,一係就要開銀行戶口.例如張AE Blue Cash就寫明每年簽$25,000先有得免年費,張渣打Simply Cash就寫明要優先理財/Premium理財/渣打紅利出糧戶口客戶先有得免年費.但就算達成唔到條件,打上去都一樣可能waive到!
要俾年費信用卡
市面上有幾張尊尚信用卡,無論係點都無面俾一定要收年費,仲要係連第一年都無得免,包括AE白金卡(細頭),AE白金信用卡(大頭),Citi Prestige同Citi Ultima等.但呢啲卡多數都係主打飛行里數,比較少人會用嚟玩現金回贈.
同時值得一提嘅係,今年渣打都唔知點解企得好硬,張Simply Cash如果唔係優先理財/Premium理財/渣打紅利出糧戶口客戶,好多時都唔肯免第二年年費.但都係嗰句,waive唔到都唔使留戀,cut咗佢再食迎新好過!
小結
睇完呢篇文,就唔好再因為張卡有年費就唔去開咁傻豬啦!會賺少好多現金回贈㗎!即刻去睇吓邊張卡玩現金回贈最抵啦!


text:
長沙灣
長沙灣(粵拼:coeng4 saa1 waan1*4,英文:Cheung Sha Wan),係香港新九龍嘅一個地方,西面係荔枝角,東南面係深水埗,北面全部係山.長沙灣原本一個長形嘅海灣,家下就填海填成一塊大地方.裏面無論工業,商業同住宅都有.住宅有公屋,唐樓,洋樓,私人屋苑.工業有唔同工廠大廈,亦都有船廠.商業以衫褲批發為主,寫字樓方便就唔係咁多,多數係工廠大廈轉成.長沙灣有唔同食品嘅批發市場,供應全香港.所以,長沙灣可以話係包羅萬有嘅社區.
長沙灣對出就係昂船洲,家下已經連成一體.
史改
舒懋官編嘅重修新安縣志(清代嘉慶二十四年刊行),裏面就有提到長沙灣係一條村,係『官富司管屬村庄』,又另一節又有提係『官富司管屬客籍村庄』,所以可能係本地人同客家人都有嘅村,曾經係鄧氏地[1].長沙灣原本係一個大海灣,係漁民聚居地.原海灣西起海角荔枝角,東接另一個海角深水埗,海邊散住唔少村.家下同荔枝角分界喺蝴蝶谷道.經過好多次填海,長沙灣已經見唔到海灣,村落亦都消失.取而代之係舊樓,公共屋村,工廠大廈等.原本海岸綫約莫喺家下青山道.
地方改
長沙灣近青山道一帶,主要係舊式嘅私人樓,同埋幾過大型公共屋邨,好似蘇屋邨,李鄭屋邨.而長沙灣道,一帶,西面係工廠區同長沙灣廣場,中間係公共屋邨元州邨,麗閣邨,而東面係已經拆咗嘅工廠大廈.再出荔枝角道,西面係新私人屋苑,中間係批發市場.
街道改
交通改
呢頭交通都幾方便下,有港鐵荃灣綫經過長沙灣道地底,設有長沙灣站同埋荔枝角站(「荔枝角站」唔係真正嘅荔枝角,其實仲係長沙灣工業區).而長沙灣填海區個頭就有南昌站,嗰個站可以搭港鐵西鐵綫同埋東涌綫.


text:
講起 DSE 英文 科,好多人去到高中先會發現到,自己嘅英文水平好似唔係幾可以應付到 Reading 卷 或者 Listening 卷嘅 Part B2 ,之後開始後悔自己點解冇努力學好英文,然後想係高中急起直追.但坊間好多唔同嘅補習老師,真係唔知應該點樣可以搵到個岩自己嘅補習老師.怕投資完一個老師結果未如理想,又會怕教得太難,唔岩補底嘅程度,今日Spencer Sir話你知究竟一個真係補底嘅英文老師應該係點架呢?
DSE 英文 補底篇
需要補底嘅同學,通常都會有以下嘅共通點: grammar唔係太好,生字量少,寫作缺乏變化同欠通順或者冇一啲好靚嘅句子…因此,要選擇邊位補習老師適合自己通常都係取決於你想係邊一方面得到提升,同埋相對地,想選擇嘅老師係邊一方面較為突出.
講左咁多問題,究竟點樣先可以學好英文或者改善自己嘅英文水平呢?以下就有4個方法:
搵到自己嘅不足
大部分香港學生係英文方面要改善嘅地方都係個幾樣: 聽 說 讀 寫,生字,grammar等等.第一步係要搵到令你英文需要改善或者突破嘅位.學習任何嘢都係,要知道自己嘅弱點先可以知道用咩方法去進步.如果剩係「盲中中」搵人交你,人地教啲咩比你,你就學咩,咁樣唔單止會因為缺乏方向同目標去進步,同時一都會剝奪埋你嘅problem-solving skills.所以係做決定之前一定要思考左自己嘅目的或者方向先去行動,開始改善自己嘅不足之前要預先搵出缺點,先可以對症下藥.
善用身邊免費嘅資源
想改善英文但係又唔洗下下都課金嘅,可以試下從下面嘅方法試起,例如每日上網聽下TED ,BBC,多聽聽英文嘅野.亦都可以試下上外國版論壇:Reddit,學習下唔同嘅slang,對你哋嘅英文都有幫助同時可以擴闊下視野,了解外國文化同埋唔同國家嘅時事議題.同時都可以上Instagram follow分享英文資訊嘅page.再者,如果都係覺得唔足夠都可以買本grammar書操下,亦可以上YouTube睇一啲YouTuber教grammar記低筆記.亦可以觀察身邊英文好嘅同學,問一問佢地係點樣學英文有冇啲咩秘訣.再唔係可以問自己嘅英文老師問下,佢改左你嘅英文功課咁多次,信都會清楚你嘅弱點係邊.因此,應該可以俾到不錯嘅建議或者幫助.
針對性改善
當收集到意見同建議,有左一個框架之後,就要採取行動.可以透過制定時間表為每個task設置一個目標,例如要改善grammar,你就可以去grammar書,去圖書館借練習又或者上網搵相關嘅聯繫.設定一個短期目標俾自己,然後每個月月尾做一個檢討,睇下自己嘅達成率有冇達到先前定下嘅目標.做唔到嘅話就重新檢視自己學漏左啲咩,超額完成嘅就需要睇下修改一下自己嘅目標.總括而言,需要透過自己嘅成績不斷自我檢視,練習,改善,只要堅持就會有成果.
最重要嘅一點
無論做咩都好都需要嘅 —- 耐性.學英文同學數學好唔同,唔係話今日操多幾份歷屆試題,熟悉左題型就可以百分百拎分.學英文需要長時間浸淫,更加需要多聽多講,所以過程係相當漫長.由於英文係冇即食罐頭,想進步就要係唔同方面進行提升,所以唔好期望一次過進步晒咁多方面.可以分成唔同嘅範疇,然後逐一進行提升.一分耕耘一分收穫,農夫要收成都要經過一段時間嘅等待.
學英文難唔難真係在於你用嘅方法同對英文嘅興趣,只要搵到潛在嘅問題,針對所搵到嘅問題進行解決,就好快會見到進步.如果你想搵補習老師,就要搵最能夠針對你想要嘅問題嘅課程,起碼課程會是自己嘅弱點所需要嘅.
如果大家有什麼英文問題,如Spencer Lam, 好唔好咁樣學英文呀? 或者IELTS考試,成人英文/商業英文的知識及英文資源,歡迎你可以隨時再跟我多交流一下,可以Follow 「Spencer Lam English Team」 Facebook page同IG得到更多英文資訊,亦都可以上 https://spencerlam.hk/ 了解更多!


text:
香港雖然唔大,但有時去到其他區都覺得好似去咗個小旅行咁,所有嘢都變得好新鮮.今次毛毛就搵咗三幢建築物,等大家睇下知唔知喺邊啦!
油麻地停車場
平時去開油麻地嘅你,未必抬頭發現,原來有條天橋係穿過成幢大廈.
加士居道天橋喺1977年開始啟用,其中有一段路面係穿過油麻地停車場大廈,成個畫面就好似《食神》中唐牛個身穿咗窿咁.
根據之前嘅報導,有堪輿學家話,由於天橋貫徹整幢大廈,所以打通咗陰陽界.亦有好多司機大佬都話曾經夜晚晚瀨過嘢,甚至寧願選擇兜路行都唔過天橋喎.
屯門妙法寺新綜合大樓
如果你有試過搭西鐵去屯門,一定會見過妙法寺新綜合大樓,一幢現代大型建築物座落喺古色古香嘅「妙法寺萬佛寶殿」隔籬,即刻形成好大嘅對比.
每一次都會有朋友好像發現新大陸咁問:「呢幢咩嚟㗎?」
認真諗,究竟大樓入面有啲咩呢,今次就問問Google大神啦!
原來裡面除咗有玻璃佛殿,仲有圖書館同演講室畀一眾善信享用,而且現代嘅設計係為咗日後方便維修同保養,所以先會同萬佛寶殿咁格格不入啫.
尖沙咀福德古廟
喺充滿自由行,名店林立嘅尖沙咀,竟然有間成百年嘅古廟隱藏喺巷仔之間!
平時行經海防道都係急急腳去海港城,又有幾多人留意到原來臨時街市隔籬有個小入口,通往福德古廟?
其實,福德古廟喺1900年已經喺現址,以前係畀碼頭工人同附近嘅街坊供奉嘅.就算尖沙咀喺呢百年間變咗好多,但古廟仍然默默地保佑大家.
每一區都有唔同特色嘅建築物,有時我哋唔知道,只係我哋從未認真咁去發掘!


text:
新年期間,大家都趕住去做節或者拜年,唔使問都知坐地鐵一定迫到死,開車都逃唔過塞車一刧架啦.今年有4日農曆年假,除左香港人會四圍去玩之外,睇怕都有唔少內地人會因為信用卡優惠之類,湧黎香港買野.
喺人多車多既情況下,如果你諗住喺農曆年開車既話,就要記住以下呢幾點,安全駕駛, 平平安安過羊年 .
小心行人
新年既人流一定比平日多,所以撞到人既機會都會高左.根據運輸署2013年既統計,行人因為交通意外而死亡既數字係高過司機或者乘客架!大部分涉及行人既交通意外多數係喺啲細街度發生.所以記得要保持安全既車速,咁就可以減低撞到行人既機會.
以下呢張圖係由澳洲新南威爾斯州交通安全中心發表既,喺入面可以睇到,架車開得越慢,行人存活既比例就越高.
切勿酒後駕駛
新年一定有好多聚會,而且唔少人都會因為現場氣氛,或者其他人邀請而飲酒.如果你喺聚會既時候飲左酒,就最好坐的士啦!
飲酒會令你既反應變得遲鈍,所以見到紅燈之後,踩停架車既時間都短左.喺香港2013年既20,596宗交通意外入面,總共有588宗係因為行人疏忽,20宗係因為酒後駕駛.雖然酒後駕駛唔係最主要既交通意外成因,但你都唔想因為酒後駕駛撞到人而後悔一世,莫講話重要坐監.所以都係小心駛得萬年船,飲左酒就唔好開車.


text:
作者:認真小毒毒 | POSTED ON 24 SEPTEMBER 2021
大家好,今次會開箱嘅成人用品係由EXE推出嘅「任性雙穴進化 SPDX SOFT」,係久違嘅「任性雙穴進化 SPDX」嘅柔軟版.
內藏骨骼嘅等身自慰器,到今時今日似乎已經唔係啲咩新鮮事,不過當年推出嘅前作「任性雙穴 SPDX」就簡直可以話係內藏骨骼嘅始祖,由骨骼部件將自慰器嘅造型美帶出,豐滿嘅臀部同幼細嘅小蠻腰完美配合,實在係叫人蠢蠢欲動,令人嘆為觀止.
事隔6年後嘅今日,竟然無啦啦又再推柔軟版,究竟係有咩打算呢?
講到柔軟版,基本造型規格都係同普通版大致相同啦,唯一唔同嘅好似就係得材質方面.以前啱啱出呢款普通版嘅時候,簡直可以話係有史以來最巨型嘅尺寸啦,但係伴隨住之後再有「任性雙穴身軀DX」,「任性下半身DX」等超過10kg嘅巨獸,而家再咁樣睇返呢個4kg好似都無乜特別感覺了.
如圖中所見,骨骼部件係內置於本體中,有效防止喺使用途中本體出現塌下嘅情況而造成不適,畀你盡情享受安穩而實在嘅騎乘位玩法.
柔軟版喺中小型自慰器上嘅評價一向都唔錯,但係去到呢種大型等身自慰器上係咪都係一樣呢?因為大型自慰器唔單止係插入感,手感都非常重要,如果太過軟身,抱住或者揸住都揸唔穩嘅話,相信使用體驗都唔會好得去邊.
開箱
雖然正話先講4kg好似都無乜特別感覺,但係實際擺在眼前都真係幾有氣勢,加上全長約32cm,攞上手都真係幾吃力,實在係睇細咗佢啦.
如剛才所說,造型上同普通版係一模一樣,都係一貫任性系列嘅風格啦,無啦啦有人敲門都唔奇,完完全全嘅蘿●體型.
講得柔軟版就梗係偏軟啦,好似搓緊麵粉一樣嘅手感,不過就當然唔係好似麵粉咁撳咗落去就凹咗,而係有一定嘅彈力維持本體形狀嘅素材.
至於骨骼部分係由腰部支撐上到頂,所以就算換上柔軟材質都無出現頭先擔心揸唔穩嘅問題,似乎唔同材質都唔會點影響骨骼部件嘅可用性.
只有好輕微嘅膠味,柔軟材質當中都算係相對溫和啦,幾乎無味,有適量嘅出油度,有一啲大型自慰器為咗節省成本,可能材質唔會用太靚,而今次呢款就好明顯無呢個問題,仲好揼本添.
入口處充滿稚嫩氣息,仲帶點豐滿感,甚至有少少罪惡感……
陰唇再以獨立一層製作,由出面嘅外陰打開就好似二重入口咁.
後庭就用上粉紅上嘅二層構造,由包裝上嘅說明所指,似乎係用咗偏普通版嘅物料,不過材質就唔太厚,所以就算伸手指入去摸都唔係太感受得出兩者嘅差別.
內部構造似乎又同普通版略有不同,陰道係凸凸凹凹嘅隆起肉粒凸起構造,而後庭就係稍為彎曲嘅橫紋構造.
試用
無論係騎乘位或者放喺枱上推,甚至高難度嘅火車便當體位,當然仲有放喺床上嘅傳教士位啦,無論係邊種體位,都完全無任何障礙,骨骼部件嘅支撐加上剛好嘅尺寸感又唔會太重,等身型嘅優點完完全全帶晒出嚟.
雖然係就係無「任性雙穴身軀DX」嗰種直頭好似同緊真人做愛咁嘅超真實臨場感,但係始終都叫做有個身體擺在眼前隨住抽插而搖晃,如果加點想像力嘅話,真係似同緊個幼…算啦都係無野.
陰道相比之下係比較圓滑溫和嘅插入感,無任何粗糙皺紋嘅刺激感,除咗柔軟順滑嘅觸感之外,仲有一個突如其來嘅起伏位,就好似喺入面擊打你一樣嘅插入感.
陰道並無直接明顯刺激於陰莖上嘅構造,而且佢有一個光滑嘅肉壁,又無細小褶皺,雖然唔係話插入感特別差,但係亦未至於舒服到即刻有射精感嘅程度.
至於後庭管道就係相當簡單嘅皺褶刺激,係就係簡單無趣唔特別,但係正因為咁簡單易明而更易帶出舒適嘅射精感.
喺有凹凸起伏感嘅陰道位挑逗過一陣,有感覺之後再轉到後庭位作最後衝刺,相信呢個就係最佳玩法啦.雖然舒適度實在未算優秀,但係睇造型精美加上咁有臨場感嘅份上,都叫做值得一玩嘅.
*試用文內容只屬用家意見,實際用感因應個人體質情況以及使用方式而異,不能保證效果完全相同.
相關成人用品連結︰任性雙穴進化 SPDX SOFT
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 21 | 18 Gifts – 成人用品 | 版權所有,未經許可,不得轉載.


text:
19 OCTOBER 2013(SAT)上次嚟鯉魚門三家村小小豬玩拋石頭都玩到不知幾開心,見今日天氣都真係好好,所以約埋小豬媽同LULU妹,一齊再入鯉魚門行吓,吹吹風順便又俾機會小小豬去玩拋石頭呀~
開頭我地都唔打算咁快就去海邊,諗住周圍行吓先.不過依個小小豬好似認得條路咁,當我地一入到鯉魚門,佢就好似帶路咁,帶我地行去個石灘度,仲邊行邊同小豬媽講嗰度有拋石頭玩,見佢咁熱情,所以都唔掃佢興,先去石灘等佢地兩婆孫玩吓先啦~
依個小小豬仲不停咁叫小豬媽執石頭俾佢拋添~
可能係第二次玩,依個百厭小小豬玩得大膽左呀~
玩左一陣拋石頭,之後就附近個小公園休息一陣,之後兩婆孫又一齊玩吹泡泡啦~
當然唔少得玩小公園啦~
平日小小豬都好少主動去搵其他小朋友一齊玩,今日佢竟然主動同個差唔多年紀嘅姐姐一齊玩.哈哈哈....大個仔啦...開始識女仔啦~
玩左一陣,我地就同小豬媽去附近餐廳TEA吓休息一吓,之後就送小豬媽同LULU妹去三家村碼頭,因為嗰度有船可以返西灣河,搭船方便啲嘛!
當我地送小豬媽船時,睇吓依個小小豬幾唔捨得小豬媽~
開開心心又過左一個下午,小豬媽仲話嚟依度搭船好方便,所以下次我地再入嚟玩,一定要叫埋佢,等佢陪小小豬再玩過呀!


text:
牙齒力量強大,能咬碎很堅硬嘅食物,甚至有人能用牙齒咬住繩子盪秋千,拉汽車.點解牙齒會咁堅固呢,呢與牙周組織嘅支持密切相關.牙周組織由牙槽骨,牙齦,牙周膜同埋牙骨質組成.
1. 牙槽骨
牙槽骨系上,下頜骨包圍和支持牙根嘅部分.也就系講,牙齒系依靠牙根深深地埋喺牙槽骨中嚟保持堅固和穩定嘅.容納牙根嘅窩稱為牙槽窩.牙槽骨對牙齒起着支持作用,牙槽骨嘅高低與牙齒嘅松動度有直接嘅關系,當牙槽骨萎縮吸收後,就算軟組織仍然位於牙頸部嘅位置冇退縮,牙齒嘅松動度也會明顯增加,相應嘅,牙齒嘅咀噍功能也會明顯下降.牙槽骨系牙周組織,也系全身骨骼系統中代謝和改建最活躍嘅部分,呢也系我哋能矯正牙齒位置嘅原因.
2. 牙齦
牙齦覆蓋於牙槽嵴頂端,呈錐形充滿喺相鄰兩牙接觸區下方嘅三角形間隙(俗稱牙間隙抑或牙縫)之間嘅部分叫齦乳頭.呈領圈狀附着於牙冠或牙根上嘅部分稱為結合上皮.牙齦包繞牙齒頸部,並通過結合上皮喺齡牙結合部與牙面緊密結合,良好地封閉軟硬組織交界處,系防止異物,細菌及其他病原物質侵襲機體嘅重要屏障.打個比方,用一根橡皮筋將衫嘅袖口喺腕部下方結扎上,呢時候嘅手相當於牙齒,衣袖相當於牙齦,衣袖與手腕之間嘅一圈間隙就相當於齦溝,呢個橡皮筋就相當於結合上皮,橡皮筋嘅作用就系使手臂與外界嘅刺激隔絕.正常嘅牙齦為淡粉色,呈扇貝狀,緊密貼附於牙面上,成個牙列嘅牙齦呈波浪狀牙故系口腔美學嘅重要組成部分,如果牙齦有炎症或萎縮,口腔「紅白美學」就會遭到破壞.
3. 牙骨質
牙骨質覆蓋喺牙根表面,硬度與骨相似.佢參與了使牙齒穩固於牙槽窩內,承受和傳遞咬合力量嘅生理功能,還參與牙周病變嘅發生和修復.
4. 牙周膜
喺牙齒和牙槽骨之間有一層薄薄嘅組織叫牙周膜,其最重要嘅成分系膠原構成嘅主纖維.呢些纖維呈束狀排列,一端埋喺牙骨質內,另一端埋入牙槽骨,使牙齒牢固地懸吊喺牙槽窩內.呢些纖維韌帶具有一定嘅彈性,因此牙齒喺牙槽骨中系有一定嘅動度嘅.咁嘅結構能夠喺牙齒咬硬物時起到緩沖作用,避免牙槽骨受到過大嘅沖擊力.
睇完昵篇文章,相信你對「牙周組織結構及作用,你知道嗎?」有一定嘅了解,如果您有其它牙周組織相關問題,歡迎通過whatsapp免費咨詢我哋嘅專家.
相關推薦:


text:
超級馬利奧樂園3 華利奧樂園
超級馬利奧樂園3 華利奧樂園(日文:スーパーマリオランド3 ワリオランド;英文:Wario Land: Super Mario Land 3)係任天堂1994年1月21號喺Game Boy出嘅超級馬利奧樂園系列作品.
佢係第一隻由華利奧做主角嘅遊戲,亦係Captain Syrup(キャプテン・シロップ)同佢嘅馬仔Brown Sugar Pirates首次出場嘅遊戲.
雖然係叫「超級馬利奧樂園3」,但係馬利奧喺呢隻遊戲絕少出現.
簡介[編輯]
華利奧樂園嘅故事係超級馬利奧樂園2:六個金幣(華利奧係呢隻遊戲嘅最後大佬)嘅延續.同之前嘅超級孖寶兄弟系列作品唔同,遊戲冇公主要救,而目的係令華利奧搵到越多嘅錢去買城堡,令馬利奧妒忌.另外華利奧亦可以儲「心」,儲到咁上下就可以獎隻.
成隻遊戲有40關(包埋隱藏嗰啲).其中多個關有隱藏嘅寶箱,而嗰啲地方要用到鎖匙先至入到去.每個寶箱都有唔同嘅寶物,而寶物亦有唔同價值.
玩[編輯]
華利奧嘅行動方式同馬利奧有唔同,其中之一係佢就噉掂啲敵人自己都唔會有事(掂到佢哋啲武器除外),而佢踩到敵人之後,重可以將佢哋拎起當武器用.
如果佢有10個或以上嘅錢,華利奧可以攞出一個值10個錢嘅銀仔,去開終點大門,開Check point又或者當武器用.佢掟出去嘅銀仔係可以收返.
華利奧可以攞一啲帽嚟同自己升級.噴射帽令佢可以喺個天飛一段距離,走得快啲,亦可以喺水入面用衝撞;火龍帽令佢可以噴火攻擊,就算落咗水都出到;牛角帽令佢更加大力,可以衝撞多一段距離,吊喺天花板同埋出重磧.另外,華利奧亦可以攞星星令自己變成無敵一段時間.
如果華利奧中招,就會縮細,冇帽戴同埋冇得出衝撞.喺縮細咗嘅情況下再中招就會死同埋跌晒喺嗰關搵到嘅錢.


text:
瞬間打造持久百變髮型!Philips StyleCare Prestige造型神器套裝
StyleCare Prestige加熱直髪梳
一梳快速順服亮澤 長/厚頭髮女生最愛
美編同素人Bowie一樣,每朝瞓醒都會洗頭,令頭髮睇落無咁油/扁塌,但每次吹乾頭髮後,都會有好多髮絲飛起咗,成個頭睇落好毛燥.如果天氣乾燥,更加會有髮尾打結嘅問題,就算同普通髮梳梳順都仍然睇落好乾燥,髮質好差咁.
如果想係短時間內令凌亂嘅頭髮變順直,美編會建議先用Philips StyleCare Prestige美髮造型套裝內嘅加熱直髪梳.佢係50秒內就完成加熱,唔使慢慢等.而直髮梳有多達 111 個發熱點,再加上特寬梳墊設計可以一次處理更多髮量,特別適合頭髮厚/長嘅女仔!
同一般直髮夾唔同,正正因為佢髮梳嘅設計,一次過「梳順,梳直」頭髮,打造順滑自然嘅直髮,而唔係「死直」嘅突兀髮型!
你可能會懷疑:「咁快可以令頭髮順直,會唔會傷髮架?」加熱直髪梳係採用 ThermoProtect 均勻受熱技術,可以保持髮絲係穩定嘅護髮溫度,避免因熱力不均造成局部過熱,配合電氣石陶瓷塗層,有效減少髮梳與髮絲間嘅摩擦,因而造型效果持久不傷髮,令髮絲睇落更有亮澤,好似天生就咁靚咁!
StyleCare Prestige自動捲髮器
智能捲筒設計 一鍵輕鬆自動捲髮 曲髮效果持久
好多女仔同美編一樣唔捨得剪短頭髮,因為有時心郁郁想試下轉曲髮.但其實市面上嘅手動捲髮器都好難用,除咗好難整到理想嘅曲髮之外,仲好容易燙傷手!今次套裝內嘅自動捲髮器係智能捲筒設計,簡化一般捲髮程序,你只需將髪束放入智能捲筒,一鍵輕鬆自動捲髮,一啲技巧都唔使,而且都唔怕燙傷自己,非常安全!此外,佢係開放式捲筒設計,配合安全裝置,確保髮束唔會被卡住.
另一過人之處,呢款自動捲髮器內置智能鎖水溫控感應器,可以自動調整最合適嘅造型溫度,頭髮唔會因為過熱而受損,保持髪絲內嘅水分,又可以令曲髮維持更長時間,美編試過唔落hair spray都keep到全日!!同埋佢加入負離子護髮功 能,所以Set出嚟嘅秀髮,柔順不毛燥,真係稱得上全方位呵護秀髮.
StyleCare Prestige自動捲髮器
打造多達 27 種不同嘅曲髮 每款都令人非常心動
而且,用家可以自訂造型時間,溫度和捲髮方向,從而造出多達 27 種1不同嘅曲髮效果,配搭不同嘅場合打造不同形象!
無論係加熱直髮梳,定係自動捲髮器都令人非常心動,重點係Philips StyleCare Prestige美髮造型套裝一盒就有齊兩個造型器!以後想轉換直,曲髮型,一啲難度無!整完出黎效果仲要又靚又持久,試過之後真係會愛上DIY Set頭架!
各位Sis唔想髮型一成不變,而係可以隨心變,係時候送返一套俾自己啦!
零售點
各大百貨公司及電器店有售
查詢
Philips 客戶服務中心 電話︰2619 9663
1通過設定 3 種捲髮方向,溫度及定型時間配搭得出 27 種不同造型


text:
鄭伊健出山返TVB撐好兄弟場 黎諾懿:呢啲朋友去邊搵!
撰文:東方新地|圖片:影片截圖,IG,微博
鄭伊健出山返TVB
話說近日鄭伊健經常於TVB電視城野生捕獲,而且友善嘅伊健就緊係唔少得同演員合照,當中就有唔少有份拍處境處《愛•回家之開心速遞》嘅演員好似Terry及KC都有同到伊健合照,從而引嚟觀眾猜測及期待伊健係咪會為該劇友情客串一下!
不過咗《愛》嘅演員同伊健合照,就連拍緊《降魔的2.0》嘅馬明都巧遇到伊健,而且合照中亦有黎諾懿,馬明就話:「巧遇2個男神」!不過,原來今次伊健嚟到電視城係同黎諾懿有關!
撐好兄弟新節目
事關,伊健為好兄弟黎諾懿首次以個人身份主持嘅煮食節目《懿想得到》擔任嘉賓,特意返電視城為嘅原來係支持好兄弟,伊健認真唔話得!
據伊健透露,黎諾懿安排咗二人喺電視城踩單車,試下做啲係電視城以前冇得做嘅事!至於伊健亦有為好友主動提出拍攝節目嘅一啲建議,例如喺電視城嘅飯堂拍攝等.
另一方面,黎諾懿為答謝好友伊健願意擔任處男節目嘅嘉賓,於是佢打算喺伊健澳門演唱會中擔任表演嘉賓,仲話會唱2首歌之餘,亦唔介意跳舞.點知伊健就踢爆對方,其實黎諾懿擔任演唱會嘉賓嘅原因係還之前嘅台慶人情債!
話說當時黎諾懿本來喺台慶表演時答應同伊健一齊上台唱歌,結果反而一直往後縮,唔知去邊咗度.
鄭伊健 TVB台慶獻歌
睇番去年的無綫台慶上,伊健以壓軸嘉賓身份演出,喺台慶獨自solo一part,深情獻唱《直至消失天與地》和《一生愛你一個》,其中《直至消失天與地》更是伊健主演的1994年無綫劇《笑看風雲》插曲,經典中嘅經典!
原意想同黎諾㦤合唱
伊健唱畢後再與周柏豪合唱《友情歲月》,不過唔少網友認為呢個組合有啲奇怪,仲話難得伊健喺幕前唱歌,希望聽佢獨唱咁話!唔講唔知其實原先伊健想拉埋好友黎諾㦤上台合唱,只係黎諾㦤怕醜唔敢公開唱,最後婉拒了伊健.
而伊健喺接受訪問期間更高舉《懿想得到》嘅牌,為對方宣傳,唔怪得就連黎諾懿都話:「呢啲朋友邊度搵呀你話」!
即時回顧:
「最接近神的男人」黎諾懿都試過捱窮?
喺無綫處境劇《愛‧回家》飾演馬壯一角而大受歡迎嘅黎諾懿近來不論事業,感情都如魚得水,更得到TVB重用於多套劇集擔任男一角色.原來過往呢位「最接近神的男人」都有過一段辛酸史,試過捱麵包,住劏房,生活要擔柴憂米.
黎諾懿之前喺接受電台訪問時就重提呢段捱窮史,但就特別提起佢嘅好兄弟鄭伊健,同感激佢喺自己危急之秋義氣相助,令大家知道更多兩人間更深層嘅經歷.
最窮嘅時期 多得有伊健相助
諾懿透露06年拍《溏心風暴》係佢人生中最窮嘅時期,喺紅磡住劏房期間多得有好友伊健相助,更會搵相熟導演介紹佢拍戲.諾懿早年在訪問中稱很感謝鄭伊健在他身邊出現,他提起舊時:「在最霉的時候,伊健會叫我去佢屋企揀衫,因為佢好多衫都只係着過一次,着完就會送俾我.」黎諾懿更憶起當時鄭伊健好貼心地話:「啲衫我都唔要,過嚟揀啦!我淨係喺大陸着過,香港唔會知嘅.」看來伊健真是對朋友義無反顧!
當年他們一起合作拍攝無綫劇集《隨時候命》.
二人不時相約食飯,伊健去買遊戲機用品,諾懿黎都有一齊去!
15年監製錢國偉和陳宛蔚結婚,二人都有齊齊出席婚禮,跟一班兄弟玩得很開心!
一齊滑水,打羽毛球 感情超好!
諾懿話兩人係經另一位朋友認識,後來會一齊滑水,打羽毛球,去到一齊拍劇,但近年兩人各有事業和家庭已甚少見面,「到咗今時今日,或者我哋依家係比較少見面,但嗰種情,一見面就係兄弟!」
原來佢做埋紅娘!
伊健經由諾懿介紹,認識依家嘅老婆蒙嘉慧,有傳諾懿這樣做是知恩圖報,不過佢就咁樣回應:「佢哋係經我介紹一齊打羽毛球而認識嘅,但能夠走埋一齊係佢哋嘅緣份.」
諾懿現在已經有一個美滿的家庭,兒子小春雞更是超級可愛!!
另一邊廂,他的好兄弟伊健一樣跟太太蒙嘉慧很幸福!


text:
「身份」
如果你問我香港人嚟三個字代表啲乜嘢,我會話嚟個係我哋嘅身份,因為香港係我屋企,香港係我嘅根!不論黨派,不論理念,香港人就係香港人.我哋係生活係一個文明同發達嘅城市,有一個完整嘅司法制度,有民主,有自由.大部份人都係一個殖民地嘅城市成長!而我哋講求嘅係公平,公義同公正嘅地方!但係而家香港人嚟三個字變得越嚟越陌生!
「討論」
過去幾日社會不斷討論上一代同下一代嘅問題,而當然下一代點樣諗我哋係控制唔到.只不過佢哋要了解香港人嚟三個字嘅真正意思!點解過咗二十幾年我哋仲堅持為六四平反?點解當下一代企出嚟抗爭嘅時候,我哋嚟一輩會義無反顧咁撐佢哋?原因好簡單,就係因為我哋要捍衛嘅除咗民主同自由之外,我哋仲要堅守公義!所以首先要明白歷史對任何人都有嘅意義!
「初衷」
如果依家嘅年輕人覺得「六四」對佢哋嚟講無意義甚至乎覺得好遙遠,咁當佢哋嘅下一代覺得「雨傘」對佢哋嚟講亦都無意義同好遙遠嘅時侯,或者佢哋就會明白點解我哋老一輩仲咁堅持.本土同唔本土其實都係圍繞香港人嚟三個字!大家價值觀唔同?我覺得非也,只不過觀點唔同!而如果香港人再唔團結,繼續一盤散沙!老實講好快香港人嚟三個字就會失去佢嘅意義!
Also published on Medium.


text:
(HolidayMama)「期間限定小旅行」捉住初春嘅尾巴!夢幻桃紅簕杜鵑花隧道 x 絕美日落景
話咁快已經到4月!但係天氣已經熱到有啲夏天嘅感覺,仲已經可以聽到蟬鳴啦~等小編同Mama特派員 Loklokk媽媽 同埋 Loklokk 捉住初春嘅尾巴,一齊去個浪漫小旅行!尋找市區入面夢幻嘅桃紅簕杜鵑花隧道,然後再帶大家去欣賞絕美日落景!
第一站:夢幻桃紅簕杜鵑花隧道
簕杜鵑花隧道位於元州邨元盛樓旁邊.首先我哋嚟到長沙灣站C2出口.
一出出口向右轉行幾步遠遠就會見到桃紅色嘅花啦!
簕杜鵑花隧道全場30米,但要講到啲花開得最靚最壯觀呢,肯定就係隧道口呢個位啦!
打卡小Tips:除咗隧道口,其實喺門口側邊有比較垂落嚟嘅簕杜鵑.逆住光影,陽光透過啲花瓣,影出嚟嘅效果更靚啊~
打卡小Tips:入到隧道,可以從低角度仰拍,咁樣除咗可以避開人群,仲可以影到滿滿簕杜鵑嘅背景!
滿滿嘅簕杜鵑,真係靚到好似假咁樣啊!大家都要好好珍惜,唔好破壞.要尊重辛辛苦苦照顧呢個花園嘅工作人員啊!
除咗喺隧道入面,我哋仲搵到一個靚靚打卡位!
就係隧道側面啦~可以一次過影到一整片簕杜鵑做背景,非常靚!
第二站:嘉頓山絕美日落景
賞完花時間又差唔多去到日落時間.浪漫行程又點少得睇一個完美嘅日落呢?
一於帶大家行一行山,路程只需要15分鐘,全程樓梯,小朋友都啱行㗎~
大家可以選擇塔地鐵到深水埗站D1出口再步行,又或者直接的士到美荷樓.
喺美荷樓旅舍右手邊就有一條小路上山.睇到呢個圖標就無搵錯地方啦!
突然要玩伏匿匿嘅loklokk😂😂😂
提醒大家出發前記得search定當日嘅日落時間,最好提早30分鐘上到山頂,咁就唔會錯過日落啦~
全程石屎樓梯!
沿途又見到簕杜鵑,好有緣份啊!
仲有一個非常有特色嘅三角測量站.
原來佢係用嚟作為繪製地形圖嘅三角測量基準點.但依家測量多數轉用衛星定位而唔再使用傳統三角測量,所以好多三角點已經失去原來嘅用途,但都有部分標石點位改作衛星控制點用途嘅!
話咁快就上到第一個平台,無阻擋飽覽日落景色!
真係好靚啊~
但係呢個位相對嚟講就會比較曬,大家可以沿住樓梯上多一層.
可以喺有遮蔭嘅地方賞日落!(斜坡上請注意小朋友安全!)
今日我哋真係好好彩,天氣非常好,睇到個好靚嘅日落啊!
睇埋日落,真係一個超完美又滿足嘅一日啊!
提一提大家,自己垃圾記得自己帶走,要好好愛惜大自然環境啊!
Loklokk:呢度唔係自己地方嚟㗎嘛!
今日嘅浪漫小旅行就告一段落啦!以上相片都係用手機拍攝,希望各位都可以跟住打卡影到靚相啦~有緣再同大家再去小旅行啦!
活動資訊
簕杜鵑花隧道
地址:元州邨元盛樓旁邊
開放時間:24小時
交通方法:長沙灣站C2出口
嘉頓山
開放時間:24小時
交通方法:深水埗站D1出口,經過高登電腦中心,沿欽洲街前行,經過嘉頓麵包公司,到巴域街見石硤尾邨轉右,到達美荷樓青年旅舍,荷樓旅舍右手邊小路上山.
注意事項:
– 記得做好防蚊防曬措施
– 請預先搜索當日日落時間,早約半小時到達山頂
– 愛護環境,將自己垃圾帶走
– 山落後山路會較黑,請帶備電筒或其他照明設備


text:
Marketing入本地大公司定MNC startup
Hello, 恭喜你收到以上offer,如果咁睇的確係有啲啲難揀嘅,不過我覺得呢幾年HR其實對startup嘅認知度高咗,所以話大公司 vs Startup係咪一個問題呢,我唔覺得係,不過當然如果你CV有齊兩款experience,可以令你更加all-rounded.至於呢兩個offer,我覺得著眼嘅作慮點可以係:
1) Product:如果第時目標係一啲consumer product或FMCG類嘅,咁第一份可能會幫多少少呢方面嘅exposure;但如果想做財金類嘅marketing,好似銀行咁,咁第二份會幫到多啲.兩者又未至於話你局限咗你將來做咩industry嘅marketing,但呢個experience會幫到你喺果個industry嘅interview更加順利.
2) Exposure:明顯地兩者嘅product都係由local team去target local market,但個做法上有機會係將啲marketing material adapt from 大中華team或global team.如果你之前interview時有傾過呢方面嘅做法,個自主性大啲果間,可能會令你今次嘅interview experience更加豐富,將來再interview同人講你handle過啲咩,都會實在啲.
3) 人工高低就冇咩所謂啦,反正internship,有就okay.都可以上LinkedIn睇下兩間公司條team嘅人嘅background,feel下佢哋嘅experience嚟判斷兩條team嘅強弱,又或者係會唔會好老派嘅,根本都係隨便打份工心態嘅人居多,都會影響到你internship嘅工作內容,同埋由佢哋身上涉取經驗嘅程度.
少少意見希望幫到手!


text:
唔知幾時開始草泥馬呢種動物變得好受歡迎,世界各地都有唔少以草泥馬做賣點的景點,除左農場,動物園之外,連cafe都可以搵到草泥馬的蹤影!!今次就去左台北淡水的OIA伊亞藝術咖啡館,同草泥馬一齊嘆下午茶,睇下佢地有幾打耳先~
淡水應該好多人都去過,不過大部份人都去老街,漁人碼頭個邊的傳統景點,今次去遠少少,捷運淡水站落車再轉巴士,去到三芝北勢溪口站落車,就會見到OIA伊亞藝術咖啡館,門口有條banner話俾你知佢就係草泥馬世界啦!
一入到cafe,一隻白雪雪,毛茸茸的傻仔草泥馬就立即出現!佢個樣真係好傻好天真.Cafe都幾大,分左室內同室外兩個區域,兩邊都有用餐位置.我去個日落大雨,所以全部人都坐室內.而室內就有一隻駐場草泥馬,就係一入門口見到個隻啦.唔好睇佢個樣得得意意,其實草泥馬都幾大隻,感覺類似係巨型版綿羊.呢隻草泥馬非常活潑,一直係cafe裡面走黎走去,仲會好主動走埋去每張枱同客人吹水,唔係,係食你枱面d野.總之佢經常出現在你附近,想親近佢其實唔難,但,草泥馬都係現實的傢伙,你必須要有野俾佢食,先留得住佢個身.(佢個心唔需要啦下話)
草泥馬食咩大?當然唔係你點個d窩夫啦.Cafe提供紅蘿蔔條任客人拎黎餵草泥馬,所以在場幾乎所有人都拎定幾條紅蘿蔔條係手,當傻仔草泥馬行埋你附近,你就可以用紅蘿蔔條引誘下佢,呢個都係同佢影合照的最好時機!!!但唔好睇呢隻草泥馬個樣傻下傻下,佢反應都幾快,通常3秒食完你條紅蘿蔔條佢就會即閃,講聲拜拜你條尾就去下一枱繼續覓食,毫不留情,所以要成功合照真係要餵多幾次先可能影到一張係靚架!現場所見少女們應該好唔滿意d相,不停餵完又餵,影完又影,不停圍住草泥馬轉,隨時候命,一見佢行埋黎就飛身撲埋去.可能傻仔草泥馬心諗:其實你地班人先係真正既傻仔......
頭先講過cafe有室外區,其實室外區先係真正的草泥馬區域,因為呢度好似一個小型農場,有成7,8隻唔同顏色的草泥馬!!原來仲有啡色同黑色架~佢地俾個圍欄圍住,都可以餵飼同影相,不過佢地比較喜歡聯群結黨,幾隻痴埋一齊又唔係好郁甘,目光呆滯,所以唔太好玩......同佢地say左個hi就唔想理佢地了.哈哈.
室外區都有餐枱,仲係全海景,但個日落大雨咩都睇唔到,天氣好的話可以想像景色會好靚.不過室外區太多草泥馬的關係,會有少少味,介意的話坐室內會比較好,但室內又有隻傻仔草泥馬行黎行去同埋港女們瘋狂尖叫同大笑......
最後,終於講下食物啦!(nobody cares!)Cafe有最低消費,每人台幣$150,大概係一杯飲品的價錢,都合理.我試左個焦糖蘋果窩夫,味道唔錯,但個窩夫唔算係好鬆軟個種,質感有待改進.價錢台幣$200,即港幣$50,少少貴.又飲左熱阿里山紅茶,幾香幾好飲,唔記得價錢,都係台幣$150左右.Cafe仲有意粉食,不過其實大家黎到都係掛住同草泥馬玩,食物已經唔重要啦!
草泥馬其實真係幾打耳架,個樣好傻豬豬,但上次大阪玩完,今次台北再玩,興奮感覺已經減退左喇,所以我都未必會再黎,留返俾其他少女們啦~送上草泥馬pat pat一個,祝大家都影到打耳既合照!
OIA伊亞藝術咖啡館
地址:台灣新北市三芝區後厝里北勢子12-1號
交通:捷運淡水站再轉公車860,861,863到三芝北勢溪口站
營業時間:11:00 - 21:00


text:
綠色運輸已經成為國際大趨勢,作為亞洲國際都會嘅香港都無可避免要接受環保嘅洪流.香港政府喺2021年10月發佈《香港氣候行動藍圖2050》,重申支持電動巴士同電動商用車喺香港試用.而香港最大專營巴士服務營辦商-九巴,為咗配合推動「綠色運輸」,較早前就向中国以及英國嘅巴士製造商分別訂購咗 16 部電動單層巴士,以及 52 部電動雙層巴士.
其中 16 部由中国比亞迪設計同生產嘅 B12A 電動單層巴士,已經喺較早前經由陸路陸續運抵香港.由於巴士車長身度達 12.13 米,稍長於香港法例下有關巴士標準車身長度,所以要先得運輸署批准方投入服務,而九巴亦希望將寧靜同「零排放」嘅電動巴士投放喺較繁忙路段,因此最後得運輸署批准喺2022年4月25號開始率先喺來往尖沙咀碼頭同荔枝角嘅 6 號路線投入服務.喺首航之前,九巴中午前就喺尖沙咀碼頭舉行記者招待會,簡介新車資料同解答記者問題.
新巴士車隊編號為 BEB,車身採用「電光綠」色塗裝,九巴稱顏色代表「邁向電動化嘅綠色新時代」.而車廂內部就以灰色及白色作主色調,配上廣為九巴採用嘅 Vogel Revo S 座椅,連同企位全車可以載客81人,比現役嘅 K9R 電動單層巴士多出 16%.除咗動態乘客資訊系統外,車內仲提供免費 5G WiFi 服務.而全新 B12A 電動巴士電池除配備水冷系統外,亦採用一套全新「電池管理系統」,可以實時監察電池狀態同效能.動力方面繼續使用比亞迪嘅輪轂摩打,直接驅動尾轆行駛,減少波箱直濕等組件,提供更大嘅車廂空間.而電池續航力有 200 公里,只需要 1 個鐘頭 40 分鐘就可以充滿,比 K9R 快達兩個鐘,車頂亦設有 2mm 厚嘅太陽能光伏板,為車內裝置提供電源.
除單層巴士外,九巴亦分別向比亞迪及 ADL 訂購共 52 部電動雙層巴士.兩款新車均充電 兩個半鐘,就可以行駛約 300 公里,其中比亞迪產品更會使用車廠引以為傲嘅「刀片電池」.兩款新狡預計下年令運到港,令九巴車隊中電動巴士數目增至超過 80 部.同時為咗配合九巴喺 2025 年引入 500 部新能源巴士嘅目標,九巴將會陸續喺五間車廠,十個衛星車廠以及部分巴士總站加建充電設施.而未來四至五年將計劃於屯門同大埔興建兩座多層電動巴士車廠,提供合共 850 個快速充電巴士泊位.


text:
剪接
剪接係電視節目,電影等影片嘅後期製作階段,將已經拍攝好嘅視像,聲音等進行編輯,加入效果等.早期係將菲林剪開,再用特殊嘅膠紙駁埋,操作唔容易而且唔夠準確,剪錯咗就冇得返轉頭.今日係先將影片轉做電腦格式,再用電腦軟件進行剪接.
簡介改
影片拍攝完成之後,已經錄製好嘅畫面同聲音除咗有所需要嘅片段之外,亦有好多NG嘅畫面同聲音,導演亦可能要求演員喺同一個場景拍攝幾個唔同位置嘅鏡頭,而且錄製片段嘅次序未必同原本規劃嘅順序一樣.因此,剪接嘅重要任務就係要剪輯出真正需要嘅畫面同聲音,並將佢哋按照劇本加以排序[1].
效果改
影片嘅內容未必可以全部都能夠喺現場拍攝完成,部分節目可能會加入一啲效果嚟強調劇情,例如用慢動作.有時需要加入特效嚟協助劇情嘅表達.另外,剪接之中一段段排序好嘅影片,亦必須喺呢個階段加以銜接.銜接嘅時候除咗單純嘅將片段嘅頭尾相接之外,亦需要依據節目嘅需求加入轉場效果.喺影片剪輯完成之後,最後要為節目加入片頭,片尾同字幕.
聲音編輯改
影片通常唔用攝影機錄嗰條聲,而用收音師另外錄嗰條聲,或者另外配音,亦可能需要添加旁白,剪接嘅時候亦需要剪輯聲軌.除咗現場收音之外,若果現場收音效果唔係幾好,亦可以重新配音喺剪接嗰陣修補返聲音嘅問題.除此之外,影片亦經常會加入背景音樂或音效嚟輔助劇情氣氛嘅傳達.


text:
到咗2018年嘅最后一日,依然系喜事不斷,31歲前華姐倪晨曦就喺社交網上公開咗男友“V先生”嘅求婚短片,向大家正式宣布封盤,同圈外男友成功訂婚踏上人生新征程,真系可喜可賀,恭喜恭喜!
倪晨曦就寫到:”我諗咗好耐好耐,呢件事系人生中咁緊要嘅時刻,都系今年讓我感觸最深嘅一件事,想分享畀你哋,噉就系我訂婚啦!”同時,佢仲以長文同粉絲朋友交代咗男友嘅求婚過程,感動萬分.
相信喺每個女仔心中都有屬於自己最浪漫嘅求婚幻想,會幻想住喺漫無邊際嘅花海,或者系喺海天一色嘅大海邊,又或者系喺莊嚴神圣嘅教堂前,周圍嘅氣氛都系甜甜的味道,而心愛之人就會喺度同自己許下一生嘅諾言.
對于倪晨曦嚟講,最驚喜嘅求婚,就系男友“穿越”到巴黎,喺佢認為系最浪漫嘅城市同佢求婚.佢話:”佢(男友)講咗好多好多,但系我都唔記得,只系一直喺到喊,因為我好感動!”
倪晨曦仲講:“冇諗過佢會揀喺我覺得最浪漫嘅城市向我求婚,我哋喺埋一齊都好少討論關於結婚嘅事,因為佢知道我太愛工作,佢成日默默喺我身邊不斷嘅付出,畀一個溫暖的避風港,呢個系全世界對我最好的男人,永遠都把我放喺佢前面!”
其實兩個人喺一開始嘅相遇相識相知,到後尾嘅相戀相守,每一個階段嘅緣份都系來之不易.可以揾到一個真心痛愛自己嘅人,懂得自己嘅人就更加系實屬不易,有這樣的痛愛,好似倪晨曦自己所言,的確系一個溫暖的避風港.
咁倪晨曦喺接受訪問時就甜蜜表示話:“男朋友喺巴黎做呢件事,令我覺得好感動,震驚,完全冇諗過喺呢個時間,因為嗰陣喺到工作,佢突然間出現系好大驚喜,我完全控制唔到情緒.我自己就好開心,都希望身邊朋友仲有粉絲繼續支持我,婚禮計劃喺2019年,不過詳情仲未決定到,多謝大家關心.”
睇到倪晨曦喺求婚視頻中又幸福甜蜜嘅大笑,又喊到停唔落嚟,場面都系浪漫又感人.女神而家都搵到系屬於自己嘅幸福,希望佢哋可以早日傳出喜訊,再次恭喜恭喜!!
Like MisshkNews Facebook!不出门也能知天下事~


text:
立憲民主黨 (日本)
立憲民主黨(日文:立憲民主党/りっけんみんしゅとう Rikken minshu tō;英文:The Constitutional Democratic Party of Japan)曾經係日本最大在野黨,屬中間偏左.黨代表係枝野幸男.2020年吸收咗大部分舊國民民主黨嘅議員,成立新嘅立憲民主黨.
黨史改
2017年9月,日本首相安倍晉三宣佈解散眾議院重新大選.當時嘅最大在野黨民進黨黨魁前原誠司見到黨內頹勢未止,就同新成立嘅希望之黨黨代表小池百合子提出合作,唔會用黨嘅名義提名黨員出選.務求借小池當時嘅強勢整合反對力量,推翻安倍政權.但係小池之後就話唔會全部吸納民進黨嚟嘅候選人,排斥自由派.最後黨內嘅自由派決定出走.立憲民主黨就係喺咁嘅背景下成立.
10月3號,立憲民主黨正式成立.黨名用返之前民主黨同維新黨合併時落選嘅黨名提議——「立憲民主黨」.
第48屆日本眾議院議員總選舉,立憲民主黨決定同社民黨,共產黨合作.選舉結果出乎意料咁好,贏咗55席.比例區嘅總得票重要高過希望之黨,成為最大反對黨.不過,立憲民主黨亦係日本戰後最蚊型嘅最大反對黨.
之後民進黨試過計劃同立憲民主黨以及希望之黨組成一個統一嘅院內會派(黨團)合作,結果因為立憲民主黨反對而不得要領.希望之黨就繼續同民進黨傾,點知民進黨有啲參議員因為修改憲法等等嘅議題唔夾,唔想同希望之黨組成統一會派,繼而走咗嚟立憲民主黨.後來統一會派嘅提議始終冇成功到.
2018年3月至5月,民進黨同希望之黨喺組成統一會派唔成之後,反而達成咗合併嘅建議,目標係團結反對派力量.立憲民主黨本來都係合併對象之一,但係黨代表枝野幸男拒絕咗.至於決定合併嘅雙方,好多議員都唔妥合併嘅做法,民進黨入面唔想合併嘅多數加入咗立憲民主黨或者加入佢哋嘅統一會派.
最後,新合併成嘅國民民主黨始終做唔成第一大反對黨,而立憲民主黨就因為民進黨兩次同希望之黨合作而增加咗唔少黨員.
2019年1月8號,主要由前民進黨員組成嘅院內會派無所屬之會宣佈,以岡田克也為首嘅9個眾議院議員會以獨立身份加入立憲民主黨嘅院內會派,16號正式加入.無所屬之會剩低嘅4個就參埋另外3個獨立議員,改名做「重建社會保障國民會議」.
到7月嘅參議院改選,立憲民主黨依然有斬獲,但係成績冇上次眾議院選舉咁亮眼,尤其是比例區得票跌咗足足300萬票,得票率亦都跌咗3%,令到原本抗拒在野黨合併嘅立憲民主黨態度軟化.到咗9月,包括立憲民主黨,國民民主黨等嘅在野黨派合組成統一會派.10月嗰時,立民黨同國民黨已經開始為合併交換意見,2020年嘅1月,合併建議畀國民黨否決咗,結果合併一事就擱置咗.與此同時,參議院嘅統一會派入面又鬧不和,但係到後來都冇解散到.
到7月,兩黨再次就合併評判,到8月終於有共識,兩個黨會喺9月合併.不過國民民主黨嗰邊就分成兩派,一便支持合併,另一便因為政見等理由傾唔掂數,佢哋會另外組成一個新黨.
合併之後嘅新黨有106個眾議員同43個參議員參加,立憲民主黨呢邊絕大部分人會加入新黨,除咗之前因為東京都知事選舉同黨鬧過交嘅須藤元氣.
9月10號,合併嘅新黨舉行黨代表選舉,由原先立憲民主黨嘅代表枝野幸男做返,新黨嘅黨名亦都決定用返「立憲民主黨」.9月15號,新嘅立憲民主黨組成.


text:
-
(野餐隨行)牛頭角消失的後山?鱷魚山81米高隱蔽小公園眺海景 歎近50年老牌上海菜館米芝蓮正宗滬菜
(#野餐秘點)香港有唔少隱藏小山丘,牛頭角表面多為住宅區,但其實本身係一座名為鱷魚山嘅小山,山上有一個清靜小公園,適合拍拖兩個人前往,既可俯視牛頭角,觀塘一帶市景,亦可眺望海景,今次編輯帶同山下一間老牌上海菜館...
-
(野餐隨行)元朗人氣壽司丼飯店係驚喜定驚嚇?公園大草地野餐望姆明小屋百鳥塔
(#低價丼飯)元朗國有唔少街坊美食,都維持街坊價錢,令居民都可以於合理價錢用餐,當中就有一間係區內拍拖人氣壽司丼飯店,編輯每次經過都見到大排長龍,未能堂食嘅編輯則嘗試兩個人叫外賣,結果要等候20分鐘,到底最後係...
-
(野餐隨行)天水圍新北江商場消暑刀削麵 實試公園湖邊草地旁用餐到底有咩問題?
(#爽辣口感)天水圍係一個有逾40年歷史嘅香港新市鎮,對區外人嚟講,結構複雜,天乜天物嘅嘅屋邨一幢又一幢,更有唔少私人屋苑,不過天水圍區內嘅嘉湖新北江商場就係區外人都會知道嘅拍拖掃街勝地,嘉湖商場一樓雲集一間間...
-
(野餐隨行)隨手買午餐登灣仔半山!跑馬地箕璉坊藏配水庫大草地緩跑徑
(#半山野餐)灣仔為商業地區,店舖大多都係方便附近返工嘅打工仔,當中有一間平常係港式茶餐廳嘅食店,夜晚就以私房菜為主打,今次就帶大家拍拖兩個人隨手買份午餐,再步行上半山野餐,可以順道經過探索維多利亞城界碑嘅界石...
-
(野餐隨行)齊柏林涉足兩餸飯開足4間分店 屯門蝴蝶灣草地野餐兼探索一代革命之父一級歷史建築公園
(#一股熱血)齊柏林品牌係廣為人知嘅售賣熱狗嘅連鎖店,而兩餸飯掀起熱潮,「齊字頭」近月更涉足兩餸飯行列,到目前為止已經開設4間分店,主要分佈於新界,最新消息亦有於九龍設下分店,莫非想打造兩餸飯連鎖店?今次編輯就...
-
食神叉燒飯賣幾錢?元朗鹵味店兼賣燒味鹵汁香濃惹味 工業區搜羅(野餐隨行)好地方
(#隱藏山路)元朗有唔少山丘,當中有一座山隱藏於元朗後山嘅小山丘,靠近橫洲娛苑,一道小秘道就可以通往一座極少人步行登上嘅小山丘,讓大家拍拖兩個人輕鬆爬142級樓梯就能夠登頂,一方面可瞰雞公嶺,另一方面亦可眺望天...
-
(野餐隨行)鰂魚涌香港人高水準兩餸飯最平$32 闖北角清靜海邊公園野餐近汽車渡輪碼頭
(#秘地野餐)近年,香港失業率上升,人工有減無增,香港人更要應付額外防疫開支,比以往更加一闊三大,未到糧尾已經要慳啲使,食飯都要計過度過,生活艱難,加上開工時數多,自己煮飯都難.結果,兩餸飯變成唔少人嘅主要食糧...
-
(野餐隨行)登紅燈山觀九龍半島!何文田勝利道姊妹店廚房打通 兄弟邦x鮮丼家一舖兩用賣日式丼飯
(#市區後花園)何文田紅燈山係近年愈來愈多人熟悉嘅市區後花園,靠近九龍鬧市地帶,比嘉頓山高少少,但地方就比較寬廣,活動空間亦較大,紅燈山位置近何文田,土瓜灣,附近連接4個配水庫遊樂場,拍拖兩個人嘅野餐地點絕對係...
-
近天澤商場!天水圍後山矮過嘉頓山 秘道闖淋坑山賞北方黃昏景(野餐隨行)
(#天水圍後花園)近年,香港景點已經被本地人挖盡,秘境已經唔再係秘境,每一處地方都被玩盡,實在難以找尋較少人熟悉嘅拍拖兩個人好去處.編輯反其道而行,從市區後山著手,天水圍就有一座後山,尚且未算被人群淹沒,皆因山...
-
(野餐隨行)鴨脷洲海邊歎有料車仔麵 前臨南區純白燈塔眺東博寮海峽3支煙囪 30分鐘輕鬆走完小玉桂山
(#港島南端)南區向來係本地一個避世之地,有機會係比較安全嘅地方,今次帶大家拍拖兩個人到鴨脷洲野餐,不過就唔係近香港仔海旁嘅鴨脷洲海濱長廊,而係南區最西面嘅海怡半島海濱長廊,試一試一碗重料車仔麵,醫肚後再登上區...


text:
(噚晚發夢,紫廬內廳,幾百人聽緊呢個領袖發言) 「各位朋友:過去四年,改革,如火如荼,難關,一闖再闖,成績,有目共睹.第一,冇人夠膽話我地官商勾結,因為我地賣地,幾多錢都賣,冇人夠膽再講,話我地賤價賣地,因為我地清廉,冇官可勾,憑良心,做實事;第二,我地金融體系穩健,四年來,冇出現過金融安全問題;第三,冇人夠膽話我地同外部勢力,勾勾搭搭,出賣國家利益;第四,老人家,多咗錢傍身,年輕人,多咗上流機會,小朋友,十五年免費教育;第五,扶貧功夫做多咗,民生事務做唔少,一簽一行,停雙非,保障咗香港人嘅利益,低調做好事,唔敢自滿(鼓掌). 呢四年,我地做得最好嘅,唔單止係施政,而係有效咁,敢於同敵對陣營交鋒,成功奪取話語權,唔畀敵人繼續霸住輿論陣地,宣傳歪理.所謂真理在我,市民認同.我地響網上嘅友好媒體,每日有過萬嘅點擊率,及時打贏咗好幾次輿論硬仗,某啲名嘴識得收聲,某啲節目轉眼消失.數字能說話,只要抓住真理,敢於同敵人鬥爭,敢於將客觀,真實的理據及事實呈現響眼前,反對陣營只能夠自討沒趣,逃之夭夭. 各位朋友:過去四年,我地經歷咗違法佔中,經歷咗旺角暴亂,呢啲違法亂紀嘅行為,我地都一一跨過.響處理違法佔中,我地成功清場,無需出動軍隊,和平有序咁樣將班違法分子一個一個(舉起雙手,手指在額前向前屈了兩次)抬走.旺角暴亂,冇商店受到破壞,冇暴徒被打死,冇人命傷亡,啲暴徒一個一個被拘捕.問題係,我地司法程序太長太耐,依家仲未可以從重從快從嚴咁處理.但係,點解我地社會冇出亂子,迅速回復常態?就係因為我地相信,只要堅持走正路,雄關萬道真如鐵,冇任何嘢可以阻止到改革,磚頭掟唔死我地,你地話係唔係? 呢四年,我地見到一小撮議員,響垃圾會度,不斷挑起事端,不斷阻撓施政,只顧拉布,不顧民生,只搞政治,不理蒼生,言語粗鄙,宣揚暴力.但係,有一樣嘢佢地係阻唔到,就係改革的步伐.香港經歷咗一百五十幾年嘅殖民地管治,仲有好多人,好似我咁嘅年紀嘅議員,仲有殖民心態,以為西方式嘅民主,自由就係核心價值,仲不斷響網上,媒體宣揚出去,迷惑咗部分青年,令佢地誤以為,追求民主,就要追求獨立,造成咗依家,激進勢力抬頭,成為咗我地社會安全嘅最大隱患. 各位朋友:來緊九月,就係垃圾會選舉,就係我地眼前最大嘅考驗.只要過咗呢一關,戰勝邪惡,vote them out,大家就可以做多五年,齊心完成未完成嘅改革.我地要調動可調動因素,爭取最後的勝利!(鼓掌)」 聽到呢度,嚇到扎醒,發夢啫,額頭真係遺留咗好多汗.
兩會未完,香江偉大領袖上去一次,似乎最想要的東西,好想要嘅東西,一句都無講,好奇怪. 即係咁.我唔好講,做人做事要take reference.上一次香江領袖選舉,已經係2012年嘅事.我地又玩下倒數:2011年11月,香江選委選舉,選完之後,各路人馬去搶位爭提名.但在此之前,2011年9月,唐營人馬埋班參選.再之前,已經傳得好犀利,有隻黑馬已經響沙圈之前,踱踱步,出緊汗,四圍用表情同人地講,佢已經有心理準備,同姓唐的來一次比武云云. 美帝總統任期四年,大概第二年半開始,要籌備連任選戰,係呀,倒數第十八個月已經要開戰車打過.時間上相當緊迫.因為由選完到就職,都要一段時間,扣咗呢啲時間,真係只有一年左右的時間去競選.香江雖然唔係美帝或英帝式的選舉,但係上次香江領袖選舉之時,上面提過要講民意揀領袖.咁樣,民意忽然成為一個衡量是否勝任領袖的關鍵,即係話,依家選香江領袖,唔去衝民意唔得. 但係,衝民意都要時間,因為民意之數據,有滯後的效應.今日爆一件事,要響民調數字之中反映,需要大概兩個星期(以鍾氏民調為準).兩個星期,真係好長.依家香江領袖的支持度,大約都係25%左右.咁樣去選連任,都幾肉酸,都需要時間谷一谷.對於連任選戰之班底而言,需要做好多細緻緊密之campaign去谷高個民望.咁樣,如果上面有個說法,盡早講,最好尋日就講會某人支持連任的話,咁個campaign就好好做囉. 但係,今次上面之操作,真係都幾令依家香江領袖之「粉絲們」,相當失望.因為上面仲未肯就佢嘅連任問題表個態,打個氣.上面一日唔表態,呢班粉絲們都點可能出去大大聲搞campaign呢?另一方面,上面唔表態,但亦無壓住香江一啲人士,響度單單打打,亂放暗箭,背後四圍唱依家香江政府之不是,咁樣搞落去,就會畀人有印象,即係上面任由子彈飛,香江社會又點會唔立立亂呢? 有探子回報,上面唔鬆口,唔係因為唔支持依家個領袖,而係有好多因素嘅.例如有紀委走咗去上面同西環調研啦,唔知調啲乜嘢出嚟啦,又因為區選又掃唔低嗰班反中亂港分子啦,又仲要追溯埋n年前有人謊報佔領軍情啦之類,總之一團矛盾啦.年頭上面話,既然有人話要將功補過,點樣呢?於是有人收到消息話,如果九月個立法會選舉結果,係對北方有利嘅,咁樣大家咪有好大機會高高興興玩多五年,繼續響IFC海邊游水釣魚囉.但係如果九月選舉,泛民唔死得,咁樣就……哈哈哈! 其實,香港人出名捱得,捱多五年啫,唔係咁都頂唔順嘛?
有左有右至有中間.中間派係未內外不是人?睇下特朗普就知啦.佢原本真係似玩玩吓,點知依家氣勢好勁,越贏得多越騎呢.至於中間派?唔係嘛,共和黨各位大老見勢色唔對,眼見黨友要激唔要妥協,仲敢逆民意強推中間派咩?點解會咁樣?因為走中間路線,照理響相對平靜之時期,應該幾work嘅.但係,自從恐怖組織抬頭,極端主義上位,美帝社會走向極端,左右逢源唔係咁易搵到食.外在威脅導致內部撕裂,美帝係咁,香港何嘗唔係呢? 所以,聽聞旺角單嘢之後,上面好鬼緊張.響咁緊張之時,梗係要開會研究下點解會搞成咁.老友A報料話,某些北方高層決策人士,好想知道發生乜嘢事,於是呢堆極高層之人士認為,唔應該只係聽取官方渠道之意見,認為要廣開言路(相對啦,泛民就一定冇得見),聽多啲不同意見人士,於是就大手一指,直接響香港,請香江一些有影響的政團人士北上見面啦. 嘩!北方極高層人士要會面,如果係真事,相信香江有好多人,入咗醫院都會揸住條喉出院爬上去北方強國.但係,聽老友A話,部分有意去嘅人士最終都冇去見到見極高層人士.有去嗰啲,無謂開名啦,總之係唔知點解佢地可以平日唔返工,北方強國一call就到.最終呢,總之都係冇泛民去.但係,上面點都想有啲比較「溫和」的人士去.原本屬意嘅人唔得閒,於是就求其search一下,搵件替代品. 老友A話,由於事前冇話會去見極高層領導,大家都唔知係去講乜嘢,去到之時,至知原來係咁極高層決策級人士.響咁大的壓力下,與會都講咗乜嘢就真係唔知.但原來與會者,有一位係聲稱佢想法好新,佢地組織思想嘅維度好闊,佢地組織又話自己好中間嘅人士.而且,與會者又發現,除咗極高層人士之外,其他嘅北方駐港組織,都唔准在座.當然,面對咁多極高層人士,好多香江人士都嚇到唔知講乜.至於北方極高層人士會唔會聽到真正的建言,冇人知矣. 究竟呢一位與會者嘅思想,佢嘅理念同維度,係有幾新幾闊幾中間呢?真係唔知,而且佢究竟同極高層傾過乜嘢呢?佢又冇出來交代.但係,照理呢件嘢咁重要,果位咁有新穎思想維度嘅人士,都應該響上周補選時,向選民講下,等選民知道,呢個新政黨組織咁威威.問題係,點解咁嘅好人好事,冇公開交代呢?我敢大膽講,件事都過咗成幾個星期,如果係好人好事,佢地仲唔立即跳出來寫單張大唱特唱咩?但係,佢地最終研判都係可能呢件事對選情有害無益,所以講都冇講矣. 呢個組織有幾新幾闊幾中間又幾理性地希望大家一人讓一步唔好撕裂社會呢?點解唔公開講上咗去北方大國開會呢?哈哈!做中間而唔光明磊落,都幾令人頭痕也.
我邊有咁好文采,搞呢個標題呢?老友A講嘅嘛.中文呢家嘢,我識條鐵咩! 老友A穿梭粵港澳湛,縱橫美英法俄,見多識廣,鬍鬚佬之政府筆直報告?佢一眼就睇穿咗,呢份係畀北方最高領導嘅人睇嘅另類施政報告囉. 何出此言呢?老友A點我去望下個大環境.呢樣嘢值得玩味.佢叫我回憶五年前,當時貪曾就快任期完,已經有些人去咗沙圈,準備去跑,準備去選香江最高領袖.有位口甜舌滑,能歌(sorry, 應該係長袖)善舞嘅有志人士,已經成日搵媒體食飯搞關係,盲嘅都知佢準備落場選啦.五年前呢個時候,唔少媒體中高層,都同呢位有志人士食過飯吹下水,大家都知佢好想選,氣氛開始熱熾. 五年後嘅今日,老友A問,呢位咁有心有力有擔當嘅人士,已經做咗三年幾方丈,照理,除非真係行雷閃電天災人禍,依家都好應該開始做緊連任工程.但係,老實講,今時唔同往日.五年前,佢仲係在野,可以自由奔放打晒眼色,準備去選,但依家佢搞連任,居然冇乜動靜.老友A話齋,真係無可奈何.依家佢在朝嘛,佢嘅民望長期平均只有約25%之支持度,如果唔靠上面公開撐,又點敢企出來兜口兜面要參選連任呢? 經老友A一問,我真係如夢初醒.係喎,唔經唔覺,依家就三月,北方粒聲都冇.按五年前操作,依家應該係熱身期.方丈表面上唔急,但方丈身邊嘅人就心急了.一日上面唔表態,方丈又唔知會唔會做多一屆,咁做佢身邊人就真係要謀定後路啦.到時如果跳船太遲,真係隨時會投閒置散嘛. 但係,老友A提醒,依家方丈嘅對手,已經學咗方丈五年前咁,好似打圍棋咁,慢慢咁樣圍住方丈來打,而唔係懶懶閒等上任.而且,似乎呢班方丈之對手,吸取咗五年前教訓,唔再等到今年九月先至放風考慮去唔去馬,而係穩打穩紮,一步一步咁樣,將方丈迫埋一邊.一方面,就搞乜嘢智庫,儲定錢同人才,為下屆染指寶座做準備,另一方面開始密集地向方丈之政策開火.所以大家就睇到,主席頻頻又寫稿講意見,就係呢個道理. 同樣,吸取咗五年前教訓,方丈對手依家進入咗備選mode,只要上面發現有需要的話,佢地呢班人,已經埋晒班,做好準備,隨時接手.依家方丈之對手,唔爭朝夕,只要等上面拍板要轉人,佢地就有齊人才錢才同民氣,一下子就可以參戰,唔係講笑.咁樣,所謂備而不戰. 當然,同樣道理,方丈一樣可以利用不同場合郁對手啦,但係,可以郁又唔知要點樣郁,難度好高,隨時吃力不討好.反之,方丈之對手依家默默埋班造勢,到真係要選戰之時就不迴避參選,有晒信心,戰而不避,唔怕輸,反正方丈都係做多五年,係未? 老友A話齋,開始有殺到埋身之感覺!
最近睇書多番,睇緊一篇文章,講日治時期台灣辯護士的發展歷史.係啦,大家可能一頭霧水.睇開日劇嘅朋友,見到木村拓哉做檢察官,就一定知道辯護士係律師.不過,一般人未必知道也. 話晒自己都係讀法律(雖然唔係讀得好精),對於其他地區的法制發展都好有興趣.同英帝管治殖民地手法一樣,日帝響台灣管治之初,唔會發展當地之法律教育.日治時期的律師都係響日本過去台灣搵食者最多,後來台灣人自身努力讀書,加上經濟發展及社會需要,台灣人成為辯護士的人數,越來越多. 不過,呢篇文章,有一些用字都係要適應一下.例如裡面的「內地」一詞,初初時睇到一頭霧水,一時之間想唔通.響香港,「內地」一詞係指北方強國.但響日治時期,「內地」係一個比較特殊之法律及政治用語,係指日帝.日帝係宗主國,又係一個遠離台灣的一個島,點解要「內地」呢?有機會真係搵專家問一問.不過,「內地」作為一個形容宗主國關係的名詞,真係相當有殖民性. 又從「內地」一詞,開始見到日本為咗拓殖,就有不同形式的殖民主義語言及理論.其中一樣嘢就係「內地延長主義」.翻查一些書籍,原來係指日帝有一班人認為,拓殖之後,最緊要係將被殖民人士同化,成為「日本人」.呢個策略就真係同香港的操作有好大的分別.因為英帝之操作,唔係要求將被殖民嘅人民,變成一個英國人.當然,會有一部分識時務而又有米的香港人,願意將自己英國化以迎合政權,作為搵食方法,一定有啦,但整個體制唔係要求將香港變成小英國. 至於歐洲另一邊之法國,其殖民地運作就真係要做到法國化,要用各種方式及制度安排,甚至文化政策,將被殖民的人變成法國人.睇睇下書,發覺日帝所謂「內地延長主義」,就真係比較接近法國佬的管治方式,將殖民地「皇民化」.呢種操作其實相當有風險,因為假如被殖民的地方,原本之歷史文化相當深厚的話,呢種方式所遭遇的抵抗會相當強大,而且被殖民的人民,出於愛護鄉土的觀念,佢地的抵抗方法必定唔係港式「和理非非」,而會係全方位,甚至武力也在所不惜. 其實,呢樣亦折射出一種思路.究竟殖民地宗主國點樣去睇殖民地的未來地位.如果宗主國只係掠夠水就散水式的殖民主義,英國嗰套方式,即係間接管治,唔大搞同化,唔大搞小英國就ok.如果係宗主國希望永世管治殖民地,或者自詡係文化優越,有責任將蠻夷教化成為自己人,就會出現「內地延長主義」呢種思路.以後寫「內地」之時,真係要小心用字,好容易變成一種殖民地語言呀!
新年第一次同讀者見面,在此祝各位讀者萬事如意,步步高陞. 新年流流,同家人朋友拜年,真係唔係好想講政治.不過你知啦,有長輩通常講嘢講到口沫橫飛,係要講政治,開口埋口乜嘢拉布禍港旺角廢青呢樣嗰樣.一聽就知長輩們係支持建制,唔使多講,低頭食飯,係未? 呢樣嘢有乜啟示?有一種代溝囉.席間仲有啲青年唔抵得頸多講幾句,咪惹到老人家或盲失中坑再噴多一輪口水.呢啲遭遇令我想起台灣朋友,佢地家庭平日都冇乜嘢,但一到選舉就壁壘分明.家中長輩係泛藍,青年一代就支持綠營.平時好地地,一去到選舉就誰也不能說服誰.結果就係,選舉時各自剔名咯,同埋大家學習如何從容面對呢啲矛盾. 既然係咁,有信眾去黃大仙祝願,希望某一個人唔好連任,真係發緊夢.唔係因為呢件事唔代表大數人之期望(我要重申,依家香江領導的支持比率只有約23%),而係因為事情發展的客觀規律,往往唔係因為有群眾,恃住有信念同能量就可以扭轉咯. 下一年若果要令某個人唔連任,單係靠群眾「念力」係唔夠,而係要靠好多種力量加持至得.當然,最大能量嗰個,係上面嗰位核心.核心冇反對,即使可能係含淚同意連任,咁香江人民點嘈都冇用.撇開呢個因素,香江就要響上面核心拍板之前,畀佢覺得換咗一個人之後,香江情勢會好番啲,至少唔會差過舊時啦. 呢樣嘢好有難度.首先就係一班社會賢達,由有錢佬到基層,大家都同心一致,齊心擁護核心,將上面之核心奉為核心之核心,讓核心覺得,大家集結在一起只係為國家做嘢,強國好香港更好,依家佢地聚合一起只係唔想某人連任,而唔係要奪權.依家上面風聲好緊,學我地公安法咁樣,三人以上糾眾傾嘢都可能會被懷疑,所以,一班想某人唔連任的話,先要取信核心中之核心,要佢相信換人唔會出事. 然後就要有人選.呢個人選唔容易搵.因為依家上面氣氛唔同.四,五年前,依家北上請官員食飯,隨時冇人敢現身.因為上面之官員,變得唔容易信人,又怕跟錯隊.聰明嘅港人,依家已經收咗韁,唔會站出台前.故此,好難搵人可以取代現政府.因此,各路人馬要有共識,有個人選先至好推薦上去. 而且,呢場選舉show,最重要嘅係泛民之角色.過往選舉,泛民之老餅都有參與,做茄喱啡幫人抬轎.佢地期望泛民正經參選後,政治上就有望日後領袖上任後,會有政治好處.今次,如果呢班社會賢達想推薦某個人,都希望泛民參與特首選舉,至少令到日後領導選舉時,都有火花擦出,令選舉有多些少legitimacy啦. 之前原本話泛民唔想出選最高領袖選舉,依家忽然又傳出有泛民老餅界人士,即係上一次區議會選舉之中輸咗冇得連任之老人,想出來選,以一償心願云.你都識講,吓!唔係嘛……周五刊登
做人真係唔好下巴輕輕,亦都唔好講一啲不切實際嘅口號.當一個人,身邊圍住一堆粉絲,成日同一班朋友一齊,好容易就會facebook化,即係圍爐取暖,離地化,對現實有一種脫離感. 選舉好講一樣嘢:錢.講到呢度,你會笑我,唔係嘛,依家網絡發達,人人皆網,做網上宣傳就得啦.咁樣唸嘢就錯硬.即使係做社交媒體,如果唔畀錢朱克伯格,點會有機會去到target audience呢?做過選舉嘅都知道用人與人嘅方式宣傳,先至最有效.有燈就有人,有人就有選票,有人就要資源,要資源就要有水喉. 所以,當我聽完泛民要贏,贏到立法會做主導,真係聽完笑得好開心.有無咁多人出去選,已經係問題.但係,邊度搵咁多錢去選呢?唔係嘅,你可以話,大家搞個眾籌,又可以向民間募捐啦.坦白講,民間募捐,得幾多呢?民間募捐都要搵戶口收錢啦,搵邊間公司/民間團體收呢?上次雨傘運動,都開唔到公司同埋戶口啦,係未?選一次超級議員,一個人講緊幾百萬經費,即使選民政府會畀番些少,但幾百萬之經費,三個人隨時成千萬,點搞呀? 同埋,好老實講,冇咁嘅實力,真係唔好吹到咁大.腳踏實地去想,究竟泛民係咪真係有咁嘅實力先?大家泛民粉絲自己用心去數一數人選,就心中有數啦.泛民可以出嘅人選,響上次區選都幾乎精銳盡出,一個都冇剩,錢都用得好犀利.響咁嘅人腳下,先至多咗二十一席,仲要血流成河咁樣至得.但係,要泛民響全港直選加功能贏到盡,又邊有咁多人出選呢?錢又唔夠多,人腳又唔齊,唔好話贏,單係出唔出選,都要考慮得好清楚,唔係搞一場社會活動的口號或運動就可以達成願望. 泛民的老人,心中有數,知道自己實力唔夠,所以,素來響選舉方面,唔會有乜嘢豪言壯語,豪氣到要贏過半.學老鄧當年教誨,實力唔夠之時,就要韜光養晦.佢呢句話,適用於泛民.泛民呢期唔係贏得多,又唔係資源多,亦唔係人手多,最適宜係一直「悲情」下去,喚起市民的正義感,喚起市民抱打不平之心理,希望市民能夠響呢種情緒下,繼續支持泛民.係㗎啦,泛民部分議員真係唔係好爭氣,個人品味包括衣著都係老老土土,但係拜託大家,點都好,啃住先啦,支持一下啦,而唔係話乜嘢行動或運動,大打戰鼓,講到自己有機會贏過開巷,對拿下立法會議席過半數有信心.咁樣,唔係一個humble的作風咯.但係,有人會批評,咁樣咪即係長建制志氣,滅自己威風?威風?乜泛民好威咩?你話呢?有人又會話,你地樣樣都咁犬儒,連想都唔敢,香港點會有前途呀?well,實事求是啫.做人可以有理想,但亦都要務實囉,係咪?
早幾日遠近馳名的鍾氏民調的結果,係依家想連任嘅大佬,支持比率上升番去個常態,即係22%左右.我估佢嘅粉絲,安落晒啦? 查實上一次佢嘅支持比率,係有調查以來最低,只有約18%.呢個新低,撞正係銅記書店事件發緊酵,又兼夾English Choi又贏硬台灣總統選舉,再加上施政報告嘅事件,堆埋一齊出來的結果.對於想連任嘅大佬而言,前兩項真係唔關佢事.English Choi贏咗,關佢鬼事?但係銅記事件,明顯係上面強力部門響香港搞鬼之結果,係上面有班狂漢搞鬼,但後果就要佢食,咁民望就強力地碌咗落嚟. 長期以來,想連任之特首,支持度平均有25%,相信都係建制嘅人,而且應該係深紅嗰堆.但係,假如銅記書店事件,足以令佢之支持比率,由12月中之約25%,碌走咗成7個百分點,即係呢件事,連深紅嘅fans都頂唔順.點解頂唔順?可惜鍾氏民調冇做焦點小組,冇人會知.但係,我估係成件事之發生,加上成個政府嘅反應畀人冇信心,上面之危機處理又拙劣,於是累到依家要連任嘅大佬,民望即刻大跌. 我地可以睇到,即使係呢班恒常撐想連任嘅大佬之粉絲當中,即便係深紅,但深得嚟,都仲係淺淺地,佢地之心魔,都係中國因素.深圳河都仲係河水,唔會犯北水,但亦唔想北水犯過嚟,結果一犯之下,佢地即使好撐想連任嘅大佬,終歸都頂唔順,可見中國因素,銅記書店之震撼力,足以動搖到深紅人士之意志.拉一次波叔,支持率即跌七個百分點,快過打針,泛民響度打拉布,日日大叫下台都唔會跌得咁甘. 所以,睇恨連任恨到流口水嘅大佬,究竟最後可唔可以一舉而起,唔單只係睇上面偉光正領袖嘅臉色,而係睇上面一班唔知乜嘢部門嘅人,會唔會做出一些古靈精怪違反常識自作聰明之操作,最後搞到市民嚇到半死.咁樣就會連任甩轆.老實講,響古今中外,領袖要贏到連任,如果支持率得18%,相當難睇.當然,呢個世界冇話民調低,就唔可以連任,因為都仲要睇競爭對手係邊位至得.但假如傳說係真嘅,泛民出選意欲唔高,響冇人陪跑下,呢位連任嘅大佬一個唔覺意就輕易成功, 咁樣香江管治馬英九化,就真係指日可待矣. 畀啲數據大家參考下.響2007年,貪曾連任之時,佢嘅支持率保持響70%以上.至於腳痛嗰位伯伯,佢想連任之時,佢嘅支持度大概有35%,都仲高過依家嗰位.所以,如果要攞參考數字的話,呢兩位就畀到一個參考.如果依家連支持率平均只有25%嘅領袖都可以連任,咁樣伯伯真係腳痛得好唔抵,話晒佢宣布腳痛之前,曾經都有22至23%嘅支持㗎?點解佢23%就要腳痛走,25%嗰個就可以風光連任?
台灣總統選舉嗰陣,都好葡萄㗎,因為面書朋友幾乎都去晒觀戰,好似開嘉年華咁,個個笑口噬噬咁樣.我就留港工作,好似真係唔去對唔住自己咁. 查實老早已經過咗台灣選舉亢奮期.面書朋友的熱情,我十幾年前,阿扁上場的時候都試過.不過,嗰時間唔中仲去寶島做下訪問,返來寫下稿呀之類.但係,講到係唔係專家級,可以有自信咁樣響度指點江山,教大家分析寶島政治,我就真係唔敢講. 寫咗評論咁多年,睇住讀者之要求,越來越高.以前寫評論最緊要快,一針見血,痛快淋漓,鬧完先算.呢種寫法,好重視評論者支筆.佢地之特點係快靚正,基本上係活字典,出口成文,記性特強,所謂all rounder,真係乜鬼都吹得一餐.但係,響互聯網發展下,人人都係評論員,個個都可以出金句.而且,人人都可以係all rounder,因為中文呢家嘢,識得寫嘅,幾辣都有,而網上搜尋器能力驚人,基本上有keyword就可以搵到晒好多資訊. 響咁嘅情況下,人人都可以係鬍鬚強,因為好多嘢都可以搵到.於是,評論日益專職化及細緻化.All rounder類嘅,一早就響媒體上寫開地盤,老闆們唔敢輕言淘汰.新人想突圍,一係鬥all round,一係就鬥專業,一係就走冷門.好多人都話,香港人口化,老細為保銷路,自然唔敢淘汰寫開寫慣寫熟的評論人.後浪者要上位,唯有走專職化,專門攻幾樣政策,盡力做到專家中之專家至得. 響呢啲氛圍下,我真係唔敢自暴其短,學人寫台灣總統大戰及變天之原因之類的東西.因為已經冇長時間睇實同mon住事態之發展,一搞錯就會響網上畀人笑到面黃.例如English Tsoi,除咗係總統之外,亦都係一位台灣學者之名稱,後者仲係好出名的國際關係學者.如果係寶島評論人,呢個資訊,就真係ABC嘅東西.但係,外界如果唔係長期緊貼台灣事務,忽然要為此事評論的話,一個不小心就會中伏.同一道理,點解咁少寶島人寫香港政治?唉,情況一樣啦,如果寶島評論人唔熟情況,一不留神就寫錯,無謂啦,隨時畀行家笑嘛. 早排我睇到有面書文謂English Tsoi會帶來兩岸不穩定云云,但查實English做陸委會時種下的兩岸人脈,依家仲響度發緊功. 如果English冇事先同北大人做晒嘢打晒招呼,方丈份人咁小器,一早就發晒爛渣掃場啦,點會好似依家咁相對平靜呢?好多人會話,阿扁任內兩岸局勢嚴峻,一事無成云云.但小三通就係阿扁任內,由English 促成嘅,依家仲通緊,而且仲係港人遊走兩岸觀光的方式及景點.大家反而應該問,點解響兩岸打晒交之時,仲可以有小三通呢?如果大家識思考嘅,就知道English當時之兩岸政策團隊確係唔簡單啦,係咪?
香港依家係傳媒大戰.吓!唔係嘛,閣下仲日日睇報紙咁懷舊?真實之傳媒戰,響網上打到好激烈.有一日睇到某泛民大老條片,雖然拍攝手法幾文青feel,但係睇完之後,真係噴飯,亦越來越明白,泛民的困境. 淺白啲講,泛民老餅用生於斯長於斯呢句話,來講香港人自然係撐本土,聽完心裡都幾難過.因為,佢嘅講法,就好似我之前講過,依家泛民想搞本土化,但因為論述力薄弱,買咗低筋粉當高筋粉去整麵包,求其係將「香港」兩字抹咗佢,用「本土」字代之,咁就叫本土化.相信泛民老餅之邏輯係,本乜嘢土吖,即係改個符號之嘛,同我地講幾十年講開之「香港」,有乜分別? 假如真係咁,查實幾好過癮,反映到泛民老餅呢幾年,真係對「本土」修辭之論述發展,可謂毫無認識,或者,從另一個角度講,係唔想認識. 有追開「本土」有關之討論,就會理解到,各門各派對於「本土」一辭,都有其背後的理論框架.認同「本土」,就即係認同嗰個門派背後的理論,千祈唔好搞錯. 舉例,有本土門派之中的歸英派或獨立派,佢地會認為,1842年之後,香港已經畀英國管治咗N咁多年,已經具備咗一個準獨立政治實體的資格,一早就同北方大國割裂.佢地會強調,響1972年,北方大國響未問過香港人之後,就迫聯合國將香港剔除於殖民地之名單,係一種非常嚴重的行為.中英聯合聲明係強加響香港人頭上,迫香港要交畀北方大國.因此,香港的未來,一或回歸英國管治,一係就獨立. 又舉例,有支持獨立派的人士,唔用上面的框架,而係專注用「民族」來建構香港獨立的可能.於是,部分人就試下用「公民民族主義」(唔好問點解啦,知道有呢個term先好唔好,如果唔係,寫一萬字都唔夠解釋),將香港「人」建構為一個民族.香港有民族,有體制,有共同語言及同北方割裂咗百幾年的歷史,具備咗一個現代民族國家應有的立國條件,係未應該要立國呢? 呢呢,又有人會認為,應該從權利出發,先由自決權講起,即係香港人究竟有冇,按聯合國人權公約裡面之定義,擁有自決權呢?如果有,咁呢個自決權係未畀英帝同強國政府強行否定呢?響未來討論香港的定位時,究竟係未應該先尊重香港人之自決權呢?自決權呢味嘢,既然天生就有,香港未來之政治發展,就要交畀香港人決定(唔係全地球幾十億人決定).到時,唔一定會獨立噃,可能香港人鍾意一國一制,唔要資本主義,唔要西方民主而要人民民主專政呢? 泛民老餅可能唔知,依家青年之討論,相當活躍,同埋已經走得好快好前.點解青年唔鍾意泛民政黨?有原因嘅!
前幾日月報論壇刊登咗本地福建幫大老的文章,「香港本土意識需注入國家情懷」,睇完,好多人留言鬧鬼呢篇文章. 我成日都話,發洩式批評,唔係壞事,因為一個人唔會無啦啦走去睇thiskv度睇動作片,救完火之後仲繼續睇咩,梗係好快熄機做其他嘢.但係,發洩鬧完之後,係未都應該認真去睇下原文呢? 九七年,台灣各級選舉,本土的綠營曾經贏到開巷,豪言「地方包圍中央」,想問鼎總統寶座咁滯.不過差一點就成功.因為藍營醒覺得快,於是出現咗國民黨本土化的操作,將藍營轉向本土,結果頂住咗一陣. 換言之,國民黨及時重新演繹「本土」,煞住咗綠營的氣勢,如果唔係,藍營好快連政權都輸埋. 呢個經驗,你估北大人傻嘅咩?真係冇人睇得出咩?早一兩年,某些建制青年人都知㗎,不過當佢哋想發聲嗰陣,唔好忘記,上面真係為佔中之類嘅東西,忙到爆炸,而且上面借佔中呢單嘢,全面同對港政策有關人士同埋本地建制人士,洗一洗澡,清一清洗,打一打掃,隔一隔渣,人人要過關.過唔到關,就粉身碎骨,行錯一步,隨時跌落懸崖,咁又點可以講建制本土化呢?好啦,依家區選之後,發覺真係唔可以響輿論戰場上,畀所謂本土聲音蓋過晒,學台灣藍營咁樣,都要講本土.今次福建幫大老都講本土,即係話,呢方面上面已經開咗綠燈.睇完篇文之後,我嘅解讀係,上面嘅底線係,建制只要唔去觸及一個中國的原則,咁就可以去講本土.情況就如台灣咁樣,藍營之底線就是中華民國(有人認為條底線係中華民國憲法),唔去搞呢個國號,就可以海闊天空. 對泛民來講,係一個挑戰.過往三,五年,泛民政黨以外的朋友,當佢哋講嘅本土時,泛民政黨素來嗤之以鼻,仲有乜嘢小眾呀,乜嘢自high呀,乜嘢畀共產黨收買呀之類都有人講得出,相當肉酸.泛民素來唔係本土人士(乜派系都好)之喜好,大家直頭無偈傾.好啦,到咗去年區選之後,泛民政客發現本土聲音好強烈,咁樣佢哋先至醒覺到,呢塊肥肉真係要食.問題係,泛民政黨已經變咗選舉機器,論述力蒼白,唔知點樣去articulate「本土」,咁就死火啦,因為本土唔係用年紀來劃分,年長唔代表唔係本土,後生唔代表一定可以「本土」得起.來緊三場硬仗,立會補選,立會同埋特首選委會,不走本土化路線,泛民政黨未必因為建制而敗,而就會畀政治素人打低. 泛民本土化,唔係求其將以往政綱或黨綱內的「香港」兩字改為「本土」即可,或者派個青年一點的人士講本土就得,而係有一套真正的論述,將來要同建制的A貨,B貨或C貨出來撼過.下個月就補選,泛民候選人真係要打醒精神,同對手就「本土」論述,打一場硬仗.倫敦大學亞非研究學院法律系博士
白鴿同北方官員會面,身邊真係有朋友感到欣慰.堅㗎,因為社會就響相對平和嘅狀態下,大家咪專心搵食囉. 但係,相信泛民朋友表面上冇出聲,心裡面仲驚.因為過往北大人同泛民尖銳對立,無嘢講,無交流.咁樣對泛民最好,因為泛民對中國,基本上唔使有對策.既然上面樣樣都No No No,泛民就樂得清靜,只要不斷講:我地都想溝通㗎,我們支持溝通㗎,不過係北大人唔肯嘛…….簡直係膝蓋反應.所以,當北大人忽然做好人,大家頭都痕.我響本欄都提過,依家人地搵你做朋友,咁又點樣應變呢? 其實,上面搵你做朋友,係有前提嘅.光亞叔響5月31日的講話中,提及邊啲泛民有potential做朋友呢?前提就係,呢啲朋友要「三個認同」:認同中國憲法,認同基本法,認同一國兩制.咁樣,似乎白鴿黨之黨綱,唔係咁fit 「三個認同」,因為佢地講嘅係「兩個承認,一個支持」,佢地承認中華人民共和國憲法,承認基本法,支持一國兩制.你會問:有乜所謂啫?北京既然都肯同白鴿見面,又點會執著於乜「認同」同埋「承認」呢? 泛民太敏感啫? 咁樣,大家就未必理解,乜嘢叫做「語言政治」.光亞叔用三個認同,潛台詞就係,願意同佢做朋友嘅,就要接受呢三個認同,同埋三個認同之下,所有官方有關憲法,基本法同埋一國兩制的論述.咁樣,過往呢三年,上面對此之相關定義,就一樣要食晒,例如白皮書呀,乜嘢三權合作呀,「一國」派生「兩制」呀之類. 白鴿嘅死亡之吻,唔止係同北方官員會面,而係sooner or later,當北大人同白鴿之交流越來越多,雙方互動越來越頻繁,泛民之同路人會質疑白鴿:喂,究竟你地嘅中國立場,係「兩個承認,一個支持」,定係「三個認同」先?依家白鴿係未準備走「三個認同」之路線呢?我相信白鴿會話,黨綱係「兩個承認,一個支持」,唔係「三個認同」,而且,白鴿反對一國兩制白皮書,片面解讀一國兩制云云.但當白鴿咁樣答嗰陣,北方人士就會用各種管道同白鴿講,喂!白鴿,如果你唔走三個認同之路,依家之溝通同交流,會斷晒噃?你地辛辛苦苦建立嘅理性溫和反對聲音,就會一鋪清袋,沉默大多數之選民捨你而去噃?你地部分黨友嘅乜嘢委員會嘅成員資格又冇晒噃?跟手,白鴿裡面又唔知點解就有一班人好溫和咁樣講,其實「承認」同「認同」,差一個字啫,唔好咁執著啦,大家唔好意氣用事,要以香港社會大局著想,唔好再撕裂社會,兩地大家都係一家人,同坐一條船,有乜嘢點解唔可以傾呢? 北京用語言藝術套落去對手之做法,大把前車.台灣阿扁執政之時,就死都唔接受北大人講嘅,響九二年兩岸會議時有所謂「九二共識」.佢地知道,一接受「九二共識」,就要接受北京就呢樣嘢,有解釋權.到時阿扁就要同北京打泥漿摔角,不斷就九二共識之下有冇一中各表,一中係乜嘢一中?中華人民共和國?一個未來統一嘅中國?阿扁知道,一接受呢樣嘢,就會畀北京響兩岸政策上食住上,畀北京套死.不妨大家又睇睇,幾時白鴿有班溫和嘅黨員,突然會要求白鴿改黨綱,接受上面之三個認同?唔會依家,不過,有可能㗎,哈哈!
香港係一個搵錢之地,成街最多嘅係X總Y總,來自經濟強國嘅「總」,響商業地區無處不在.如果響中環萬邦行對面跌塊招牌,真係會整親十個八個X總……嘅司機,因為嗰度應該係全地球除咗日本以外,最多豐X七人車嘅地方. 照理嗰啲X總Y總,唔係響西九活動,就應該響半山吹水,但係唔知係咪近幾年,上面掃貪掃得勁,連嗰啲X總最近居然睇中在下之「兜茂」屋苑,依家成日聽普通話.呢啲都冇乜所謂.以前聽講本屋苑最風光之時,經常要聽日文,依家聽下國語都係咁樣啦,係咪?幾日之前,回家之時,正想轉入停車場,前面有架車好似頂住咗個位.我就停響度等佢讓一讓.前面架名車奧X牌轎車向前行了十厘米,跟手個中年司機落車,木口木面咁對住我講:「夠位喎!」我都唔敢多講:「唔好意思,大佬!」佢立即擰歪面走返入車.泊好車,問管理員.管理員A話,佢等老細啫!我問:即係唔係住客啦?點解可以塞住個停車場唯一出入口? 後來管理員A吐苦水曰:呢個司機已經好多次都係咁啦,佢老細X總話叫佢等,唔想行咁遠,司機一收到柯打,就停響度唔敢郁.有時叫佢駛入些少都唔制,因為怕X總唔高興.我同管理員A講,我一生人見過唔少X總Y總,大部分對人都好客氣.如果佢司機死唔肯走,請你同我講,我上去直接同呢位X總講下理由,冇理由佢會叫個司機塞住條路㗎?管理員苦笑曰:我同佢秘書講咗啦……. 曾幾何時,我出入呢條街附近,會忽然撞見富貴黨榮譽主席(最近響臉書專抽乾水嗰位呢!)佢揸住架波子停響附近.好幾次,我一見到佢,都未出聲,呢位抽水主席已經主動走來,笑口噬噬咁同我打招呼,又順便同我旁邊嗰啲街坊say hi,話佢接佢個老人家親戚去飲茶云云.冇架子,冇秘書,冇司機,一支公就咁樣走來,一支公就咁樣揸走,邊有叫個司機四圍停,停車唔熄匙咁等老細,仲有個秘書喺身邊服侍打點呢? 好多人話港中矛盾,搶奶粉,走水貨,打晒全港感冒針,霸晒位去照BB驗性別,影響嘅係服務行業商業區,但係依家嘅矛盾,係全方位地滲入每一個階層嘅生活.嗰啲X總Y總,冇理由咁屈就,唔響西九四小龍整個特色頂層單位,又或者唔去半山住頂層加車位以顯示尊貴身份,要嚟平常百姓屋苑度搵個幾百呎嘅單位呀?唔好搞亂大家嘅生活空間好唔好? 老友A住喺港島中產屋苑,最近嗰度泛民爆冷贏番區選.老友A素來靠建制搵食,唔鍾意泛民.佢今次投泛民.問之,老友A曰:建制派嗰件,衣著樣貌似足成日見嗰啲X總Y總嘅秘書咁樣,唉!大哥,我哋日對夜對呢類人已經煩,呢輪放工仲要見呢啲look嘅人響樓走來走去say hi,對眼冇得休息真係火都嚟,決定走去投泛民!
香港選舉咁悶,不如大家望下另一邊嘅選舉.台灣總統選舉仲好睇.依家打嘅係抹黑戰. 台灣總統選戰,近兩,三屆都係打兩岸牌.民進黨叫呢種手段,叫做恐嚇牌.呢一招素來係民進黨嘅死穴.早響柱姐(洪秀柱)未被拉下馬之前,國民黨一早就打呢張牌,所以乜嘢馬習(或習馬)會之類,都係從呢個思路,即係只有國民黨先至可以帶來兩岸和平.問題係,呢張牌,打得好,應該可以打幾個星期,但今次,就打咗一個星期左右,因為國民黨仲響柱下朱上的混亂期,大家嘅焦點就落響畀人拉下馬嘅柱姐. 之後,又搞到要搵乜嘢人做副手的問題.民進黨蔡英文搵咗名醫陳健仁出山,無耐就因為佢響學術期刊有文章,係未有「抄襲」之事畀藍營狂打.不過,呢單嘢都未夠爆,因為陳健仁畢竟有名望地位,好難一招擊倒.好啦,綠營出招了. 因為藍營朱立倫搵咗位副手王如玄,希望用佢嘅專業可以拉抬聲勢,點知綠營嘅攻擊,就刺中咗王如玄之死穴:究竟佢有冇靜靜雞去炒賣軍宅呢?而且,響呢啲軍宅買賣係有限制嘅,有所謂五年閉鎖期,五年內唔准賣出,但係又唔知點解王如玄同佢丈夫又可以買入呢?而且,綠營又批評佢地用人頭戶(即係佢屋企人)去炒賣,於是呢啲事又成為咗政治事件. 香港人如果睇到呢啲爭論,有時會覺得不可思議.買賣房地產,香港人係強項.例如香港人用人頭戶去買嘢,又或者用人頭戶去入票抽樓,好平常啫.至於禁止買賣云云,一樣有方法,例如用債權呀,或者用信託等方式買賣,點會有困難呢?只要買賣合法,你有方法賺到大錢,香港人都唔會鬧你嘅,有啲仲會讚你叻仔叻女!當然,如果香港下年立法會議員選舉,有呢樣炒賣大師響度競選,爆呢啲事應該對選情唔會有太大的影響. 但係,如果呢樣嘢係發生響香港特首選舉又好唔同.隨時會引起外界嘅批評.所以,響台灣就大件事,因為依家佢地要選一個副總統,如果一個副總統係用踩界嘅方式去賺錢搵食,當地人民當然好大反應啦,因為好人好姐,都唔敢去搞呢啲方式去搵錢,更何況係一個未來副總統呢?而且,炒賣軍宅嘅,唔可能係老百姓嘅事,要係有權勢有內幕消息嘅人,先至可以有料有機會去搵呢啲大錢. 依家當然要等王如玄出來解畫.但更重要嘅,就係綠營呢招打足一個幾星期,唔知燒到幾時至完.依家距離總統大選只有四十幾日,藍營就漿住響呢件事上面,又點樣打選戰呢?選情打到呢步,藍營一直都講唔到最重要的公共政策同綠營隻揪,依家就響王如玄個人道德層面團團轉,藍營要翻盤真係好困難矣!
傘兵贏,有驚喜.呢班骨子裡主張本土之新勢力嘅興起,確實衝擊泛民(當然,建制派又會唔會本土化以迎戰呢,呢樣唔敢包).選民話畀泛民知,本土化係不可迴避之事.未來一年,全世界都在看,泛民政黨如何本土化.但本土及中國,如共生關係.本土另一面就係中國.換言之,如何本土化,亦去回到本欄過去幾年時不時談的中國因素. 泛民頂層要思考的,就係本土化與中國的共生關係.本土化不等如去中國化.主張本土化,不等如反中國.頭先嗰兩句,你可能一時間,唔係好明白.你先唔好鬧我住,做中國研究,最忌粗枝大葉.你細心思想一下,呢兩句嘢,係未好有道理呢?響華人地區,邊個政黨practise或者講緊呢套主張呢?登登登凳:就係國民黨.香港人好多淨係識得馬英九,但真正嘅國民黨,唔響台北,而係響各地方勢力之國民黨.佢地嘅精神領袖,咪係王金平咯,佢叫做國民黨本土派大哥.明白未? 同樣呢句:主張本土化,不等如反中國,有一個台灣政黨都做緊.係激進台獨派,佢地係台聯之粉絲.點解呢又?因為台灣中國,一邊一國.中國係鄰國之事,關台灣乜事?中國之生死存亡,唔關台灣事.係未? 不過,政治現實就真係政治現實.你唔搞對手,對手一樣會搞你.台獨佬主張唔理中國,難道中國唔會去搞你咩?於是,點都好,就算你點支持台獨,點樣愛台灣,你都要面對中國.響本土呢張旗幟之下,台灣政黨點樣處理本土同中國之關係呢?民進黨有好多例子畀到大家. 因為響親中(國或共)與及反中(國或共)之兩端,係有好多空間.例如,你可以承認中國(共)的存在客觀事實,同時亦主張務實溝通.呢條路線,係最淺綠,依家畀人叫傾中.又例如,你可以承認中國(共)的存在客觀事實,但主張響不失尊嚴下先至可以溝通.呢個又係淺綠,但有個前提係不失尊嚴.乜嘢係不失尊嚴,大家可以估下啦.再例如,你可以認知(acknowledge)中國(共)的存在,但就唔主張官方交往,民間交往當然ok,但亦無辦法又無可能禁止,呢樣就開始深深地綠.又再例如,你可以理解中國(共)的存在,但係民間交往都有限度,就係唔可以經濟失去自主,如唔畀中資進入台灣,呢樣就係深綠.當然,你可以唔承認中共管治中國的存在現實,堅持中華民國才是中國正朔,咁就唔該你去參加新黨了. 上面咁樣的親中至反中的路線分布,除咗最後之選項外,都響民進黨內出現.換言之,台灣主張本土之政黨如民進黨,都係響承認/認知/理解中國的客觀存在現實之下,就點樣同中國打交道方面,都有好多選項.本土不必/未必/無需反中,係民進黨各派對中國的態度. 好難明?慢慢想下啦.理解港中,台中關係,邊有fast track!


text:
故事一:識女仔打波
「我發現男友裝咗交友app,佢話用嚟識人打波,我問做咩要識女仔打波,佢仲惡返我『唔信咪唔好信囉!』.事後當然知道佢識女仔唔係打波,而係揸波啦!」
「佢試過無啦啦發脾氣鬧走我,乘機搵第二個女仔;又試過食完生日飯後叫我拎蛋糕返屋企先,自己去咗同第二個女仔慶祝,嗰晚佢去到半夜先返屋企.」
到女事主搵到證據發現男友同其他女仔上過床後就即時講分手,打(揸)波男仲鬧佢絕情.
「佢呀媽阿姨都有打嚟求情,話個仔係玩唔係認真,話未結婚先咁結左婚唔會.我話未結婚已經咁,結左婚我有埋小朋友嘅時候我點算?之後佢地嬲我唔夠愛佢.夠愛就一定會原諒佢.而我就嬲到爆炸!」
故事二:狗公
「有次俾我見到我女友同隻狗公係公司同一個廁格出黎,女友同我講話淨係食下煙傾下計,我信咗.」
男事主同女友係同事,佢發現女友同公司一隻狗公玩得好埋,但女友話佢地只係好朋友,男事主就只好選擇相信.
「再到有一次女友話夜晚要同老豆上大陸玩,我同佢出完街送佢返屋企,點知又見到隻狗公係佢屋企附近唔知等緊邊個,佢好緊張咁同我講話『下做咩,唔係以為我同佢出街呀? 』.到佢上咗大陸我打俾佢,佢又whatsapp同我講話老豆係隔離唔俾佢傾電話,我又on99信咗佢…」
「到最後我點發現既呢?我係女友面前唱隻狗公狗緊公司另一位女同事,點知過咗一陣我就收到隻狗公whatsapp,話我點解喺我女友面前唱佢,重叫我以後唔好搵我女友,跟手Send咗啲相俾我睇,有狗公同我女友嘅對話圖,仲有扑嘢相…」
故事三:唯快不破
「我發現女友朝早先返屋企,問多兩句仲俾佢鬧返轉頭話我煩,話我多事.」
「話說女友同我住同一棟樓,有晚11點左右話瞓先,以前都無咁早.正當我好天真咁以為佢真係早瞓咗.第二朝早7點半左右,係平時搭開嘅小巴站見到佢喺架小巴落車,我見佢啲頭髮仲濕滴滴.當刻就緊係反應唔切,我仲俾藉口自己佢去咗親戚屋企過夜.之後問佢咩事咁早,佢就鬧返我話我多事.」
「後尾佢個best friend睇唔過眼,話咗我知佢去咗第二個男嘅屋企過夜.正當我想攤牌果陣,佢仲早先一步過我講分手.跟住block9埋我電話同whatsapp,fb都del撚埋我,快過坐過山車…」


text:
(跑 · 動)橫渡日本320公里之旅 · 卷二
拖拖拉拉又去到第二集,希望去到第七集疫情亦會去到尾聲,大家可以開開心心以真面目相見.
上回題到,響築地市場食完早餐就出發,首先經過銀座一帶,由於時間尚早,比起平時熙來攘往嘅街頭,寧靜嘅銀座就好似星期日清晨嘅中環一樣,有另外一種嘅清新感覺.好快就去到皇宮外苑,我相信一般香港人去旅行都比較少會去呢個地方,呢個前身為呢個前身為江戶城嘅日本天皇居所其實好靚,我沿住條護城河跑左一段,遙遠望入去,入面嘅格局有氣派之餘又有一份日本人嘅寧靜致遠.經過皇宮之後就係一啲住宅區域,開始見到學生同埋上班一族趕返工返學,見到佢哋咁趕,我嘅步伐都不期然加快左.
響城市入面跑有個好處,就係去到邊度都有補給.大約十零公里左右我就開始肚餓,一路跑一路搵餐廳,隨手就揀咗一間咖啡奶茶任飲嘅快餐店,補充水份時都順手補充番啲咖啡因提吓神.
再起步,慢慢已經遠離東京市區,第一晚嘅目的地係響一個叫桶川嘅地方,前一晚上機之前響機場求其搵咗一間Airbnb,見距離起點大約40公里左右,應該點都跑得到,價錢又平,盛惠港幣$102 (係,一舊水,應該係我人生中最平嘅Airbnb),仲要係單幢別墅嘅2樓全層,一路跑去嘅時候都擔心唔知會唔會係網上騙案,邊有理由平到咁?不過唔緊要,一個麻甩佬至多訓一晚火車站,抱住Nothing to lose嘅心態繼續上路.
接近是日終點,經過一個叫做經過一個叫做上尾嘅小城,竟然好好彩地經過一個好大嘅海鮮市場,入面嘅刺身仲平過築地,已經跑左三十幾K嘅我當然快快手買返幾盒,不過問題係市場入面冇位置坐低食,唯有空中加油一路行一路食.唔知係肚餓定其他原因,啲壽司同刺身真係好食到一個點,比我響香港嘅食過最貴嘅日本餐廳好食得多!
最後終於到達桶川,響google map大神協助下順利到達旅舍.見到旅舍,真係有驚喜,簡潔雅緻,窗几明淨,設備齊全,雖然入面冇床,不過訓塌塌米又係另一種體驗.由於旅程要非常輕便,所以只能帶一套休息用衫褲,而身上嘅運動衫就需要每日清洗,仲要希望即晚乾透.所以稍事休息之後就即刻用旅舍附設嘅洗衣機洗埋衫順便浸個浴,旅舍附近仲有大型超市,入去行吓食下,再買支細清洒返旅舍淺嚐,回味一下整日嘅旅程.諗返轉頭,一整日嘅洗費連住宿只係港幣二百蚊左右,真係講都冇人信.


text:
一睇到呢啲高檔茶葉,就知道唔係我買 o架啦,當然又係好學生兼好友 Louisa 送 o架啦!淨係睇個包裝盒已經夠勁喇,用咗皇帝嘅 "龍" 圖案同代表皇帝嘅 "黃色",夠氣派未?
真係唔好講笑,Louisa 話一套兩盒嘅禮盒裝已經要千幾蚊 o架啦!係個客送俾佢嘅,其實往年都有送俾佢,不過佢話當時唔識貨,擺埋一邊無理佢,嘥料!因為佢個客話俾佢聽,一年裡面只得一造,而且產量唔多,好矜貴.所以 Louisa 提我:「呢啲唔係普洱呀,唔係越舊越好 o架,所以唔好擺埋唔飲!」
所以我今日就專登開嚟試吓.
靚嘢即係靚嘢,一剪開個錫紙包裝袋,果陣龍井嘅清香味即刻撲鼻而來,就連啲茶葉嘅顏色都好靚,好青綠,唔似平時啲茶葉咁 "黑掹掹".
沖埋水就更加唔得掂囉,香到 "欲仙欲死",飲落口好甘甜,好清香,你睇,浸泡過嘅茶葉好靚,成個形態出番哂嚟,名符其實水滾茶靚,簡直係視覺,嗅覺同味覺嘅享受!
沖到淡哂唔再沖水時,本來諗住將啲茶葉倒咗去,但係見到佢咁嫩綠,仲好吸引,放是就試吓食茶葉.點知原來好好食 o架,非常之嫩滑,好食過好多菜呀!最衰我唔識整龍井蝦仁啦,如果唔係用佢嚟炒河蝦肯定正到暈!
咁靚嘅茶,梗係第一時間沖番杯孝敬媽咪啦!我之所以專登揀今日先開封呢盒靚茶,係因為今日對我嚟講係一個好特別嘅日子,當然唔係端午節咁簡單啦,而係喺兩年前嘅今日 ( 我指嘅係農曆 ),同樣都係端午節,就喺呢一日,媽咪就離開咗我,我到依家都仲好記得當時嘅情況,好傷心,好心痛,但係我唔可以喺佢面前喊,因為咁樣就會令到佢之前辛苦極都唔入醫院嘅日子白捱,我好記得,當我睇住佢走嘅情況,係我呢世仔有史以來遇到最震撼嘅事,我諗我依世都唔會忘記果日嘅情景,但我當時仲好清醒,當眼淚一出時我即刻離開佢身邊,衝咗入廚房度狂喊,喊完喊夠之後仲要即刻通知阿馳同其他親友,到心情平伏番之後再入番房陪佢,繼續做嚟緊果 12 個鐘頭內要做嘅事.
夠了,我唔想再多提,其實我依家個腦已經不斷湧現番當日情景,好難受,眼淚都已經流緊出嚟 ……
P.S. 咁啱我早前喺報紙度睇到有篇關於獅峰龍井嘅文章,順便 upload 埋上嚟俾大家睇吓.其實我已經用 Photoshop 將佢放大過好多次,但唔知點解一 upload 到個 blog 就得番咁細張,希望大家唔好介意,將就吓啦!


text:
新興宗教體驗記
零,唔好去 話說我用十二日(連出入營兩日),去咗S. N. Goenka嘅內觀打坐(Vipassana)十日營.如果有時光機返去同報名前嘅自己講,我會叫佢唔好去. 一,十日課程 一連十日,每朝四點起身,每日打坐共九個半鐘,每晚聽S. N. Goenka錄影/錄音佛法開示.第零日入營上繳電話及電子儀器,銀包及錢,書本及紙筆,食物及非處方藥物等等,第十一日清潔後出營.頭九日同學之間唔可以講嘢. 中心環境清幽,三餐照顧周到.因為冇電話,冇書,小休除咗沖涼,洗衫,就係補眠,到後來已經瞓到瞓唔著.頭兩日坐到腰酸背痛,後來就慣.事前我上網搵評價,見到嘅都係咁上下.但大佬呀,我明明覺得哩啲根本唔係重點. 課程的確有佢有用嘅地方.打坐近百小時,係高強度專注力訓練.每晚講嘅人生道理,係認知行為治療.沒收電話,零食過十日,係戒癮治療.我仲順便改埋寒背,練習咗早睡早起添. 二,科學你個頭 哩個課程聲稱自己無宗教,而只係教授佛陀發明嘅打坐方法,就係咁樣呃咗我入去.
零,唔好去
話說我用十二日(連出入營兩日),去咗S. N. Goenka嘅內觀打坐(Vipassana)十日營.如果有時光機返去同報名前嘅自己講,我會叫佢唔好去.
一,十日課程
一連十日,每朝四點起身,每日打坐共九個半鐘,每晚聽S. N. Goenka錄影/錄音佛法開示.第零日入營上繳電話及電子儀器,銀包及錢,書本及紙筆,食物及非處方藥物等等,第十一日清潔後出營.頭九日同學之間唔可以講嘢.
中心環境清幽,三餐照顧周到.因為冇電話,冇書,小休除咗沖涼,洗衫,就係補眠,到後來已經瞓到瞓唔著.頭兩日坐到腰酸背痛,後來就慣.事前我上網搵評價,見到嘅都係咁上下.但大佬呀,我明明覺得哩啲根本唔係重點.
課程的確有佢有用嘅地方.打坐近百小時,係高強度專注力訓練.每晚講嘅人生道理,係認知行為治療.沒收電話,零食過十日,係戒癮治療.我仲順便改埋寒背,練習咗早睡早起添.
二,科學你個頭
哩個課程聲稱自己無宗教,而只係教授佛陀發明嘅打坐方法,就係咁樣呃咗我入去.
喺佛法開示環節,Goenka多次強調佢哋唔係宗教,係科學,並毫不保留咁嘲弄「全知全能嘅神」以及各種宗教儀式.同時間,佢成個課程係建基於前世今生,種善因得善果咁上下嘅概念.
而且所有道理,唔係用大量比喻同寓言故事解說,就係「因為哩個係自然嘅法則」.總之都係啲不能證偽嘅講法.
三,新興(唔係)宗教
出營後我同朋友傾訴,期間我學習咗New Age,係由七,八十年代興起嘅一堆新宗教信仰,借用傳統宗教元素創成,但部份唔會承認係宗教,而只係關注身心靈,能量,宇宙,萬物有靈,水晶,塔羅牌……咁喎.
而十日營同學就鍾意講:「我唔係信呀,不過係真㗎嘛.」「我唔係說服你呀,不過係真㗎嘛.」(簡直係無敵!成為咗我近排嘅口頭禪~)
課程聲稱唔係宗教,亦冇儀式.所以每次打坐頭尾播放嘅巴利文唱誦,只係老師真誠嘅祝福,唔係儀式咁話喎.甚至第一日已經有個「唔係儀式」,只係請大家跟佢講:「我皈依佛.我皈依法.」又因為「唔係宗教」嘛,佢嘅解釋係皈依the quality of enlightenment,the law of nature.
回想起嚟,硬係覺得邪邪哋,但又明明冇見到對身心有害嘅邪嘢.我覺得陣邪味係來自佢哋用一啲好粗疏定義嘅語言令你放下戒心.例如佢哋話哩個唔係宗教,唔係信;如果採用佢哋嘅用字,咁我連講「我唔信」嘅機會都冇.唔邪嘅,例如傳統基督徒起碼擺明車馬傳教,識得分咩叫信,咩叫唔信.
又,其中一個白紙黑字嘅規矩係即使同性學員都唔可以有任何身體接觸,佢冇講點解,但我有上網睇過係因為佢哋相信身體接觸會有能量轉移,掂到就會偷咗啲大師嘅能量.即使哩十日唔算邪,我總係覺得可以邪落去嘅潛能好大……
四,傳教技倆
課程嘅操弄心理嘅技巧係高超嘅,你睇我坐足十日就知啦.首先,佢講嘅技巧/道理,係要靠感受,感受過先會明.點先感受到呢?當然係跟佢打坐.打坐咗都未感受到?操弄技倆係……益友話好似啲美容院推銷療程咁──
頭一兩次,就話啱啱開始未見成效,但底層開始緊㗎喇;到中間,嗱係咪睇到有少少少少成效呢;最尾唔得,就話我講過咁多項條件你有冇做齊先,有冇唔小心漏咗先?最尾都冇效咩,買多個療程就有效㗎喇!
課程話,內觀打坐會有某種感覺,但千祈唔可以貪愛(crave),貪愛就感受唔到.亦千祈唔好自我暗示,而只係感受身體嘅實相.
正如如果我叫你唔好想像一隻粉紅色大笨象,你即刻會做嘅就係想像一隻粉紅色大笨象.由佢叫唔好自我暗示一刻開始,同學們好自然做嘅就係自我暗示.而自我暗示唔成功嘅同學呢,一定係因為貪愛喇.
哦你仲有貪嗔,而且前世嘅貪嗔都入埋你數,即係類似原罪嘅概念.到第十日,就提醒大家,記住每年返嚟一次.正如美容院都會踩到你塊面一文不值,然後又推銷下個療程咁.
五,借舊立新
而借用舊有宗教元素去傳新宗教,更係非常成功咁呃到我哩個無知中女.我就係因為(自以為)對佛教有興趣而入去嘅,點知佢掛羊頭賣狗肉.
課程聲稱佛陀嘅教導早喺發源地印度失傳,只喺緬甸苟且保存下來.又稱佛陀曾經預言,2500年後佛法會再度傳入印度.而2500年後,就咁啱係Goenka開始拜師學法嗰年喎.
嬲嘅位係,其實我已經分唔到佢邊句真邊句假.究竟有邊啲先係原始佛教公認嘅?而我就估計,佛陀應該冇講過打坐會發出「慈心嘅振動,愛與慈悲嘅電流」.哩句係第十日先講嘅,明明由講佛陀教導,一步一步講講吓變到愛與慈悲嘅電流,嗯……
六,人類學田野研究
第十日終於可以同同學傾偈,都係我哩十二日嘅其中一個得著 — — 擴闊咗我對人類嘅認知.
「我唔係信前世呀,不過係真㗎嘛.有啲嘢你解釋唔到㗎喎,但一定有原因㗎嘛,咪係前世囉.唔使咁抗拒,你要接受有啲嘢係解釋唔到嘅.」而佢又解釋到.
「唔係宗教呀,都冇燒香.」同一個人又話,「科學咪又話係宗教,你個宗教個名叫科學啫嘛.」
乜科學有燒香咩?!
正如課程不停強調,感受過就會明白係真嘅,有同學都無比相信感知即真實,連發夢都係真嘅.有同學話,佢入營發咗七晚惡夢,睇咗自己嘅七世.
傾吓傾吓,我簡直覺得個課程冇問題,唯一問題係我唔應該出現.何止前世,有同學聽到我竟然信人類由猿類演化而來,佢就好高興咁問我信唔信外星人,並表示佢認為人類係外星人放落地球嘅.
「我有個朋友有頭痛,一直醫唔好,直至搵咗個教meditation嘅大師幫佢睇過,原來佢前世係日軍,斬過好多人頭,所以會頭痛,之後先好翻.(點解殺好多人, meditate就好得翻咁便宜?)唔便宜㗎,做咗好幾次,每次幾小時先好翻.而且佢本身都做咗好多好事,先遇到哩個大師㗎嘛.」
其實我都明點解信新宗教嘅,因為抵囉.「吸引力法則」都係哩類嘢,以自定方法祈求保佑,反正唔使奉獻裝香,不信白不信呀.
嗱其實我好接受各人有不同宗教信仰,但佢哋令我最忟憎嘅位係,佢哋一來唔承認係宗教,二來係將現實同宗教撈埋嚟講.
「你唔信人係由粒子組成咩?(信呀, atoms吖嘛.)係囉,每人嘅粒子會發出唔同嘅震動,咪會吸引翻相同震動嘅人同事囉,係真㗎喎.」
令我記起聽過一位翻譯系博士嘅講座,言之鑿鑿咁話翻譯嘅起源係巴別塔.上網搵吓佢背景,原來果然係啲咩咩身心靈貢獻宇宙能量系嘅,係好典型嘅New Age嘢嚟.多謝哩個營嘅同學們開咗我對眼.
有預計話,到2035年,全球無神論者/無宗教人士會多過宗教信徒.但原來前者會包含咁多信輪迴外星人水晶塔羅牌宇宙能量嘅人,嗯,衝擊咗我對世界一廂情願嘅美好想像添.
七,回歸虔誠無神論
另一得著係好粗略咁學習咗佛教嘅起源,發現佛陀同耶穌原來幾似.耶穌當年嫌猶太教太著重律法所以自立門戶,然後基督新教又嫌天主教太著重儀式,佛陀都係嫌古印度滿天神鬼太多祭典所以開創佛教.總之大家都覺得其他人迷信,自己嗰套先係真理.
我原本好鍾意佛教講無常,唔會寄托喺未知嘅永恆.但其實涅磐即係永恆離苦,咪即係佛教版天堂.哩十日我對佛教有翻正確認知,篤爆晒之前啲浪漫泡泡.
正如益友話齋,我都唔信輪迴,就唔好話鍾意佛教啦,話自己鍾意梅村(唱小清新嘅英文入世佛寺)好喇.對於世界嘅解讀,演化論已經令我好信服;宗教嚟講,睇完《神的演化》都算滿足咗我嘅好奇心;連喺所謂心靈層面,都遇上咗梅村.而且好感恩,我喺塵世間已經得到足夠嘅愛同滿足(我全家都好幸福喎!),唔需要喺啲典籍度尋求喇.
有學者稱,佛教同現代心理學好吻合,所以佛教係真嘅.聽多咗諗多咗,我發現的確有部份吻合.但其實,只要無視唔吻合嘅部份,剩翻嘅部份咪吻合囉.計我話,反正吻合,咁我學現代心理學就得,唔使學佛喇.
八,我對冥想嘅理解
話說我有興趣入營,係因為我幾鍾意靜坐冥想.喺不同途徑我都間接或直接聽見過,哩個課程係最正宗嘅冥想.入到去聽書,先發現係失傳得嚟又苟且保存,然後神奇地應驗預言再次發揚光大嗰種……嗯……正宗.
喺打坐環節,目測我嘅認真程度大概排全班中間.我第七日先考慮好唔好退出,頭六日除咗不能自制咁恰著之外,我都係好認真冥想嘅.
心理學有個狀態,叫做flow(心流/神馳/沉浸),指完全專注時嘅心智振奮,甚至欣喜若狂.有心理學家話flow係最佳體驗,因為人從中感到極高嘅滿足.當入到狀態時,冥想最癲嘅係,甚至冇一件實事去消耗專注,而係好純粹咁享受flow.而且嗰一陣心境澄明,甚至會幫到日常生活都平靜咗,專注咗.
哩個課程係教人透過冥想,感受一種平時覺察唔到嘅觸感 — — 全身舒暢嘅微小振動,從而得知人不過係不斷生滅嘅次原子粒子,因此明白無常,然後唔再貪愛或嗔恨就會得到永恆解脫.
我應該算係感受唔到,但我平日冥想都偶爾有睇到一啲景象,我理解為因感覺剝奪(sensory deprivation)而產生嘅幻覺.就好似所謂「俾鬼砸」咁,當身體機能部份清醒,部份瞓著,就會經歷有別於全醒或全瞓嘅感受.
根據我嘅信仰(現代科學),「俾鬼砸」即係控制肌肉活動嘅機能熄咗,但感受肌肉活動嘅機能清醒,於是感受到自己郁唔到.唔同冥想方法有唔同技巧令人保持專注清醒,但長期合眼唔郁,身體就會作啲幻象或幻覺出嚟.不過哩啲只係副作用,一般嚟講冥想並唔係追求哩啲感受嘅.
九,假如你想去
假如有人睇到哩度竟然仲想去,疫情期間去係唔錯嘅.參與人數上限為場所可容納人數一半,即係每人可以獨霸兩張床,一張瞓一張擺行李,仲有獨立廁浴添.
課前唔收學費,課後如果你感受到佛法又好想更多人認識佛法,歡迎捐錢.而根據課程內容,要儲十項美德先會得到涅槃(佛教版天堂),其中一項美德叫布施,而當中「法的布施」係最高嘅布施,幫其他人認識佛法,即係捐錢或者返嚟做義工.
係我幸運,先接觸到認知行為治療,世俗版靜觀冥想.如果你冇我咁幸運,或者你會喺十日課程好有得著呢.而且口碑嚟講,我啲同學絕大部份都好高興㗎,得我一個咁奇怪咁堅持可證偽嘅先叫科學咋嘛.學同學們都齋,「都係導人向善啫.」
但對我嚟講,過羊頭賣狗肉真係不能接受,咁樣當初嘅consent都係假consent.我簡直覺得叫人落地獄嗰個隱形飛天男人都可愛過佢哋!(一篇文同時得罪晒新舊宗教信徒LOL)


text:
萬眾期待嘅開學日終於都到啦!
講真,我真係由上星期開始都已經好緊張,始終小小豬都係一個比較慢熱嘅小朋友,新學校對小小豬嚟講真係好多新嘗試,班上同學仔比N班時多一倍之後,最大改變就係個語境,所以都真係比較擔心,唔知係新學校小小豬會點.......真係十萬個疑問呀!
由於係適應週,頭兩日仲可以家長陪,所以今日就由我同小豬媽陪小小豬一齊面對依個新挑戰啦(冇錯....小豬媽都係小小豬嘅重要人物,今日放新學校咁重要,當然都要小豬媽陪啦)!
依個返LOOK又好似幾醒目咁哦~
為左唔想令小小豬唔習慣,所以我地早左少少返學,等佢習慣一吓.開頭仲擔心小小豬要扭一陣計先肯入課室,點知佢一入到課室,搵到自己個座位之後,就識得自己去拎玩具玩啦~
玩左一陣,老師叫收玩具時,小小豬好乖仔咁自己收玩具,之後仲好安靜咁座定定等待上堂.睇見小小豬依個表現,我同小豬媽都好驚喜,因為完全冇諗過小小豬係一個陌生環境,可以自動自覺咁乖仔呀~
好啦....上堂啦!第一個環節就係由老師教同學唱歌仔,雖然小小豬都應該係聽唔明白老師講乜,不過因為係唱歌關係,小小豬都好專心咁留意老師,仲有跟住老師拍手同搖身添!不過,一去到講故事時刻,小小豬就即刻有啲不安表現,不停要"痴"住我,最後都係要我陪住先可以乖乖咁繼續上堂.
之後就去到英文環節,由一個外籍男老師負責,老師會拎個吉他邊彈邊同小朋友一齊唱歌,可能係英文再加上唱歌關係,小小豬又開始專心起嚟,仲好開心咁跟住老師動作添.
排洗完之後,就到最重要一環,就係食茶點,有得食嘅小小豬當然係好開心,仲古靈幣怪添~
依一個茶點時間,令我覺得小小豬真係大個仔左好多.因為之前N班,小小豬一見到啲食物,佢就會即刻急不及待拎嚟食.今日小小豬見到茶點係佢面前,都可以好安定地等老師唱左茶點歌,老師叫食時先慢慢拎起啲食物嚟食,真係唔同晒呀!
今日返到學校先知道,原來佢地所有事都要學生自己做,就連去洗手間要自己,冇工友姐姐幫忙.聽到啲時候都幾驚小小豬自己一個攪唔掂,我都知我依個想法係好"獸怪",不過小小豬又真係一個好"小朋友"嘅學生,都真係唔到我唔擔心嘛!不過,擔心過後諗返,其實依個咪又係一個好機會訓練小小豬,等佢學多啲唔同嘅嘢,咁就可以獨立啲,未嘗唔係一件好事.我應該要俾多啲信心小小豬,同埋相信老師係一家會幫小小豬嘛!
整體上今日小小豬第一日返學都叫做OK,不過可能係聽唔明老師講乜,所以專注力就差啲,希望小小豬快啲可以適應依個新嘅學校環境,聽得明老師講乜就唔洗攪事啦!
話時話,除左小小豬之外,相信我都要適應,因為老師同家長交談都係會用國語,真係要同小小豬一齊努力,學習好國語先得啦!
小小豬個FACEBOOK專頁,你今日LIKE左未呀~


text:
唔記得幾耐冇尼過呢度呢?今次要處理啲事而返尼,就約左冇見好耐嘅朋友聚舊.
咁多年冇尼,呢個城市好似冇乜點變,但又變左好多.
以前出機場好快就搞掂,即使去過唔少國家,都冇呢度嘅效率同準繩.但宜家唔單止飛機不斷延後,入境手續混亂又繁複,有啲人可以直行直過,其他人就要搞好耐,甚至有人連入境都唔比,而海關竟然咩理由都冇講.因為等嘅時間太長,有人開始鼓譟,海關一見到,就帶在個人去第二度.後來,一啲冇出過聲,靜靜排隊嘅人都比人帶走左.大家都好驚,一粒聲都唔敢出.
終於到我過關.關員搵返我好耐以前係呢度生活嘅紀錄,問我點解走又點解返尼.我只好話係因為工作關係,唔係我自己可以決定嘅,又對佢講盡好說話,放低幾份之前買定嘅手信,先能夠過到關.
過完關,有種彷如隔世嘅感覺,天都黑曬.我成個人好似冇曬力咁,好艱難先拎得起部手機去聯絡朋友.打好訊息,見佢整極都送唔到出去,至發現平時用開嘅通訊工具原來係用唔到嘅.好彩張卡仲打到電話,終於搵到朋友.佢聽見我嘅情況,都有啲擔心,但又輕笑幾聲咁講話:「宜家係咁嫁啦,大家都慣左.你快啲搭的士出尼啦.」「下,」我諗起以前,就問:「搭鐵唔係快啲同平啲咩?我驚塞車喎.」點知朋友話:「塞車都冇辦法嫁啦.地鐵最近先出事,發現結構有問題,好危險啊.我幫你叫車啦.」
好奇怪地,一落車,熟悉嘅感覺又出返尼.黑夜中嘅街燈同兩旁林立嘅商店光燦燦咁,叫人分唔到日同夜嘅界線.而着得色彩繽紛嘅人群,就好似爭艷鬥麗嘅太陽花一樣,向住發光嘅店鋪,努力吸取令自己變得更靚,更型嘅養分.但我有一個明確嘅目的地,光明並唔係我嘅終點.猶如離群逆流嘅魚,我奮力撥開一簇又一簇嘅人潮,向命定之地進發.
行到去我地約嘅地方,一眼就見到佢一個人企係冷風之中.望到佢單薄嘅身影,我好後悔冇快啲尼.
「對唔住啊,要你等咁耐.」
佢輕輕咁搖頭,只係話:「你尼就好啦.」
「你有冇想去嘅地方?」
佢又搖左下頭.
「咁我地慢慢行下啦.」
我拖起佢嘅手,沿住海旁咁行,一直行到海浪聲越尼越大,人聲越尼越細嘅地方.
潮漲,潮退,海浪每一次拍向岸邊,都好似要衝破海陸嘅界限咁樣,又好似焦急咁要返去岸邊嘅歸宿.
係我地以前去過嘅地方.
呢個往昔引以為傲嘅海岸線,如今經已併入鄰國嘅土地.跨境大橋取代左渡輪,我地已經冇辦法再感受撲面而來嘅清爽海風.本來起係海旁嘅公園都被夷為平地,改建成高級嘅酒店式公寓.曾經棲息係公園嘅動物,走嘅走,走唔到嘅就比人捕捉屠宰,要尼供應人口爆發帶尼嘅龐大胃口.呢啲倚靠海岸而起嘅高樓,唔知係為個海港遮風擋雨,定係要困住佢嘅出路呢?
我好想問佢,點解你又唔出聲嘅?明明你咁辛苦.
但其實,佢一直都有講佢嘅痛苦,係我冇放係心上.
佢有話太多人啦逼得我好辛苦,我都應接唔到咁多人,做到食飯去廁所都冇時間.
佢有話宜家我比人搞到冇曬特色啦,點同周圍啲人爭姐,日日死做爛做,都只係搵到餐飯食.
佢有話就算放假想去附近行下放鬆下,都冇曬地方啦,啲郊野公園起曬豪宅,我又冇錢住,住緊冇獨立廁所同廚房,淨係擺到張床嘅劏房炸.
佢有話搞埋啲曬錢又豆腐渣嘅大工程令我好難受,有啲咩天災人禍我根本冇能力去面對,冇人諗過死人冧樓嘅話要負責,到時承擔後果嘅咪又係我.
佢講左好多好多,但我總係覺得自己都有好多問題要處理,就對佢講嘅野視而不見.
我諗,佢一定有過心淡以至絕望嘅時候,亦都試過好嬲呢度嘅人,或者好討厭呢個世界,佢可能都會覺得好想嘔,對啲虛偽又只為自己嘅人感到好反胃.我諗,佢對我一定有過無數次嘅失望,憤怒,痛心,無力,但佢最後都冇放棄到我.佢一直等緊我,就算我冇諗住返尼,就算我從來都不聞不問,佢都相信我,相信自己.
我帶佢去返以前去過嘅地方,唔係因為佢唔記得,而係我唔記得左.
而佢,一直努力咁呼喚我,希望我可以記返起.
其實我早就知道會有咁多變化,只係唔想相信呢個就係現實.
係咪我尼得太遲?
佢搖頭,只係話:「你尼就好啦.」
(文章為港語學第三屆廣東話徵文比賽參賽作品)


text:
我個病都病得七七八八,但可能仲食緊啲藥,所以攪到個人好吽咁,成日都想訓.
不過....因為知道迪迪尼已經換左聖誕佈置,我又勁耐冇入去,攪到我勁想入去玩.加上小M佢地又相約一齊入去玩,所以我今日就飄移咁入左去迪迪尼啦!(點解叫飄移...因為食左藥都幾散,攪到個人會飄飄吓嘛)
哈哈哈...有得玩我就精神晒.不過今日影相影到我好肥腫難分,希望唔好嚇親大家啦!
我地今日個目的都係主要影靚相,第一個地點當然係米奇大屋啦!
印象中好似同上年新年嗰個差唔多,入面個佈置都係靚,我地都影左好多相.不過....因為我唔記得較用防紅眼閃光,所以影出嚟有好多紅眼呀!
真係好唔開心,下次再去影過時一定要小心CHECK吓部機先入去影相.
之後我地就當然去搵卡通人物影相啦!
哈哈..應該所有聖誕版嘅人物都已經影晒,係冇同聖誕老人影.唔知點解...總係覺得同卡通人物影係開心啲呀!
影完公仔,我地就走去搵個有利位置等睇巡遊.巡遊過後大街就開始飄雪,個感覺真係好正呀!
好鐘意依對米奇米妮雪人公仔
之後我地就睇左個公主王子SHOW(唔記得左乜名),雖然我地個位置唔太正中,不過都OK幾好睇呀!
我地食飽飽之後,係未開始煙花之前,就拎左個雪人眼鏡出嚟影.哈哈哈...影左好耐,我終於都影到個雪人燈燈,真係幾得意呀!
睇埋煙花我地就同迪迪尼SAY GOODBYE!


text:
Windows10優化可令上網更快?
Windows10優化可令上網更快?
咁windows10優化係唔係可以令到你嘅上網更加快呢?咁你上網一搜尋,其實就會有好多所謂加速嘅方法,例如可能會叫你下載一啲應用程式呀,清理硬碟,清除電腦垃圾,優化系統等等.咁呢一啲方法係唔係可以令到你嘅上網速度更加快?咁好老實講啦,無論你係點樣優化個系統又或者點樣加速,都唔會超過你簽約嘅時候所購買嘅寬頻速度嘅.即係譬如你簽約嘅時候係簽咗1000m寬頻上網速度嘅,咁你優化系統,係唔會優化到去有2000m嘅上網速度嘅.
咁優化系統係用嚟做啲乜嘢呢?其實呢我哋一般所講嘅優化windows系統呢,可能只係講緊下載同埋更新最新嘅windows系統版本,安裝一啲軟件驅動程式,同埋調教一啲windows系統嘅設定.咁一啲方法呢其實極其量只能夠令到你部電腦,或者係你嘅上網速度呢唔會變慢㗎啫.因為有時候呢你安裝一啲第三方嘅軟件,又或者軟件同埋軟件之間呢有機會出現唔相容嘅情況,從而係令到你嘅上網速度變慢嘅.而更新你嘅系統又或者係安裝一啲軟件嘅更新程式呢,有機會係可以解決到你嘅上網速度變慢又或者係電腦速度變慢嘅問題嘅.
咁但係如果你係想真正加快你嘅上網速度呢,其實都係要從源頭購買一個更加快嘅上網速度嘅.即係如果你係用緊100m又或者200m上網嘅,咁可以選擇升級至800m或者係1000m上網速度.而如果你已經係用緊1000m嘅上網速度呢,亦都可以考慮安裝多一條上網線㖭嘅.如果大家有任何寬頻上嘅查詢,可以致電2121 1544,或者whatsapp 9749 8987.同時,亦都可以訂閱我地嘅頻道,我哋下集再同大家分享其他資訊,拜拜!


text:
近期 Instagram 所公布嘅「2022 Instagram 趨勢」講述左係疫情之下嘅十大熱門話題~ 即刻睇吓有啲咩話題!
1. 時尚
依家啲後生仔都好勇於嘗試唔同類型嘅衣着,係IG上面都不時會見到有人分享佢哋嘅OOTD!哥特式,黑暗學院風等等都有可能係今年嘅大趨勢!
2. 購物
因為疫情嘅影響,網上購物依然係今年嘅大趨勢!而家嘅後生仔除咗喺唔同嘅網站買嘢之外,網上二手商店,中古店等等都非常之受歡迎!
3.音樂&舞蹈
而家嘅社交網站都係一個好好嘅平台比後生仔分享佢哋嘅音樂同埋舞蹈表演~ 有唔少IG Account都係分享一啲唱歌或者跳舞嘅cover,都非常之受歡迎!
4.KOL
依家啲KOL影響力仲大過明星,所以唔少品牌都有喺IG搵KOL賣廣告~
5.職涯與教育
依家啲後生仔未必個個都嚮往九至五嘅穩定工作,反而做freelancer都好受後生歡迎!
6.食物
喺疫情之下我諗好多人都多咗留喺屋企,自然就多咗喺屋企煮嘢食,所以有好多後生仔都做左foodie!
7.健康
疫情之下健康都係一個大趨勢,無論係生理或者心理上面嘅健康都值得好好咁保養~
8.遊戲
疫情帶動左遊戲業嘅發展,唔少後生一代都多咗打機嘅習慣!無論係Switch,PS5甚至VR都非常之受歡迎!
9.meme
近呢幾年梗圖都非常之流行,而最近比較受歡迎嘅topic就係NFT,虛擬貨幣同埋星座等等!
10.社會議題
年輕一代越嚟越關心社會上面嘅問題,喺IG上面都會follow唔少有關嘅帳號~


text:
(又到做project嘅時間)做group project會遇到嘅人~你有係邊類人?
上一個Blog介紹咗Canva比大家,等大家咗group presentation嘅時候唔洗用嚟用去都係google slide.不過講起Group Project,就一定要同啲Fm寶寶介紹以下你將會係遇到嘅幾類groupmate,如果你已經中咗伏,咁下個sem搵groupmate就小心啲啦~
1.Deadline Fighter
Deadline Fighter即係嗰啲就到限期先開始工作嘅人,明明聽日就係deadline,佢今日先去做,之前大把時間都唔做,成group人嘅命運就係佢手上.好彩嘅就遇到嘅係可以將壓力化成動力,激發到小宇宙嘅deadline fighter,最後做出嚟嘅嘢都係有質素嘅.唔好彩嘅就…… 你自己領略以下啦~
2.Free Rider
一句講曬,就係唔做嘢,不勞而獲嘅人.約親傾project都藉口多多嚟唔到,又唔關心嗰project進度,最後check嘅時候佢個名都唔係份report入面,你就以為佢放棄咗?Sorry囉,第二日你就會見到佢個大名出現咗係report上面.佢係冇做嘢,但因為係group project,成組嘅分數係一樣,所以呢的free rider冇咩點做過嘢都有分.不過依家個個都知又free rider,只要同其他groupmate 一齊去投訴佢,相信professor都會處決佢……個grade~
3.學霸
個個都會話做group project一定同學霸一組,咁就唔會爛grade.係好嘅~有人carry曬成個project嘅方向,但係如果遇著啲唔理人意見,所有野佢話曬事咁就不了~我唔會想乜都冇諗過機械式咁完成個project.
4.豬隊友
話明豬隊友,就即係佢地唔係聰明嘅groupmate,其實佢哋好努力,所有meeting都出席,亦都唔似free rider咁咩都唔做或者deadline fighter咁好遲先做.需然佢哋好努力,但係實質上嘅實力係遠遠低於你想像,好多時都要你幫佢執頭執尾,或者提一提點佢.不過起碼佢係一個努力嘅人先~
5.彩就佢攞曬Groupmate
攞彩佢一定衝出嚟嘅groupmate,分工嘅時候通常會揀啲容易啲content去做,例如啲introduction同conclusion,佢一定搶住去做.你以為佢甘於平凡?Nono!當你負責比較多嘅內容,然後每個人present嘅時間又要平均,佢就會衝出嚟話:「我幫你啊!我講得比較少時間啊~」最後佢好成功地係professor面前present得非常好,令所有人都以為係佢做嘅,明明係你做嘅重點內容,但係彩就佢攞曬-_-
6.正常groupmate
正常groupmate就係正正常常,會做好自己本分,能力都中規中矩.反而遇到呢種groupmate 先係最好,唔需要太大嘅擔心.
- 同學仔只要係早上申請,最快可以係下午就拎到錢
- 同學仔文件交齊,98%機會申請獲批
- 提早還款唔會收同學仔任何手續費或罰息
- 整個申請到還款過程 uFinance 不會收取同學任何手續費
唔少同學都會有財務需要,例如交學費,交卡數,Hall Fee, Exchange等,uFinance 為學生提供現時市場上最簡易申請低息學生貸款滿足你嘅財務需要,讓你可以擁有一個無壓力而又充實嘅校園生活.


text:
知名嘅酒評家成日將d酒講到天花龍鳳?,又話飲得出有咩味咩味,又比到咁高評分?,但你飲唔出有咩特別,覺得比人呃??其實問題出喺你身上!?
初初學飲葡萄酒?,最簡單入門方法當然係自已親身試酒,但市面嘅供應五花百門,點知邊枝「好飲」??唔少人會參考其他人嘅品酒筆記(Tasting Note)?,大概了解一下該產區/酒款嘅特色,當中以某幾位知名酒評家嘅評價相對較多人作為指標?.唔少酒款因為有名師加持,或者佢地列入自己最喜愛酒單之一而聲名大噪,銷量大增?
好評還好評,但點解你自己飲嘅時候就咩味道飲唔出,只係覺得好澀/好酸,完全體會唔到品酒嘅樂趣?大部份情況都唔係評家嘅Tasting Note唔可信,而係你嘅問題!
其實每個人天生對味道嘅感知,飲食喜好都唔一樣,有人鐘意清淡,都有人鐘意重口味.
當中每個人口味嘅各種差異,大致可分成以下四種Vino Type:
1- Sweet: 超高敏感度人士,對苦澀味感敏,只鐘意甜味.喜歡清甜,富果香,低酒精
2- Hypersensitive: 高敏感度人士,鐘意不甜/微甜,味道細緻/輕柔富果香酒款
3- Sensitive: 中等敏感度人士,鐘意平衡度嘅酒.著重葡萄酒風味同整體架構平衡,適合傳統/複雜度高嘅萄萄酒
4- Tolerant: 低敏感度人士,重口味人士,鐘意重酒體/高酒精高濃度紅酒.
不過酒評家有咁多年嘅飲酒經驗同相關知識,條脷對葡萄酒相當敏感,Tasting Note當然比一般人豐富同詳盡.每個人都有自己嘅味道偏好,酒評家都唔例外,所以睇得多就知道邊個係相對重口味,鐘意爆果;亦有唔少係只評個別產區/國家,例如Burgundy/意大利等.
佢地嘅味道品評意見通常唔會偏離太遠,值得留意嘅係對枝酒嘅感覺同反應,帶出嘅感受可以有好大分別.


text:
相信一講起車路士門將基柏.阿里沙巴拿加,唔少人第一時間都只會諗起佢當年喺聯賽盃決賽拒絕換出,落曬領隊沙利面嘅事件.呢件事真係講到今時今日都仲有唔少人用「領隊」呢個花名去稱呼佢,又話沙利同隊友們之後一路都好憎同睇低基柏,但實情其實又係唔係咁呢?
基柏今次借助 The Player's Tribune 呢個平台寫咗一篇個人自白,由佢細細個講到去效力車路士嘅一切,希望今次呢篇自白可以令大家更加深入認識佢,而唔好再對佢有任何誤解.
---------------------------------
唔少人話一張相勝過千言萬語,但似乎都不一定.
5月29號,我地喺歐聯決賽擊敗曼城之後,有人幫影咗呢張相,而我相信呢張信比起千言萬語可以代表更多更多字,對我黎講可能多到可以寫本書.當時我捧起緊個獎盃,好開心咁大嗌緊,企我後面嘅隊友亦都係到慶祝緊.
呢張相表達到好多野.首先就係歐聯冠軍對我地球員黎講有幾咁重要.我地季初開頭開得唔係幾好,不過季尾就可以話係完結得超乎我地想像咁好.
第二就係顯示到我地有幾團結.教練團隊令到我地每個人都覺得自己喺球隊係重要嘅一員,所以佢非常值得大家嘅支持以及認同.呢個原因亦都解釋咗點解呢個冠軍對我黎講咁有意義,同埋點解我喺車路士有喺「家」嘅感覺.足球場上,無野開心得過同隊友分享勝利嘅喜悅.
第三就係呢張相顯示到歐聯冠軍對我個人黎講有幾重要.實在係一種開心到好難用言語解釋嘅感覺.當我捧起呢個獎盃嘅時候,我諗起好多唔同嘅時刻,有開心同唔開心嘅,但就係呢啲時刻帶到我黎今時今日呢個位置.呢啲時刻係一啲好私人嘅故事而我係從來無分享過畀任何人聽.我知道大家都可能會覺得西班牙人係好識得交際同開放,最起碼西班牙有好多地方嘅人都係咁.不過我係黎自 Ondarroa 呢個市鎮,喺北岸嘅一條漁村,喺呢度住嘅人其實好少分享佢地嘅感受.無論係好定唔好,我嘅性格亦都一直亦都同呢到嘅人一模一樣.
無論會有咩後果都好,我都想分享一下呢啲時刻畀大家知道,因為我認為依家係一個好嘅時機畀大家認識我更加多更加深.
足球員經常都係電視上出現喺眾人嘅眼中.我地經常會被人分析,稱讚同埋批評.我地好清楚每個星期都睇我地踢波嘅觀眾,佢地係非常了解我地嘅強項同弱點,不過呢方面嘅「了解」其實仍然係非常皮毛以及膚淺.
其實,我經常覺得其他人就算知道我地係邊個,但佢地其實並唔真正「認識」我地,最少我自己係咁諗.
我16歲嘅時候,我同我雙親鬧咗一場好大嘅交.
我由9歲開始就同三位朋友一齊效力畢爾包.我地喺 Ondarroa 一齊返學,每星期會有三至四日嘅下晝都會同佢地一齊搭45分鐘的士去畢爾包青年軍訓練基地所在地 Lezama 練波.
但有一日,嗰陣我仲係16歲,似乎突然自己嘅呢一日終於黎到.當時我係跟畢爾包一隊嘅守門員教練 Luis Llopis 練波,練完波之後佢叫我聽朝10點半黎練波.
我當時用一個應該係全世界感到最不解嘅小朋友咁嘅樣黎望住佢.
我話:「咩呀?我不嬲下晝練波架.」
佢就話:「我知,不過你聽日同我地一齊練波.」
我話:「你地?即係邊個呀?」
佢話:「一隊.」
我當時真係開心到震,所以我即刻衝返屋企話比我雙親知.我以為佢地會為我高興,而佢地都確係有嘅,某程度上...我意思係,佢地係買第一對龍門手套畀我嘅人.我細個嘅時候成日經過屋企附近間運動鋪頭,然後我每次都會扭計咁話:「我想要呢對手套,我想要呢對手套呀!!!」而最尾佢地都妥協咗,買咗畀我.當時佢地買嗰對其實有少少太大,不過我已經鐘意到不能自拔.佢地有問我使唔使去換過另一對細啲嘅,不過我死都話唔使,呢對得架喇.
之後我就拎住呢對大到差唔多可以遮埋手肘嘅手套去練波.
講返轉頭,咁我就同我父母講我聽日可以同一隊一齊練波嘅消息,不過佢地好擔心我嘅前途.佢地係一個非常謙虛同勤力嘅人,傳統 Ondarroa 居民嘅特質.所以佢地有一個好重要嘅問題問我:
「咁返學嗰邊點算?」
我當時真係覺得難以置信,係同一隊一齊練波呀,仲有邊個會擔心學業呀?但佢地一路都諗唔明我點解可以為咗練波而唔返學.
而當我同一隊練咗幾次波之後,佢地就真係開始同我表達不滿:「你睇下,咁樣落去唔得架.你依家先16歲,你應該要繼續讀書!」
最後佢地仲黎到練波嘅地方去問守門員教練 Luis,要求佢解釋下依家嘅狀況.Luis 當時個樣好似諗緊「呢兩位乜水呀?」咁樣,笑到我呢.咁我父母就同佢傾咗一陣,Luis 同佢地解釋球會認為我係對畢爾包嘅未來黎講好重要嘅一位球員.之後我估我嘅父母應該明白我嘅處境,明多咗少少咁啦....
幾個月之後我就同一隊一齊準備季前熱身賽.當時嘅教練係比爾沙,佢係一位天才.然後我仲可以同查維馬天尼斯,路蘭迪呢啲剛剛代表西班牙拎到世界盃嘅球員一齊練波.一開始我覺得成件事真係好夢幻,但慢慢開始我就知道我可以同佢地練波絕對唔係無原因的,球會係真係相信我嘅能力.
2013年嘅春天,當時我仲係18歲.我已經幫西班牙拎到 U19 嘅歐國盃同埋提升到畢爾包嘅 B 隊,當時我仲同緊畢爾包一隊一齊練波.
之後幾年所有野都發展得好順利,但突然間來自西乙嘅 Ponferradina 向畢爾包提出想借我過去幫手.雖然係一個好消息,不過如果接受咗呢個外借要求就代表我要離開畢爾包,而畢爾包係我嘅母會之餘仲係我由9歲開始計嘅第二個屋企.我當時覺得我未準備好離開一個咁舒適同受保護嘅地方.
我諗咗好耐,最後我都係決定接受呢個挑戰.而依家睇返,呢個決定亦都係我人生中其中一個做得最好嘅決定,因為我喺 Ponferradina 證明到畀自己同信任我嘅人睇,我係可以同球壇最好嘅一批人競技,我係夠料做一個職業足球員.
過多幾年之後喺2018年嘅暑假,收到另一個突如其來嘅消息,就係車路士希望收購我.
坦白講,我初初根本無諗太多.因為我份約入面嘅買斷金額要成八千萬歐元.而畢爾包根本無諗住同車路士進行任何談判.畢爾包以往都無為一啲重要球員例如馬天尼斯,路蘭迪同靴里拉等等做任何轉會嘅談判.當然一間好似車路士咁大嘅球會對我有興趣令我非常開心,不過我根本無諗過呢單轉會會真係發生.
過多幾日之後我嘅經理人同我講,車路士開咗一個雖然未夠八千萬歐元但都係一個好大嘅銀碼.我當時心諗「嘩!咁佢地都真係好想要我喎」.而當車路士最後出到買斷價嘅時候,我就真係要面對呢個咁重大嘅決擇.
我用咗好多日去考慮.雖然踢車路士要承受嘅係一個好大嘅責任,但一間咁大嘅球會想重金禮聘我都確實係對我能力嘅一個肯定.我可以係到好高興地話比大家聽,我最後當時能力講咗呢句:「一於去啦.」
往往人生中最難做嘅決定,就係一啲會令人成長嘅決定.
當年8月8號,我簽約成為車路士球員.
8月11號,我喺哈特斯菲為車路士第一次上陣.
所有野都發生得好快,感覺上我好似穿越咗時空黎到一個新嘅時間點咁.我當時只係僅僅透過西班牙嘅電視台認識我喺車路士嘅隊友.而我嘅英文...明顯係麻麻地.
好好彩地,車路士當時非常歡迎我,而且仲有幾位西班牙同鄉喺陣中,包括法比加斯,莫拉達,柏度,馬高斯阿朗素,艾斯比列古達等等.當時仲有剛剛由皇馬加盟球隊嘅高華錫,而佢又識得講西班牙話,所以好似多咗一個同鄉咁.
我喺車路士嘅第一季表現唔錯.我好快就適應咗英超嘅節奏,而英超絕對係一個對守門員黎講最難適應嘅一個聯賽.我地成功打入下屆嘅歐聯,對住阿仙奴贏咗歐霸盃,然後我又可以正選代表西班牙國家隊.
對我黎講,唯一就係聯賽盃決賽嘅嗰一刻令我喺車路士嘅第一季留下一個污點,一於喺呢度同大家解釋清楚.
其實所有野都係一個非常之大嘅誤會.
曼城當時喺加時完全控制緊個戰局,而且踢多幾分鐘就去到互射12碼嘅階段.我做完一次撲救之後,我感覺到隻腳有啲唔妥,所以我叫咗物理治療師出黎幫我睇睇有無事.而其實除咗我自己想檢查清楚之外,我都想借呢個機會畀我嘅隊友抖一抖氣.
突然之間我見到當時嘅教練沙利叫卡巴尼路去熱身.沙利似乎覺得我唔可以繼續落去.而我當時嘅諗法,無論係對與錯都好,其實我自己係畀隊友抖下氣順便浪費下時間.我其實根本無一啲好嚴重嘅問題會令到我踢唔到落去.
所以我嘗試去話畀佢知我其實無事,我根本無受傷.但當時我地喺有多於八萬人嘅溫布萊球場,沙利當時當然唔會明白我做緊乜.當第四裁判舉起個換人牌嘅時候,好明顯地我係應該要出場,但好對唔住地我並無咁做.
我做錯咗,我對所有喺呢件事入面嘅人道歉.包括畀我喺呢個場合影響到佢權威嘅領隊,沙利.一位非常專業嘅球員同隊友,卡巴尼路.以及我所有嘅隊友同車路士球迷,當時大家都承受咗好多野,包括所有比賽途中以及之後嘅一啲內在外在壓力.
球會內部其實並唔覺得係啲咩大件事.我同沙利之後一齊討論返件事,講返當時大家嘅睇法,好快就將所有疑慮一掃而空.下場比賽我被眨為後備,不過之後我又做返正選.我仲記得我對富咸嘅時候踢得非常之好.幾個月之後我地喺歐霸盃四強將法蘭克福踢出局,當時我喺互射12碼環節救出兩球.球會內部大家都無再提出聯賽盃決賽呢件事.
不過球會以外,基本上係完全失曬控.
聯賽盃決賽之後,我一拎起個電話就知我上曬全球嘅新聞.之後嘅三至四日都仲係咁.件事直頭大到壓都壓唔住,而好明顯地好多人見到嘅畫面就只係覺得我唔尊重沙利.
我當時覺得被所有人誤解,因為我當時嘅意圖從來都唔係想拒絕教練嘅要求.我有嘗試過話畀佢知我其實並無受傷可以繼續,我都有嘗試解釋過畀傳媒聽,但似乎都係雞同鴨講.
幸運地,依家呢件事對我黎講只係一個過咗去嘅趣聞.我同沙利嘅關係仍然非常之好.不過下一次如果遇到類似嘅情況,我知道我應該要點做.
不過呢個正正係一個好好嘅例子證明,有好多野都唔係表面睇嘅咁樣.
之後一季成個球會都非常唔順利,而我都無法避免.
而慢慢地我開始愈黎愈無信心,而且愈黎愈多犯錯.我非常理解眾人對我地嘅批評.我地喺壓力之下比賽,不過呢樣都係職業足球員要面對嘅其中一個問題.不過有時啲批評真係過曬火,你可以話我地犯錯,但如果去到用言語傷害一個人或者甚至作一啲同足球根本無關嘅大話,咁就真係不能接受.
我相信大家都認同批評係要有譜,而唔係亂咁黎講乜都得.
當你嘅屋企人同朋友見到一啲同你有關而又好可怕嘅消息,其實同時會影響緊佢地.所以間接地都絕對影響到你自己.但其實,我地只係一班想盡力打好自己份工嘅人.
種族歧視,威脅傷害屋企人,反同情戀言論等等,呢啲都係不能接受嘅內容.我地需要喺某個位置劃清界線.我地真係需要諗諗計點樣阻止社交平台上嘅網絡欺凌.
依家我喺車路士感覺非常良好,無論身理定心理上都係.我依家開心嘅原因係因為我覺得我比起兩年前我係一位更好嘅門將.當然我希望可以有更多嘅上陣機會.如果我話我依家做後備係好開心,你都唔會信.但我都尊重教練嘅決定.我明白有其他球員都一樣表現得唔錯.而球隊表現確係非常之好,無野重要得過咁.
如果我地唔係將球隊放喺第一位,我地無可能喺歐聯決賽可以贏到曼城.
我經常嘗試用任何角色去幫助球隊.我自細就畀爸爸灌輸一個概念,就係當我做緊一樣我自己鐘意嘅事,想達到目的唔單止要靠努力,仲要靠成功感.呢幾個星期我諗咗好多關於呢個概念嘅事,我諗返起每當我遇到難題嘅時候,我就集中返喺我自己做緊嘅野上面.有唔少球員其實好唔鐘意練波,但我係非常喜歡練波.教練絕對鐘意一位享受練波嘅球員,而且我亦都享受練波嘅過程.就算我無份上陣比賽,練波如果練得好,我自己感覺都會良好啲,同時會令我心境平靜啲.
我非常期待新一個球季,而我已經準備好繼續做我最鐘意做嘅事.我知道如果我每次練波都夠勤力,用任何方法支持球隊,好嘅結果自然就會降臨.我深深相信呢個因果關係.
無人知道未來會發生咩事,但今日我喺倫敦過得非常高興,而我希望黎緊可以同我嘅球隊車路士捧更多嘅盃,有更加多慶祝嘅時刻.
講到尾,我希望大家可以了解我更加,係真真正正了解我.我只係一位希望用盡所有能力去幫隊友嘅一位球員.而呢個亦都係我喺到嘅理由.
原文:
Kepa Arrizabalga - It’s Time You Get to Know Me
請多多支持守門員日常!
Thank you for your support on Goalie Daily!
Facebook: https://www.facebook.com/goalie.daily/
Instagram: https://instagram.com/goalie.daily
YouTube: https://www.youtube.com/channel/UCOkceg4wD4GdWiwsTRJ3EGw


text:
深圳睇牙嘅經歷諗起自己嘅深圳睇牙經歷,之前因為平時唔注意口腔衛生,導致有蛀牙,平時工作忙,放假又懶得去掛號睇牙醫,等到牙齒痛到非常難忍時,先去睇咗牙醫.當時牙醫話我牙齒已經蛀到牙肉,已經補唔到,牙醫建議我脫咗之後種牙,當時聽到呢個結果非常後悔,如果之前早點來,就唔會有今時呢個後果.拔咗之後,又因香港種牙要幾萬,所以諗住可以去深圳睇下先.一開始,對深圳牙科診所都係有點擔心嘅,因為上次7月份新聞報道過深圳種牙面癱事件,諗到都覺得心驚驚.但因為香港睇牙要掛號,排醫生檔期要好長時間,價格又貴,一次同friend聚會,佢話去過深圳維港歡樂口腔睇過,都幾滿意,我第日鼓起勇氣,抱住試試嘅心態,去咗呢間醫院.
去到醫院後,朋友果然係冇介紹錯,環境好,醫生非常專業,各項消毒措施做得好好,我都放心俾醫生睇牙啦.當日醫生幫我做咗檢查,都係建議我做種牙,因醫生都幾nice,價格比香港便宜好多,種牙先需要6000人民幣,當時就同意咗喺佢到整牙,到依家雖然仲未完成種牙,但每次覆診醫生都好耐心幫我睇,所以覺得呢家醫院仲係唔錯嘅.
依家分享俾大家,希望可以幫到更多需要睇牙嘅朋友,如果大家有需要,都可以先去睇睇再決定嘅,或者WhatsApp佢哋嘅義務人員:+85265206905,我平時都係搵佢預約覆診嘅.
相關推薦:
《無牙唔開心,深圳植牙要幾錢》
《實實在在睇牙,平價好牙醫推薦》
牙科小Tips:


text:
而家暫時唔適宜旅行,但好多人都想喺靚嘅海灘上與海水親密接觸. 你可以喺旅途中與你遇到嘅人分享文化知識,呢個願望太誘人了. 別擔心,唔會等太耐嘅. 呆喺屋企,喺屋企做一份自己嘅冒險清單,透過睇7个視頻,計劃你印度尼西亞嘅未來之旅吧!
1 | 四王島-四個國王
我哋向你展示四王岛(Raja Ampat )嘅壯麗王國:印度尼西亞東部一個充滿迷人奇觀嘅小群島. 透過這段視頻,你不僅可以由好多不同的角度嚟探索四王島,而且可以喺視頻3:40处瞭解它簡短嘅歷史同文化. 體驗呢種興奮嘅感覺,並從中受到啟發!
2 | 探索峇里島:神之島
呢段30秒嘅視頻對大家來說可能太短了,但它呈現咗好多峇里島嘅罕見景觀,能夠激發你嘅熱情,並發現島上嘅更多美景,包括雙子瀑布(Banyumala Waterfall ),Amplitude滑板場(Skate Park Amplitude),La Brisa Beach俱樂部等埋. 如果你仲未將呢啲地方列入你嘅峇里島旅遊清單,快行動起來吧!
3 | 多巴湖( Toba )體驗
作為一個巨大嘅,有7万年歷史嘅古老隕石阬,多巴湖(Lake Toba)不僅有着令人驚嘆的景觀,仲有着迷人嘅文化同哲學,可以豐富我哋嘅世界觀. 呢段3分钟嘅視頻將帶我哋由嘅Lumban Suhi-Suhi村到令人舒適嘅Situmurun瀑布嚟探索它的魔力.
4 | 松巴島-東南部嘅奇蹟
喺視頻中透過3分钟嘅探索之旅,從Tanggedu瀑布嘅壯麗景色,Wairinding嘅寧靜草原,到水晶般嘅Weekuri湖,探索松巴島(Sumba)超凡脫俗的美麗. 深入研究松巴族文化,加入佢哋嘅Kabokang舞蹈,學習Tenun Sumba嘅藝術,抑或喺Ratenggaro嘅傳統村莊里與當地人打招呼,並透過當地人深入了解他們的文化. 一種神奇嘅體驗松巴島等待著你哦緊!
5 | 婆羅浮屠 – 宏偉嘅寺廟
宏偉嘅婆罗浮屠寺廟(Borobudur)係非常值得去探索,係一個被認為係世界奇蹟之一嘅地方,梗係仲有更多迷人嘅地方有待發現. 嚟瞧一瞧Mendut寺廟,Samudra Raksa博物館,普拉塔兰酒店(Plataran Hotel),仲有其他更多嘅地方等住你. 好好享受噉嘅快速冒險,並以此作為你計劃未來旅行嘅指南啦!
6 | 最好嘅巴淡岛–民丹島
巴淡岛(Batam)同民丹岛(Bintan)係廖内岛(Riau Islands)商業同休閒冒險嘅完美結合. 透過呢段三分半钟嘅視頻,你可以體驗熱帶冒險之旅,都可以喺綠色棕櫚泉高爾夫球場(Palm Spring Golf)揮桿,欣賞神聖嘅天恩弥勒佛院( Vihara Duta Maitreya ),並潛入Ranoh島嘅原始水域. 係一種不需要太多體力嘅冒險,但你會對之終生難忘!
7 | 力庫邦–去往新世界
長時間呆喺屋企進行自我隔離之後,你或許需要看看一些新鮮和令人印象深刻嘅嘢. 所以極力推薦你力库邦(Likupang):苏拉威西岛(Sulawesi Island )北部嘅新天堂. 喺將呢個目的地列入你嘅列表之前,請喺3分钟嘅第一段視頻中欣賞它迷人個樣. Paal同Pulisan海灘迷人嘅風景伴隨住舒適微風,冈加岛( Gangga )水下嘅水生生物,簡單奢華嘅天堂度假村高爾夫俱樂部(Paradise Resort Golf Club),以及呢個地方嘅好多其他景點,一定會畀你嘅未來旅行帶來希望同靈感!
從上次你可以出嚟玩已經過咗相當長嘅時間咗. 別擔心,我哋離光明好近咗. 不久,我哋將喺印度尼西亞熱烈歡迎你. 喺上面嘅視頻中,你可以體驗快速嘅冒險,開始計劃你未來嘅旅行啦,永遠唔好放棄美好嘅未來夢!
印度尼西亞共和國旅遊部的這個官方網站用於信息目的而不是商業用途. 任何顯示的銷售旨在作為合作夥伴關係的標誌,並將始終將您重定向到我們的合作夥伴的網站.


text:
張景淳背呂慧儀收「小三」大禮 劉依靜轉做PR老闆主動出擊
撰文,圖片:東方新地
張景淳背呂慧儀收「小三」大禮
呢日循例又係有十個八個粉絲等藝員收工,冇幾耐就見到開工收工都同呂慧儀行孖咇嘅張景淳出現,是日呂慧儀難得冇𥄫實,兩個疑似忠粉即時圍埋去有備而來送禮,送上浪漫氣球畀偶像都真係第一次見,連張景淳本人都有啲驚訝唔知點畀反應.睇真啲原來氣球下仲吊住特大禮物籃,送禮嘅唔係一般粉絲而係當年爆出床照,介入周永恆同趙頌茹婚姻做小三嘅 Ruby 劉依靜.係喎,Ruby 家陣係模特兒兼公關公司老闆,勤送禮同明星名人打交道唔奇,不過身為老闆親自送到入電視城就真係少見啲,手段果然同當年一樣主動進取,呂慧儀要睇緊啲!
劉依靜係邊個?「翻版徐淑敏」被指曾做戀上周永恆,唐文龍
劉依靜係模特兒,2009年無綫電視節目《美女廚房》出過鏡,初頭有個外號叫「翻版徐淑敏」,2012年加入香港電視網絡,拍過《Night Shift》同《惡毒老人同盟》兩套電視劇.2014年9月,劉依靜被揭發做香港前歌手周永恒嘅狐狸精,重有疑似佢嘅鹹相流出,但佢否認相中人係自己.近年嚟,劉依靜主力打理同朋友開嘅公關公司同模特兒公司業務.
早前本刊曾撞到佢同唐文龍約會,二人當時表示「了解中」,本來大纜扯唔埋,不過一次友人飯局就將正氣型佬唐文龍同Ruby劉依靜拉埋.據知情者透露:「Ruby覺得文龍好博學,同佢一齊有好多話題,文龍好鍾意研究電影,咁啱Ruby又鍾意睇戲,加上嚟緊Ruby公司會投資搞環保塑膠生意,文龍係支持環保人士,所以成日搵文龍攞意見,佢哋真係好投契!」
心花怒放
日前本刊獨家斷正二人到尖沙咀拍拖撐枱腳直落睇戲,當日傍晚時分,唐文龍在尖沙咀亞士厘道一間茶餐廳外同友人傾偈,未幾就一個人入餐廳搵了一個隱蔽位置坐低,大約15分鐘後,女主角終於現身,當日Ruby明顯悉心打扮會情郎,甫坐低已經對住男神冧到爆,唐文龍打開餐牌介紹Ruby有乜好選擇,但似乎食物吸引唔到佢,對眼全程望到男神實一實,食物未到,唐文龍心花怒放講唔停,還攞出一本命理書同女方講相學運程,女方就嗒晒糖托住腮聽到入晒神.撐枱腳個半小時,由唐文龍埋單一齊離開,兩人急急腳截的士轉場去黃埔,原來係拍拖睇近期熱爆電影《逆流大叔》.


text:
現年29歲嘅「TVB小生」郭子豪,舊年曾經喺尖沙嘴駕駛豪車嗰陣,畀查出涉嫌酒駕被捕,雖然當時郭子豪戴上鴨咀帽諗住要躲避記者嘅鏡頭,但事實就匿唔到,導致其事業跌入低潮.
郭子豪更因此患上咗抑鬱症,佢自稱每日徘徊喺生死邊緣,係前港姐鄧卓殷陪佢走過人生低估,呢排郭子豪更首次公開認愛,稱對方係自己生命中遇到過最善良嘅人,佢更表示佢哋正朝住結婚嘅方向進展.
講到郭子豪,佢喺啱出道時曾經被媒體稱為TVB嘅「人氣新筍盤」,皆因佢老竇係做時裝貿易生意,係名副其實嘅富二代,佢27歲嗰陣就已經有咗自己嘅制作公司,家住半山獨立屋,開名車出入.
郭子豪喺2014年加入TVB,2017年佢喺《親親我好媽》飾演籃球王子嘅角色,畀大家所熟知,之後喺2018年佢喺《跳躍生命線》飾演救生員嘅角色,獲得唔少網民嘅關注.
擁有一身健美肌肉嘅郭子豪,仲喺2018年獲得過香港健美及運動體能錦標賽第一屆,華南地區男子運動模特組別冠軍.
除咗有身材,郭子豪自細品學兼優,小學,中學入讀名校,大學更加係全球十大名牌學府,倫敦帝國學院機械工程系畢業生.
而除咗家境富裕,郭子豪仲有一個思想開通嘅老竇,做制衣生意郭爸爸從來冇要求仔仔繼承自己嘅事業,佢仲大力支持仔仔加入娛樂圈,畀佢好大嘅自由度.
喺舊年三月份,郭子豪喺尖沙嘴駕駛私家車時,畀查出酒後駕駛,後尾佢被判處90小時社會福利服務,停牌一年同自費報讀駕駛改進課程,單嘢導致其事業跌入低潮.
同年5月份,郭子豪被曝出疑似同2018年港姐亞軍鄧卓殷偷情,而嗰陣郭子豪已經有女朋友Karen,郭子豪後尾澄清,佢哋之間唔涉及第三者,但鄧卓殷依舊畀網民鬧係「小三」.
幾個月之後,郭子豪更帶住鄧卓殷出席名人好友嘅生日派對,佢哋睇落好似情侶一樣,畀媒體報道戀情浮出水面.
事後,郭子豪現身接受采訪中話自己係「最壞的人人遇上最善良的人」,佢表示前面一段時間,由于全面停工,每日亂諗嘢,結果得咗抑鬱症.
郭子豪仲表示:「曾經諗過結束生命,好彩鄧卓殷喺呢個時間闖入自己嘅生命中,經常喺旁邊鼓勵開解,讓佢重拾對人生嘅信心,慢慢大家產生感情然後喺埋一齊,我哋已經互相見家長,父母對鄧卓殷嘅評價都好好.」
唔理點樣,都係希望郭子豪喺之後嘅事業上可以有所成就,仲有宜家見到郭子豪同鄧卓殷咁幸福,真係替佢哋開心,祝福你哋永遠幸福快樂喔.
Like MisshkNews Facebook!不出门也能知天下事~


text:
台東最吸引的風景一定係海景,面向太平洋的台東,由市中心出發沿住海岸玩,沿途有好多可以停靠的景點,雖然都係睇海睇海,但每個景點都有獨特之處,最好可以自駕遊,或者包車,因為台東交通唔方便,公車班次好疏落.
先睇睇呢幅地圖,路線由最遠的三仙台開始玩返轉頭,接住係成功鎮,再去杉原海水浴場,最後去埋小野柳就返市中心.如果想一日去曬都可以,好早出發,黃昏過後再返市中心.我當時係超悠閒mode ,所以分開兩日去.(地圖圖片來源:東部海岸國家風景區旅遊服務網)
第一站係三仙台,由珊瑚礁海岸構成,有好多自然奇觀,包括受風化同海水侵蝕而形成好多造型奇特的岩石,海蝕地形,對地質生態有興趣的可以黎睇下.三仙台有個地標,就係一個波浪型的跨海步橋,連接對面的離岸小島,可以行上去過橋到對面的小島欣賞海景,但好可惜我去個日條橋維修中,所以就冇得上去.三仙頭個石灘好靚,有好多唔同顏色,形狀的石頭,都可以落水玩,水好清好乾淨.聽講呢度日出景色都好靚,仲係2015年1月1號台灣迎接第一個日出的地方添.
離開三仙台,去到附近位於成功鎮三仙社區一個濱海小部落,叫比西里岸.呢度有個幾米園區,周圍有好多幾米的壁畫同公仔,好可愛啊!
另外以前住比西里岸的阿美族人養羊維生,所以呢度都有好多大大小小的木雕羊.呢度感覺好有童真,海岸風景又靚,我最鍾意就係呢度啦.
第三站去到杉原海水浴場,呢個地方特別之處係可以買麵包落水餵魚,水清沙幼,可以清楚見到曬d魚,不過呢餵魚的人都多,所以又多左少少垃圾,但比起香港都已經係好乾淨......個人覺得比較其他地方,杉原海水浴場可去可唔去.
最後一站係小野柳,台北有個地方叫野柳,同呢度好相似,所以呢度就叫小野柳啦.小野柳主要睇海岸邊唔同類型的岩石,受到地質構造變動,加埋海浪長年累月侵蝕沖刷,就形成左好多狀奇特的岩石.石頭凹凹凸凸,有時浪大又衝左海水上黎,所以行在石頭上好滑,有少少危險,要小心啊.
再次強調台東的海岸好靚,海水顏色有層次,又清又乾淨,就算唔去曬以上的地方,都一定要去海邊relax下!


text:
咦?風季都未到,雨都冇多滴,無風無雨因乜事幹會山泥傾瀉?呢鋪真係奇哉怪也,你唔好話係地震先兆呀,香港人神經極度敏感㗎,好容易會聯想到大亞灣核電站洩漏輻射,一個唔覺意又瘋狂走去「急性盲搶鹽」就醜死怪啦.
事情係咁樣嘅,何文田豪宅京士柏山對落有一個休憩公園,附近有一幅面積五十平方米嘅政府斜坡,前日失驚無神山泥傾瀉,一大堆泥漿係咁直落猛衝,衝到緩步徑都淹沒,衝到連鐵欄都毀壞.現場係晨運客勝地,消防員當然不敢怠慢啦,即刻出動生命探測器搜索.好彩咋,生命探測器搵唔到生命迹象,意思係話無人被困,算係不幸中之大幸.
好嘞,既然無風無雨,無端端山泥傾瀉係咪人為因素造成嘅呢?傳聞係話附近屋苑泳池泵房故障滲水,導致泥土鬆軟,卒之一瀉而下.至於官方講法咯喎,土木工程拓展署轄下土力工程處副處長陳震暉表示,修護工程由建築署負責,最近一次維修於去年十二月進行,未發現不妥之處,現階段無法猜測崩塌原因.屋宇署發言人就話嘞,該署斜坡小組人員到場調查嘅時候,亦聽聞有傳附近屋苑泳池泵房滲水.
真相到底係點?家陣冇人答得到你,不過功夫茶可以提供另一項數據,香港現存二千七百個潛在危險斜坡,預計需時十年先至可以消除!
呢嗱嗱嗱,唔係話嚇你,港產官僚好鬼死得意嘅,如果佢同你講「安全」,你行騎樓底最好戴鋼盔;如果佢同你講「危險」,你應該馬上進入逃難狀態.喂,記唔記得一連串冧樹事件呀?官老爺次次都話檢測過㗎嘞,冇事嘅,點不知隨即冧到一仆一碌,功夫茶記得前前後後最少造成二死一傷,印象最深刻嘅當然係赤柱冧樹殺咗一位女大學生.
即係咁,香港嘅管治模式就好比泥漿摔角,一個二個和稀泥,管人固然管唔掂,管樹都係危危乎.照咁嘅情況推測,無風無雨冧斜坡即使唔係地震先兆,都會係災難前奏,二千七百個潛在危險斜坡話唔定輪流山泥傾瀉!
喂喂喂,咪住先,先租後買「置安心」計劃其中一個沙田選址,聽講話政府打算將附近斜坡嘅平整,管理同維修責任撇甩,責任轉嫁到房協以及小業主頭上.如果真係有件咁嘅事,弊傢伙嘞,維修費用昂貴都仲係次要,政府卸責搞到山泥傾瀉先至係大鑊之中嘅大大鑊.
呢啲咪又係泥漿管治囉,置安心云云,難安心至真!


text:
箍牙心得分享:我畢業咗
導語:我畢業咗!箍牙畢業咗!自小學之後牙齒就唔太注意照顧,導致美好嘅青春期卻只能留返悶笑嘅照片,牙齒亂嘅飛起嘅我,影相成咗係件十足難嘅事,總希望有一天能自然開懷地言笑.到咗大學,咁樣嘅感受越嚟越激烈,發覺牙齒唔只係美觀問題,對於身體健康也有影響,就係咁樣我
患者:梁裴玲 LEUNG PUI LING Elaine (化名) 年齡: 23歲
我畢業咗!箍牙畢業咗!自小學之後牙齒就唔太注意照顧,導致美好嘅青春期卻只能留返悶笑嘅照片,牙齒亂嘅飛起嘅我,影相成咗係件十足難嘅事,總希望有一天能自然開懷地言笑.到咗大學,咁樣嘅感受越嚟越激烈,發覺牙齒唔只係美觀問題,對於身體健康也有影響,就係咁樣我決定像身跟嘅其他友記一樣選擇箍牙,讓牙齒變四正同美觀.
揾對箍牙嘅醫生係十足重要嘅,當初亦都係用咗好多時間去篩選與諮詢,除開喺網路上尋揾評價外,仲係要注意睇呢啲醫生嘅專業背景及口碑;選擇好嘅醫生以及一個好嘅專業診所好重要,事關箍牙係長時間嘅,除開要跟醫生長期配合外,選擇專業嘅箍牙專科醫生,另外可以提供嘅相關專業服務亦更加有保障和豐富.因此我喺選擇箍牙醫生嘅時候,除開喺網路流覽牙科診所及醫生嘅評價外,還會問做過箍牙嘅人,將佢哋嘅經驗和建議用嚟作為選擇嘅參考.此外,箍牙需要多次復診,交通便捷也係十足重要嘅.綜合以上嘅因素,最終我選擇咗深圳牙科連鎖,嚟陪伴我渡過箍牙嘅一年多嘅時間.
喺箍牙嘅過程中,幸好有黃醫生嘅細心,醫護人員嘅熱情,以及其他醫生嘅幫助,讓我嘅箍牙過程好輕鬆,我亦好配合醫生嘅,箍牙治療比預期快,讓我對自己更有信心.我嘅總結係,箍牙要儘量按時約診,咪制拖太長嘅時間唔去複診,醫生叮囑嘅話,實要牢牢記住,先可以擁有完美四正嘅牙齒.
箍牙後,牙齒變得整齊,友記及同事都好羡慕我宜家嘅改變,呢啲係我人生中唔一樣嘅變化,特別係見到我箍牙前後嘅對比照片,都讓大家嘖嘖稱奇,對於自己所做嘅箍牙決定,呢一切係抵得嘅,就好似我人生中嘅另一次畢業!
最後,感謝我嘅主治醫師嘅細心及專業,讓我可以自然,開懷嘅大笑.當然,更希望你哋能夠服務更多嘅人,未嚟創造更多令人愉快嘅牙齒美學奇跡.
友情鏈接:


text:
對唔住,我哋把間尺整錯咗,令成個批次出現問題,出貨要延誤,令大家又要等候.
因為牙籤仔間尺反應遠超預期,我哋太心急希望喺今日可以出貨畀預購嘅大家,因此搵咗本地廠商喺母親節夜晚趕工,但期間我哋「快刀手就切損手」,將錯誤嘅圖檔畀咗廠商,導致成批間尺刻度出現問題.雖然喺出貨即日已發現錯誤,但已經生產咗220把.好彩嘅係,絕大部分嘅錯版間尺都未批發畀店舖,只係經本會渠道購買,我哋可以盡力補救.
雖然間尺本身都係可以抽下水,但都具有實質功能,係可以量度男士性器官嘅尺寸,茲事體大,更加唔應該出錯.舉例講,呢次刻度錯誤,將會導致原本有18CM嘅人「連登標準」錯誤以為自己唔夠長,或者令「芝士腸」以為自己係「牙籤仔」,而可能成為實際嘅社交問題以至尊嚴受損.我哋為因為呢個錯誤受影響嘅人致歉.
我哋會盡力補救今次錯誤:我哋唔想浪費廠商一番心血,亦都想減少今次損失,因此生產咗嘅錯版間尺將會喺註明係錯版之下,喺 椰子士多 以錯版工場價 $20 出售(原價$60).而所有循港語學網站,社交平台訂購間尺嘅朋友呢個批次嘅問題,而買咗錯版嘅朋友可以選擇差價退款($40)或者以錯版退換更正版.我哋會同呢班朋友詳細跟進.
至於原定喺聽日交收嘅朋友同店舖,抱歉未能如期出貨,我哋會再同大家協商出貨時間.喺呢度感謝 ODA Studio 嘅朋友同廠商捱義氣趕工,以及椰子士多嘅配合,我哋會盡力喺後日(12/5)恢復供應,並且會痛定思痛,以後製造前會控制好啲質量,務求將平靚正嘅本地製造產品帶畀大家.
#牙籤仔間尺 #廣東話 #港語學


text:
森美稱豬肉男神阿威「豬肉佬」被轟!網民反應兩極,粉絲:稱呼唔尊重
森美不不嬲都係金牌DJ,出名風趣幽默,細細個就聽佢既電台節目大!佢另一樣出名嘅就係言論出位搞到成日要道歉!繼之前被聽眾投訴後,最近又因為稱呼近日爆紅嘅荃灣豬肉檔AK阿威做「豬肉佬」,搞到一班粉絲「威威豬」話佢唔尊重?
森美稱「豬肉佬」被轟
近日森美係報紙專欄到隨筆寫咗一篇以「豬肉佬的魅力」為題嘅文章,內容大概係話好開心係沉悶嘅社會環境之下有野可以令香港人開心下,阿威爆紅令咁多位老公突然間四面受敵!仲話阿威咁紅都不足以為奇,如果係街市工作嘅型男真係順網民意組到隊「SuperMarket」,仲會即刻幫佢地宣傳!
不過有阿威嘅粉絲(威威豬)睇完就覺得唔高興!佢地話剩係見到標題已經唔想睇內容,話覺得森美完全無尊重其他人,仲話佢點解成日都係咁!都有網民認同話成日叫人XX佬,唔通想人地稱呼佢做電台佬,DJ佬!
不過另一邊網民就唔認同佢地嘅睇法,話「豬肉佬」呢個名其實好貼地,叫乜乜佬本身就無貴賤之分,係咁多位護威心切嘅威威豬諗多咗,仲話篇文章其實幾寫實,講咗咁多位丈夫嘅心聲!
森美經常因用詞不當道歉
雖然好多人欣賞森美咁有特色嘅個人風格,不過都有唔少人接受唔到佢嘅幽默,所以經常因為用詞不當收到投訴!特別有幾單仲搞到大件事!
最近佢係商台節目因為重複用「戇居者有其屋」令居屋業主有唔好嘅觀感,連通訊局都向商台發出勸喻,事後森美回應會檢討,不過就表示自己只係想玩「食字」,但知每個人都有自己唔同睇法,會尊重所有聽眾嘅睇法,希望每個人都可以開心同舒服咁聽電台節目.
最轟動嘅一單一定係2006年係《架勢堂》入面大談涉及不雅嘅香港女藝人選舉,被11個婦女團體同唔少市民投訴,最終搞到節目要停播兩個月,森美同拍檔小儀要停薪留職兩個月,仲因為咁無左中文大學兼職講師嘅教席!
到2010年係《早霸王》同聽眾討論養狗嘅問題,聽眾其實講緊最近養左隻狗同初生囝囝相處得好好,但森美就搞氣氛咁勸聽眾要小心BB比狗咬,話狗始終係動物,可能會獸性大發!呢件事被好多愛狗人士聲討,要求佢停止發表曲解狗隻嘅言論!
關於狗隻嘅事件唔止咁,2011年都試過係節目中討論食肉類嘅問題,佢話比較鍾意靚嘅野,仲話如果狗既品種全部都係唐狗就食得安心!食狗論引來愛狗人士強烈譴責,仲有人帶埋唐狗去廣播道聲討森美!最後都係要公開道歉!
網民話今次係因為阿威近排爆紅先會有爭執發生,平時都係咁叫街市既店員,仲話阿威已經開左個人Youtube,IG,睇黎要正式出道啦!
Text: HolidaySmart Editorial
(小編公告:如果讀者有任何關於美食,旅遊,玩樂,或者任何新奇有趣事物既資訊,都歡迎話比小編們知~大家可以透過Facebook inbox,或者send e-mail到holiday@presslogic.com,直接將資料傳比小編)


text:
產後小教室
-
唔知大家有冇聽過一個都市傳說:如果坐月期間調理同保養得唔好,足以影響女人(同老公)一生!相反,坐月坐得好,一世無煩惱. 所以,坐月對身心嘅健康真係好重要.喺華人社會,婦女一般都會喺產後第一個月進行「坐月」傳統習俗,以不同方式令身體得到充分休息,調理自體機能.
-
自己坐月嘅P牌媽媽,係唔係都苦惱緊坐月餐單嘅配搭選擇?好多媽媽認為自己坐月期間「冇啖好食」,其實現代人嘅月子餐都層出不窮,日日食到唔同菜式完全無難度.健怡坊喺到分享下啲容易整嘅坐月餐單俾大家參考下!不過介紹之前,其實大家記住呢啲重點都可以:少油少鹽少糖!另外要少食多餐,同埋多飲湯水,咁就有利於乳汁分泌.咁樣媽媽唔會無胃口之餘,仲可以透過健康嘅坐月餐單幫助身體回復,儲足夠嘅母乳餵飽BB.
-
大家成日見到唔少明星生完仔可以好似冇生過咁,可能會想知道有咩秘訣.其實要產後修身唔難,重點係方法有冇效.今日小編就為大家整合咗一啲產後修身方法,希望可以幫到各位新手媽媽回復青春本色.
-
今時今日好多媽媽會選擇開刀生仔,但係網絡上嘅大部份資料都係根據順產媽媽嘅身體狀況而寫.開刀生同順產好唔同,對新手媽媽身體嘅傷害好大,需要更多時間嚟回復,而且比順產有更多禁忌同注意事項,如果用錯咗食,藥療嘅方案比順產媽媽就可能有反效果.所以小編就整合咗畀開刀媽媽嘅食療,藥療推薦方案同埋注意事項,等各位開刀生嘅新手媽媽可以安心坐月.
-
唔知女士們有冇試過成日失眠,頭暈暈,面色差,好容易攰同病,月經量變少或者嚟得唔準?呢啲好可能係「血氣不足」嘅症狀嚟!喺中醫學角度嚟講,「氣,血,津液」係構成同維持人體運作嘅主要物質,其中氣對人體有推動,調控嘅作用,而血可以濡養,化神.若果氣血不足,會令臟腑同經絡功能衰退,身體同精神狀態亦會出現各種不良反應.唔好好補翻身子,身體同精神狀態都會愈來愈差.
-
介紹完喺坐月期間點樣補氣血同埋開刀坐月有咩需要注意之後,另一個好多新手媽媽關心嘅問題就係「排惡露」.惡露係指喺產後排出身體嘅分泌物,每位媽媽喺生完BB之後都會排惡露.有好多媽媽或者會覺得已經生完BB,唔使再點樣護理私密部位,所以就掉以輕心.但其實惡露排出嘅過程有好多隱憂,處理得唔好嘅話可能會不停流惡露,肚腹位置疼痛,子宮瘀血內阻,有機會影響下次懷孕,甚至造成細菌感染之類嘅後遺症,問題可大可小,所以新手媽媽應該花啲功夫好好處理惡露問題.
-
滴雞精: 有補充蛋白質,提升免疫力及產前產後補身等作用.但有一點要注意,就係滴雞精係男女合用嘅養生恩物,唔係只係針對產後媽咪. 廿八方: 係由著名教授根據中醫理念,以分段循環調理方式所研製的中藥療補配方,分左五個階段為產婦於產後調理身體.藥方共分28包的上乘補身藥材,以先清除身體因產後而排出的瘀血,再加強身體抵抗風寒的能力後才開始正式進補,針對產後婦女不同階段的不同需要.補身重點先強化腰膝部份,最後階段則集中大補元氣,才可完成整個補身過程. 簡單D講,廿八方係藥療,主要係針對產後媽媽;滴雞精係食療,係針對精神同健康.兩者係無衝突,所以大家都可以放心使用.


text:
我都認真回先
1. 本身小說都話降龍十八掌係外家功夫既頂級,其實我諗諗下都覺得呢到好似有矛盾,金庸世界所有外家功夫都用內力推動,力量根本係根據佢內功個engine出,咁外功又何來頂唔頂級之分?好似喬峰太祖長拳都打到降龍掌咁,咁用咩外功仲有咩分別.如果外功分別係engine輸出效率,咁就算內力唔高學降龍掌應該都ok,書入面講降龍後唔知幾多掌先係要有一定內力修維先學得,前面應該係任學架喎,否則唔會班乞衣都識幾掌.anyway,真正既重點係,佢都去到國家存亡,係咪仲要呢d門派分別唔教人內功心法?
2.3. 呢兩點其實都係教學質素問題.個問題係佢有幾廿年時間,其實可以係幾萬人中搵d醒目d既有資質既做助教重點培訓,再唔係可以搵埋黃蓉,有內功外功底點都好過挽強弓,發硬箭.
4. 懷疑係咪真係普通人唔識內外功只係練射術就係最好既練兵方法.因為金庸世界係由內力推動武功,如果d兵學呼吸吐納法,每日做萬人瑜伽,內力好左,可能射術仲勁過剩係練射術,拉弓拉多幾十斤.
5. 好人壞人學左兩睇姐,背後問題係講緊中國古代師徒制同手藝普及,好複雜唔想深入呢方面.
6. 其實仲有一個可能係,郭靖其實乜都有教,不過教左都打輸


text:
青嶼幹線
青嶼幹線(Lantau Link)係香港8號幹線一部份,連接位於大嶼山同青衣島.全線都係三線雙程分隔公路.
青嶼幹線响1997年4月27號由前英國首相戴卓爾夫人,香港總督彭定康,布政司陳方安生主持開幕儀式,5月22號正式通車.
青嶼幹線係目前唯一連接大嶼山同香港其他地區嘅陸路通道,由青馬大橋(連接青衣同埋馬灣),馬灣高架路同汲水門大橋(連接馬灣同埋大嶼山)組成.幹線全長3.5公里,分上下兩層行車.兩條橋嘅露天上層係三線雙程分隔快速公路,有蓋嘅下層就係兩條港鐵機場快綫同東涌綫嘅路軌,同埋兩條喺緊急時使用嘅單線行車道路.車速限制為每小時80公里,而下層行車道路為每小時50公里.
響正常情況下,下層行車道路唔會開放使用.只會響特別情況下,例如路段普遍吹強風,上層道路封閉等,先至會開放使用.下層行車道路並唔連接馬灣.打風期間,更會考慮全線封閉.
收費改
青嶼幹線通車嗰時,啲車經荃灣區欣澳收費站,西行(往大嶼山方向)唔使畀錢,東行(往市區/新界方向)先至要畀錢.馬灣連接路通車之後,經荃灣區馬灣收費站,東行(往市區/新界方向)唔使畀錢,西行(往馬灣方向)先至要畀錢.
由2020年12月27號,即係屯門-赤鱲角隧道通車嗰日開始,青嶼幹線唔再係大嶼山連接市區嘅唯一道路,行青嶼幹線改成唔收錢.


text:
前文: LM SKINCENTRE 磁波塑肌EMSCULPT®
今次同大家分享我係 LM SKINCENTRE 做咗四次 磁波塑肌EMSCULPT® 嘅成果啦
之前第一次做呢部機我比較緊張
所以度數只係去到85%
第二次開始已經有曬心理準備
加上醫生話其實越高嘅度數效果就最好
所以我就由85% 慢慢調升到100%
習慣咗之後又唔覺得有啲咩喎 , 係拉緊+收縮肌肉嘅感覺大咗
亦都唔可以話係痛嘅
只不過係好似肌肉一下一下拉緊
同埋好似不由自主咁做緊sit up
度數係由醫生親自去調教
全程30分鐘都會有姑娘陪伴喺身邊
如果真係有不適可以即時同姑娘講
所以過程係非常之安心
四至八次為一個療程
睇下你自己嘅要求同埋需要
每次都只係需要花半個小時 最好就可以一星期做兩次
可自己就做咗四次每星期做兩次兩個禮拜 就完成成個療程
咁啱我做療程嗰段時間就係聖誕前後
出席咗好多飯局完全冇節食過
但係竟然喺四次療程之後見到個肚係扁咗同埋結實咗
我自己都好surprise呀
右面係最後一次療程影嘅
已經見到無咗肚凸凸
張相都唔係效果最好嘅時候
我反而覺得係做完療程後嗰兩三個禮拜後
會逐漸FEEL到腹部肌肉變得更結實
磁波塑肌EMSCULPT® 療程除咗適合我依啲少運動嘅懶人之外
亦適合一啲追求有線條美嘅人去做
好多媽媽生完BB修咗身但都仲有有個肚腩
其實唔係肥, 而係腹直肌分離症
單靠運動都好難回復,
反觀磁波塑肌EMSCULPT® 就係可以針對依個問題, 而無需動刀都可以恢復昔日好身段
亦好多準新娘都會嚟做EMSCULPT®, 希望係大日子有更好身形
聽講仲有好多男士都會做嚟加強腹肌嘅效果添!
估唔到瞓喺度都可以輕輕鬆鬆練到肌肉
除咗腹部, EMSCULPT®仲可以結實臀部, 令PATPAT睇落無咁下垂顯老
絕對推薦比貪靚嘅都市人去做呀~XD
星期六: 1000-1900
星期日及公眾假期: 休息


text:
第9屆中華民國總統選舉
第9屆中華民國總統選舉響1996年3月23號舉行[1].
呢次選舉係中華民國第一次直接選舉,亦係動員戡亂時期結束之後第一次總統,副總統選舉,繼1993年新加坡總統選舉之後,漢族地區第二個,兩岸四地第一個以直接選舉方式產生嘅國家元首.呢屆選舉一共有四組候選人參選,雖然執政嘅中國國民黨面臨部分黨員出走參選,但係響當時發生嘅台海飛彈危機推波助瀾之下,最終投票率係76.04%,由中國國民黨提名嘅李登輝,連戰贏出,響同年5月20號響台北市總統府就職做中華民國第九任正,副總統.
結果改
選前,反對李登輝勢力嘅人期望林洋港同陳履安可以合組團隊去選總統,點知陳履安唔濟,搵咗王清峰做副總統人選,林洋港就搵埋都係反李路線嘅郝柏村做競選拍擋.而大陸方面,為求影響台灣大選嘅選情,大陸軍方喺選舉前一排試射飛彈,想威嚇台灣,但係結果弄巧反拙,大陸嘅行為反而令台灣民意轉投李登輝,最終李登輝以過半數得票當選中華民國第一次嘅直選總統.李登輝同連戰哋喺大部分縣市都領先,唯獨喺南投縣(林洋港鄉下)落後,得票第二高嘅彭明敏同謝長廷就冇喺任何一個縣市領先.
攷改
- ↑ (繁體中文)中央選舉委員會(1987年):《中華民國選舉史》,台北,中央選舉委員會印行


text:
( 承蒙作者轉載,題為編輯所擬)
早前,分享過一本粵語刊物《迴響》,我覺得幾開心架,又多本刊物睇下.香港文學最好百花齊放啦.過幾日,有位記者朋友問我,薇婷(係囉,佢真係叫我薇婷而唔係阿包),你有冇留意粵語文學?我話有啊,因為博士論文第一章就研究清末香港文學刊物《中外小說林》,咁就有睇過少少粵語文學既討論.然後,傾開我就推介左《字花》第49期「你講乜話?towards a Cantophone Literature」,以及覺得李婉薇本著作真係重要既粵語文學研究,就又介紹埋俾佢.再過一日,個記者寫既一篇介紹文就出爐,登左係日月神報.點知,就開始有人批評呢本刊物,而刊物當然都不示弱啦,還口囉咩啊.然後你一言我一語,已經離開好遠.其實,一來本刊物又未面世,岩岩起步,等子彈飛一會兒,有咩問題呢?二來,點解到宜家仲要設立純文學呢啲稻草人呢?
「不純」的華語語系
係到我反而想講下Towards a Cantophone Literature呢個副題——呢個連《字花》最新係別字出既簡介文都唔講既副題.唔知點解大家見到粵語定廣東話就飛晒埋去講,介紹下香港既文學作品入面曾經有用粵語啊,有寫粵語啊.其實第49期《字花》,以我淺見,係對應華語語系研究既一期.華語語系係咩呢?就係處理各種Phone(音調,口音),說明就算大家都運用一套漢字書寫,也因應華人在不同地方落地生根,經「本地化」後也會衍生不同的口音,所以沒有一套純粹的華語.與其係已有既文學入面分析班作家用左幾多成所謂書面語,同幾多成所謂粵語,又或者係已有既文學入面同大家講返有幾鐘意用粵語,不如觀望返語言運用既理論大背景.華語語系強調一套漢字,都會因為不同的地方語受地方在地化影響而出現不純的狀態,咁點解你地唔講下香港既所謂書面語,究竟有冇在地化既過程?呢種在地化,又同所謂《國語大詞典》入面既官方書面語有咩分別?咁你答唔答得出點解我唔可以係學術論文入面寫「正正係」,而要寫「正是」,「恰巧相反」?與此同時,香港就係得廣東話?唔係嘛?咁《烈女圖》啊,《烈佬傳》入面既客家話又點計?點解你唔講下蜑家語?即係,我係西貢買魚,長期聽唔明佢地講咩個種蜑家語啊,究竟邊個本土啲?我估我係佢地蜑家船面前,雖然我企係陸地而佢係海面,佢一定覺得佢條船本土啲.我以為第49期,要講既係香港作為華語語系既一員,究竟有冇得諗;同時又想向華語語系發問,更細既土語,方言群體,究竟可唔可以係華語語系入面佔一席位?定係理論根本無法包括?咁大一個理論背景,如果大家明白個華語語系一直以黎在內地幾近無討論既原因,其實比起專題入面介紹香港文學有咩粵語作品,更加珍貴.即係,華語語系因為討論語言之「不純」,而往往被視為一種挑戰1949後中國共產黨統一語言下的普通話的理論.
與此同時,唔知係咪之前光榮冰室討論中,講過普通話有其作為官語既權力位置,於是,大家就急急腳,將書面話都貼埋落「官語」入面.甚至白話文又係官語,總之唔係廣東話就肯肯定係官語啦除非唔係.我本人都真係才疏又學淺,唯有查下書.「白話」一詞,其實唔係講緊我地教科書入面既「書面語」.基本上,粵語,本來就是粵語使用區既語言通稱,而同時又因為粵區地方廣大,本身都有好多唔同既口音,於是乎,就有一種較為通用既粵區「白話」,由廣東廣西既粵語作為共通.「白話」係清末而言其實係解為同文言文唔同既地方通用語,即係「淺白既語言」.好似我研究個本《粵東小說林》,《中外小說林》咁,有一欄目名係「白話」,但白話其實竟然係粵語黎,主要係因為佢係廣東發刊,再到香港復刊,所以對於主事者而言,「白話文」就粵語文.
現代文學及官方的統識
最後,到我地所知道既「現代文學」,其實就並唔係1949年後既官語既文學.如果你睇返早期(1900年至1920年間)既報紙,你會發現,成班報人係用文言定語體文上成日爭黎爭去.啊,咁即係點呢?其實就係一班人想係文言文以外,將文學解放予俾大眾,於是就通通想去搞一啲大眾可讀讀既語體文.1919之後,有班文學人覺得,啊,我地寫語體文/白話文係咪都可以係技巧上有文學性呢?唔洗俾班文言文人係到睇低我地一線呢?於是又從清末白話中提煉出更具文學性既白話文,漸漸成為現代文學既書寫語言.你宜家睇落好多沙石,但係,你話佢地係一套新既,原本用來抗拒當時官語既語言亦都不為過.咦?個故事咁熟既?係啊,咪就係宜家大家想做既事囉.
至於相當有趣地,一切事情係1949年後就又唔同晒.統一語言,不嬲都係政權手段,你共產黨做,台灣國民黨唔聲唔聲一個唔該去左台灣一樣做.所以中國有普通話,台灣亦有國語.咁香港呢?金文泰都係葉公好龍既粵語使用者黎架,你要唔要稱道下我地偉大既港督?我就唔會啦.如果你真係想獨立,就唔洗買任何殖民者既帳啦.我地要做既只係認清楚香港文學究竟係點樣.有人會覺得香港文學就係用啲造作書面語係到扭黎扭去.哎呀,需知道,語境係好重要既.咁我又想借卡夫卡黎用下.猶太人卡夫卡幾乎用標準化既德語來創作.當卡夫卡用呢種壓逼既語言寫作時,其實就係走進語言體系入面去挑戰佢.當一個被高度壓逼既人不得不使用一種不可能使用既語言去寫作,究竟意味住被馴化定係簡單而言-想玩鳩你官語地位?我可以同你講,當然係後者啦.為了將每一個官方設定既詞語玩出新既意思,我相信無論係五四定香港作家,都用左好大既努力.
如果你覺得係香港寫書面語只不過係對1949年後共黨官語既妥協,或者將成件事諗得太簡單啦.你用粵語讀出黎既書面語,人地都唔承認,根本宜家已經去到一開始就用普通話黎教書寫啦,你仲排斥承認自己母語係粵語,書寫粵音中文既香港作家?宜家如果我地想寫粵語而唔想再向呢個少數文學既路前進,其實都無不可,因為,語境都轉變了,點解唔可以搵條新既路?最緊要條條大道通羅馬,最終我地想講既都係,想建立既都係香港文學.
風吹皇帝褲——孤鳩寒
最後我想用你講乜話個期既封面作個結,因為實在太快人心醒.江記畫左一個面紅既清帝,「風吹皇帝褲」--孤鳩寒.唔好以為我要企任何一邊,我純粹覺得理解唔到大家爭論緊乜野.其實香港文學一直都無人睇架啦,香港人對於香港文學就係孤鳩寒到唔孤鳩寒架啦.而無人睇既野,都仲要係一個本身抱共同目標既話題底下橫生枝節,我覺得真係相當難睇.


text:
「苦瓜」
到底有幾多人會鍾意食苦瓜呢?有人覺得苦瓜好苦,有人人覺得苦瓜好甘甜.古語有云,吃得苦中苦方為人上人!真係唔係好多人識得欣賞苦瓜嚟樣嘢,其實同榴槤一樣,有啲人真係好憎食榴槤.不過都係嗰句啦,各花入各眼,每個人嘅喜好同口味都唔同.不過每個人嘅口味其實都會變,或者你嚟刻好抗拒之後就會好鍾意佢.世事無絕對嘅,好味嚟㗎嘢都係一樣!
「欣賞」
唔知幾時開始由一個唔鐘意食苦瓜嘅人,到一個鍾意食苦瓜嘅人,其實唔知係唔係學啲人話齋,人大咗,口味都會變咗.當然有啲人會話因為人生閱歷多咗,所以先至覺得苦瓜會甘甜.而家間唔中都會食苦瓜,有時甚至自己整苦瓜炒蛋.不過老實講,而家真係唔會覺得苦瓜係苦,仲真係覺得好好食.真係好奇怪,果然係要到咗某個年紀先至識欣賞!
「健康」
其實苦瓜嘅益處係有很多,而苦瓜係可以幫助降血糖.如果患有糖尿病嘅人,其實食苦瓜或者用苦瓜煲水當茶飲,都會有幫助.食苦瓜可以提高免疫功能.苦瓜味苦性寒,具有清熱瀉火嘅效果,苦瓜中嘅苦瓜甙和苦味素,本身就有改善食慾不振嘅效果,仲可以開胃健胃,助消化等優點!因此炎炎夏日熱到個人唔想食嘢,涼拌苦瓜係一個幾好嘅消暑良方.
Also published on Medium.


text:
今次想同大家分享吓我大學寫essay嘅心得,同你地講吓research嘅tips~ 希望大家覺得有用啦,記住睇到最後呀😂 戴吓頭盔先,呢啲只係我嘅心得,cover唔到晒所有嘢👷🏻♀
唔知大家平時點做research?
我覺得以下嘅網站/系統都好有用:
Google Scholar,Web of Science,Scopus,PubMed,Google Search (refined)同埋學校圖書館嘅搜尋系統
Google Scholar
用Google Scholar可以配合埋睇cited by邊位學者嘅paper,建議大家留意嗰啲papers點樣同本身份paper有一個academic conversation.究竟佢認同定認同本身個作者嘅觀點?定係佢對於原本嘅觀點有補充?又或者你可以參考吓佢地點樣好精簡咁summarise本身份paper入面嘅points!同埋你都可以善用create alerts呢個功能,等第時有相關嘅papers你都會收到通知.
Web of Science
Web of Science嘅好處係可以更加精準咁去search嘢 (見圖).我都鍾意佢可以用categories去sort你嘅搜尋結果,咁就可以篩走同自己科目/個field冇關嘅嘢.你都可以check埋啲journals有幾權威㗎 (impact factor)!同Google Scholar一樣,你都可以create alerts!
Scopus,PubMed
Scopus同PubMed我自己就冇用過,不過都知道佢地幾出名,大家都可以善用呢兩個平台做research!不過,PubMed比較適合讀醫療科/理科嘅同學!
Google Search (refined)
有時我都會直接Google search,但我通常會用「””」quote住關鍵字眼 (= search for an exact match),同埋如果想睇相關嘅papers/reports就加pdf呢個字喺搜尋字眼嘅後面.我覺得Google search都有佢嘅價值,因為可以畀你睇埋相關嘅新聞/大學嘅blog/其他網站.雖然你最後唔一定cite呢啲網站,但佢地都可以畀到啲靈感你!
同場加映:你可能忽略咗嘅hack!
好多外國professors都有開Twitter account,而佢地通常都會分享吓自己做緊嘅研究/一啲佢地覺得有參考價值嘅文章/其他人做緊嘅研究.到你寫essay嘅時候,不妨去睇吓佢地個Twitter,睇吓畀唔畀到啲靈感你,真係一個方便又快捷嘅方法!


text:
讀者可以參考以上片段.小編好耐之前都知鄭伊健「快閃」TVB電視城呢件事,係因為要幫好朋友黎諾懿拍攝的新煮食節目《懿想得到》做嘉賓,個陣鄭伊健接受採訪個陣係以新煮食節目黎形容節目,因為可能個陣黎諾懿搵佢做嘉賓個陣都係咁樣同佢講,所以佢先會咁樣去形容.小編個陣都有估會唔會《懿想得到》就好似謝霆鋒(Nicholas) 自己主持的《12道鋒味》.咁當然兩樣野係好唔同,因為個節目係黎諾懿專登為左唔同的嘉賓去安排一連串的驚喜同埋活動俾佢地,而佢預先安排的野係唔會俾個嘉賓知(應該係掛),所以節目睇落就好似有真人Show的感覺.鄭伊健做嘉賓個陣都唔知黎諾懿其實只係以煮食節目的名目去邀請佢,但節目的內容係專登為佢呢個朋友而設,真係有Heart!
其實要安排一D驚喜俾人係好難,因為你唔單止要對個個人有相當的了解,而且你安排的野以為已經係盡善盡美的時候,受的人未必係咁樣諗(相信好多人都有類似的經驗).暫時睇黎諾懿為嘉賓安排的驚喜同活動都相當「到位」,雖然未計宣傳個陣有出現的嘉賓,實際上就得三位,分別係鄭伊健,「鼎爺」李家鼎同埋「家燕姐」薛家燕,但都令佢地好滿意.
為鄭伊健安排的,除左係TVB的Canteen試下做廚之外,亦有參觀電視城,玩氣槍,彈弓等環節,睇住兩個「大細佬」一齊係度玩,個畫面覺得好正,因為好難得見到藝人放開咁玩,始終藝人要顧及自己的公眾形象,但睇住黎諾懿鄭伊健佢地兩個玩,反而覺得佢地難得可以咁有「童真」.到「鼎爺」同「家燕姐」,佢地作為黎諾懿係演藝界的前輩,睇落唔覺佢地好有代溝,三個人一齊玩恐怖VR就好似阿仔帶去阿爸阿媽一齊佢玩咁樣,覺得佢地相處得好開心咁.小編都幾期待之後黎諾懿會為其他嘉賓安排D咩驚喜!
Ref: TVB


text:
份新工好伏 應唔應該辭咗佢?
呢份工可能本身係你嘅夢想工作,但做落發覺原來係個惡夢咁點算呢?你會捱過佢定係早走早着呢?
你有冇試過收到取錄通知之後開心到飛咗上天,一直期待期待期待到返工返咗幾日先發現份工同你預期嘅差好遠,伏味濃,心情跌到落谷底?呢個情況其實比你想像中常見.
......研究顯示
一個由Glassdoor做緊研究顯示10個有6個打工仔發現佢哋嘅新工同面試中定立嘅預期有顯著差別.有人力資源專家將見工面試同第一次約會類比,雙方都係喺自己嘅最佳狀態,雙方都想向對方推銷自己.呢個情況代表冇任何一方會老實咁承認自己嘅弱點.所以,份工嘅真實狀況同應徵者嘅真實能力可以係同面試表現出來嘅好唔同.通常,會令新員工驚訝嘅係新職位嘅職責,工作氣氛同工時長短.
但係,我哋都知道辭職一啲都唔易講出口.大部份人會擔心破壞人際關係或者惹來流言蜚語.加上有好多實際嘅嘢我哋要考慮,例如係金錢上,我哋有冇能力支撐自己渡過搵一份新工嘅時間呢?就算我搵倒一份新工,又會唔會一定比而家呢份好呢?所有嘢加埋令到辭職成為一件好令人頭痛嘅事.
美國勞工統計局嘅研究顯示平均工作任期係4.2年,而平均工作任期喺唔同嘅年齡層會有幾大落差,例如25至34歲嘅勞工嘅平均工作任期只有3.2年.理想嘅情況之下,僱員要留喺同一份工作超過兩年先會從工作中得到好處,但係喺現實中有好多因素令到一個人要辭職,例如工作環境對你嘅身體或者心靈健康有好大嘅傷害,令你無可奈何需要辭職,或者你突然間被公司裁員,而——呢個情況近年疫情底下非常常見.所以,我哋可以嚟到呢一篇文章嘅重點 我哋點樣減低辭職
帶嚟嘅負面影響呢?
如何減低辭職帶嚟嘅傷害:
1)唔好衝動!俾多一次機會份新工同埋間公司.通常返新工都會遇到好多新嘅困難同挑戰,容易令人緊張或者擔心.你可以嘗試用三至六個月習慣一下新工嘅職責,摸索一下自己係公司嘅位置.遇到難題,你可以冷靜咁同上司討論解決方法,同時顯示你嘅專業.表達你嘅感受,尋求上司嘅意見,睇吓自己可以做啲乜嘢改善現時嘅情況.以上嘅做法都會令你嘅上司有定心理準備,可以減低對你將來辭職帶嚟嘅不滿.
2)當你決定咗辭職係對大家最好嘅做法,最好搵定一份新工先至辭職,因為你在職嘅時候係比較容易有人請嘅.但係要小心,唔好重蹈覆轍,細心考慮一下新嘅公司同職位適唔適合你,千祈唔好為咗逃避本身嗰份工而求其答應返另一份工.
3)計算好辭職嘅最佳時機.好多喺生活上有唔同嘅財政承諾,例如供緊樓,還緊學債,生活費用等等,長時間零收入會帶來好大嘅壓力.搵一份新工通常需要三至六個月時間,而辭職又需要早一個禮拜至兩個月通知公司,好多時,你需要面對新工早過last day開始嘅兩難局面.喺通知期結束之前離職通常都要罰款或者償還唔同嘅福利等等,所以一定要考慮清楚啊!
4)要小心避免突然辭職可以對自己帶嚟嘅傷害,你喺行內聲譽一旦受損,就可能返唔到轉頭.例如,你會希望避免被同一間公司或者公司入面嘅人列入錄用黑名單.辭職嘅時候緊記要專業,親身向上司交一封正式,列印出嚟嘅辭職信.你唔一定要提供辭職嘅理由,但係你應該盡量令老闆知道你並唔會對公司懷恨在心,做出對公司不利嘅事.你可以問上司佢希望點樣宣布你辭職嘅事,同埋點樣處理交接嘅事宜.
5)保持一個正面,有禮嘅態度,唔好喺辭職申請被接納之後就hea做.你嘅專業就係你嘅口碑!記住保持專業嘅態度,盡力做好呢份工直至最後一日.
6)履歷上有一份做得唔長嘅長工未必會令僱主起疑,但係如果你有連續幾份工都係咁,僱主就會擔心喇.你最好喺面試時向對方提供體面嘅理由,甚至講吓你喺呢份工度學到啲乜嘢,同埋得到點樣嘅寶貴經驗,令到呢一個短暫嘅工作經驗變得正面.例如你可以講你更加清楚自己喺一份工作入面希望得到啲乜嘢,有啲乜嘢期望,新嘅職位點樣適合你.
7)唔好因為一個不愉快嘅工作經驗就對自己失去信心.每個人都會犯錯.辭職並唔係世界末日.提醒自己,你曾經成功獲得左而家呢份工嘅取錄.肯定自己係有係呢一行發展嘅資歷同埋條件.結束感情沒有罪,變心不是你不是你不對.一個人同份工唔夾,唔係任何一方嘅錯.記住好來好去,如果決定辭職,就好好展望將來.祝大家早日搵到自己做得開心嘅工!


text:
香港維基社群用戶組/2017至2018年度報告
2017年,香港維基社群用戶組開始籌組.自從前分會香港維基媒體協會解散之後,香港維基人就繼續舉辦活動同開始著手籌組新組織,完成各樣程序,等新組織取得地方自治體委員會承認,以代表同推動香港維基運動.2018年,繼續爾啲工作,包括繼續籌辦活動,而個承認過程亦都幾順暢.本頁係香港維基社群用戶組從一開始到2018年8月31號嘅活動報告.
用戶組籌組過程
自從2015年香港維基媒體協會(WMHK)開始出現組織問題,就有聲音建議籌組維基媒體用戶組.當時有建議參考巴西模式,將分會轉型做用戶組,不過卒之失敗告終.2017年2月,地方自治體委員會取消咗承認WMHK.然後無耐之後,WMHK亦都解散咗.當時,香港維基人(主要係中文維基參與者)開始討論及著手籌組新維基媒體用戶組.而過程之中,台灣維基媒體協會同中國維基媒體用戶組成員亦都有就點樣恢復返本地社群畀咗唔少意見.用戶組頁面喺WMHK取消咗承認嘅同日建立,而Telegram群組就喺嗰年建立,促進用戶組準成員間嘅交流同溝通.
內部事務
參考過往設立維基媒體用戶組成功同失敗嘅經驗,本組決定著手籌措,取得自治體委員會承認.喺2017年7月一次社群聚會上面,早期準成員間開始咗討論,亦都提出咗要成立用戶組.當時,亦都有討論過用戶組視覺標籤.基於爾啲討論,同年11月經投票決定咗本用戶組個名同圖標.原先爾次投票係採納咗「香港維基用戶組」做組名,但後來2018年8月,就應自治體委員會要求改咗做「香港維基社群用戶組」.而圖標就沿襲自前分會.其他細節,諸如參與門檻同使命,亦都曾經討論過.
2018年3月另一次編輯松無耐之後,就有社群成員動議修改本用戶組個宗旨,貼合返營運需要同香港社會現況.爾個動議2018年3月起草,最後獲得一致通過,可惜遇到有效人數問題.有效人數係「元維基用戶組頁面上簽咗名嘅用戶三份之二以上」,不過當中並無指明應該計算參與率,票數抑或使用共識制,即係點樣解釋個表態結果.6月,本用戶組決定,爾項動議依據共識制獲得通過.爾個結果如以共識制(棄權唔計算為反對)同參與率(討論開始嗰時,本用戶組淨係得十八位成員,而當中十二位已經參與其中)計算,係應該可以滿足到個要求嘅.不過,如以票數來講,就會以九分之一嘅些微差距,無法通過.隨即,1233,Billytanghh及WhisperToMe當選為聯絡員,負責同自治體委員會聯絡同跟進承認過程.
外展活動
2017年7月至2018年6月,本用戶組一共舉辦咗五次活動.當中一次係社群聚會,旨在討論社群事務;三次係編輯教學聚;同埋一次混合聚.
用戶組嘅第一場活動喺2017年7月舉行,有5個人參加,佢哋都係用戶組嘅創組成員.討論嘅話題包括用戶組嘅結構,入組要求,宗旨同埋用戶組嘅標誌(睇返上面).佢哋亦都交換站內事務,好似關注度問題(對本地普通編輯嚟講係個長期問題),辨認可靠來源同埋第十五次動員令咁.
2017年11月,搞咗第二次聚會,係維基百科亞洲月編輯松.出席者入面,一半係資深編輯者或者社群推動者,其餘就係新手.喺頭兩個鐘,資深編輯者向新手介紹維基百科嘅方針,基本編輯技巧同埋聯絡其他編輯嘅方法.之後資深編輯者就指導新手寫佢哋自己揀嘅條目.最後,我哋發覺活動同亞洲月無乜關係,而且好少新手返返嚟.不過,點都好,呢次係我哋第一次搞嘅編輯教學.
本組同 亞洲藝術文獻庫同埋M+合作連續舉辦咗兩場編輯教學.由於仲未有Facebook專頁,咁所以都要依賴亞洲藝術文獻庫同埋M+嘅社交媒體網絡去宣傳個聚會.第一場喺2018年2月舉行,由1233負責教學部份.同11月嘅聚會一樣,資深編輯者教新手點樣寫好條目,但係就觀察到個教學過程有啲效率問題.第二次喺3月同香港巴塞爾藝術展2018同步舉行.今次由亞洲藝術文獻庫同埋M+負責教學部份,而本組就負責幫新手.今次就無見到啲咩問題,而亞洲藝術文獻庫同埋M+亦都會遲下改下個教學模式.兩次活動共吸引咗27個人 (包括資深編輯者同埋對維基媒體有興趣嘅女性藝術家)參加.
本年度最後一個活動係喺2018年6月舉行.喺通過修訂宗旨(睇返上面)之後,春卷柯南同埋ネイ分享咗佢哋喺2018年ESEAP會議度學咗啲乜嘢(睇下面).跟住我哋討論咗點樣復興本地基層社群.我哋同意應該復興返香港維基人佈告板(好似更新返紅鏈同埋設立評估表)同埋加強接觸好似喺公共圖書館流連嘅潛在編輯.WhisperToMe帶埋咗部份學生喺深圳過嚟,所以佢同1233喺舉辦場地嘅另外一邊教佢哋維基百科嘅基本編輯技巧.
其他
- 春卷柯南同ネイ代表WUGHK出席咗印尼巴里2018年ESEAP會議.佢哋返香港之後,喺2018年6月嘅聚會度分享咗佢哋嘅經歷.分享內容分為四個部份:
- 一,會議嘅基本資訊;
- 二,關於社群事務,佢哋同WMF工作人員傾過嘅嘢;
- 三,嚟自同行地區嘅最佳實踐,同埋有啲咩可取之處;同埋
- 四,對下一次會議有咩展望.
- 本組喺2018年4月寄咗九張明信片作為2017年維基百科亞洲月嘅紀念品.呢次用咗一張由Steven Wu影嘅相做封面,而封底就由1233負責設計.喺鄭樂捷先生嘅協助之下,本組同Steven Wu,SuperHamster同Fantasticfears協調咗許可同財政等等問題.


text:
今次夜晚過咗嚟九龍灣德福廣場食BEANS,真心覺得呢個價錢,食物質素,餐廳環境都物超所值,係一個食黃店嘅高水準享受.加上九龍灣BEANS比其他分店優勝係店內有另一間茶飲黃店我想和你無所事事,大家可以加錢轉做佢哋嘅飲品,一次過幫襯兩間黃店!另外,九龍灣BEANS早餐外賣都好抵食,$30零蚊就有一份豐富早餐.另外,BEANS有同「謝曬皮」合作賣散水餅,款式都好過癮,打算辭職嘅你都可以留意下.
BEANS Official Website: Link
我想和你無所事事: Facebook
BEANS 晚餐又多款又好味仲好抵食
今次同兩個好朋友食飯,一次過叫咗三份肉,有一塊牛扒,一份豬肋骨,一份豬手,勁大份勁飽,食到一半勁後悔😂.當中,牛扒5成熟夠軟身,肉味都好濃,加埋烘煎嘅味都好香;豬肋骨唔係平時食開用焗嘅方法煮,比較乾身,個汁係沙嗲味,略嫌肉有少少韌,個汁唔夠多;豬手味道唔錯,亦都好大份,係燒得太乾.
跟住叫咗3個唔同嘅cake,有件拿破倫,有件栗子撻,仲有一件「珍珠」,味道都唔錯.另外仲有叫咗三杯跟餐嘅嘢飲,同一份薯條,最後人均都只係$250,真係幾抵食喎呢個價,唔怪之得每次行過門口條隊都咁長啦!


text:
細B啱啱過咗一歲生日,我就希望BB可以健健康康.佢由出世到而家都係一直飲奶粉,之前幾個月佢腸胃唔太好,發現細B有BB便秘,肚仔開始脹,唔知係唔係奶粉熱氣問題,因為哥哥(我大仔)都試過有便秘.我同佢Daddy都有啲擔心,為求解決問題,所以我哋最終決定幫細B轉奶粉.其實由哥哥到細B,我哋都為各種原因試過好多隻牌子既奶粉.如果你問我大牌子好似心X力,X+,美素佳兒金裝好唔好,我可以答你我都試過曬.
BB便秘問題真係好難搞,最經常聽人講就係關奶粉熱氣既事.上個星期問過醫生,佢話奶粉熱氣只係我哋通俗嘅叫法,主要原因係因為好多奶粉入面都有棕櫚酸,係由棕櫚油代謝時產生,容易同腸道中的鈣離子結合,形成難以消化嘅鈣皂,導致BB便秘,睇落去就似食奶粉熱氣.另外,普通奶粉入面含有牛奶蛋白,係一種大分子蛋白,腸胃一定要分泌夠多嘅胃酸同大量消化酶,先可以消化到蛋白,吸收到營養,對於腸道發育仲未成熟嘅BB嚟講,含牛奶蛋白嘅奶粉係好難消化同吸收,當佢哋積聚喺腸胃,就會造成BB便秘,或者出現腸胃不適症狀.
每次見到BB便秘嗰陣咁辛苦我都好心痛,有時肛門仲會損.BB嘅消化系統比較弱,奶粉熱氣(醫生唔好意思啦,我都係通俗啲叫翻奶粉熱氣)就容易令BB肚脹,肚痛,便秘等症狀.每次BB便秘既時候,細B啲皮膚好易乾燥,甚至龜裂,疑似有食奶粉熱氣症狀.另外,奶粉熱氣除咗引起BB便秘之外,仲會令BB眼屎多咗,有時仲會生痱滋同嘴唇乾裂.通常我會畀多啲水BB飲,可以降熱氣之餘,又可以促進腸胃蠕動,幫助腸胃消化.
除咗俾BB飲多D水可以緩解一下奶粉熱氣之外,奶粉配方都好重要,畢竟係BB主要食糧吖嘛.醫生教落,幫BB揀奶粉時候,要留意奶粉中的蛋白粉子,越細越天然既蛋白粉子,越容易俾腸胃消化,BB便秘問題自然少啲啦!另外,天然蛋白小分子需要經適溫處理,單次成粉,避免過度加熱,先可以保存在奶粉裡面.依個處理過程對奶源有非常高要求,通常要有專屬自家農場既奶粉牌子先可以做到.
其實由我大仔到細B,我真係試過好多隻奶粉.比較多人識既就有雅X,美XX同美素XX.每次有其他媽咪想幫BB轉奶粉,問我心X力,X+,X X美素佳兒金裝好唔好,我都會話要睇下同BB夾唔夾.
好似今次細B既問題,幫我哋解決咗問題既就係XX美素佳兒金裝.我其實都係按住醫生既Tips去搵奶粉.睇翻美素XX官方資料,先知道裡面既NOVAS柔軟小蛋白係一些好細小既蛋白份子,好似豆腐咁容易被BB腸道消化,咁BB唔會咁容易有便便問題.仲有優質益生纖維(Prebiotics) – GOS,俾腸道益生菌提供養分,咁多對BB腸道好既營養加埋一齊,一定唔怕BB有便秘問題!
加埋佢仲係仲係自家農場出產既奶源添,咁樣奶粉就唔駛太多加工就可以入罐.少D加工就會少D 熱氣.奶源方面有質量保證,真係Fit曬我既要求.
從細B轉奶粉到而家都食咗差唔多3個月,便便由開始幾日一次,又乾又硬,到而家每日都有便便,而且顏色同軟硬度都正常,我個人覺得奶粉熱氣同埋BB便秘問題真係好咗好多.所以問我XX美素佳兒金裝好唔好,我緊係話好,起碼解決咗細B同我哋既問題.不過都係個句,配方奶粉好唔好,真係要試過同BB夾唔夾先知架.
*本文章有關的奶粉熱氣或BB便秘內容均屬個人意見,並不代表任何品牌(公司)與本網站言論或立場.若BB便秘情況沒有改善或情況嚴重,請立即求醫.
圖片來源:shutterstock
30 Nov
05 Aug
23 Aug
23 Aug
05 Aug
05 Aug
05 Aug
18 Oct
05 Aug
30 Nov


text:
「用 CarouBiz 可以令小企業行少好多冤枉路」
— 阿森 @sum90s
印證不容忽視用家意見 | 開展靈活自主電商之旅
商業顧問畀嘅意見固然重要,但用家嘅意見亦都非常珍貴.今期訪問嘅主角係加入咗 Carousell 旋轉拍賣 4 年 – @sum90s 嘅負責人阿森!佢就印證咗用家意見可以有幾指導性同決定性,而咁啱嗰位用家仲係佢嘅一位親友.「我以前係做開二手手機買賣,5 年前諗住開實體店,但咁啱有親友講起買咗新電話之後,喺 Carousell 放部舊電話,即日就有超過 20 個留言表示有興趣,而且第二日就已經成功賣出.」就係呢個契機令到阿森開始有喺網上創業嘅念頭.「就係因為咁,所以就開始思考究竟係咪真係有需要開實體店!因為實體舖始終有佢嘅局限性,又要交租,客源亦比較單一. 會唔會寧願減去租金嘅負擔,令產品平過一般實體店嘅賣價去吸引客人購買呢?諗咗一段時間,最後決定嘗試開網店,同埋揀咗 Carousell 作為我嘅網店平台!」
CarouBiz 助數字持續增長 | 讓電商營銷變得輕而易舉
期後業務發展一直持續增長,所以喺一年幾前決定升級成為(CarouBiz 旋轉商店)嘅用戶.問阿森經營網店前後,業務上有咩改變?「明顯增加咗曝光率,亦可以更好咁建立品牌形象.另外,可以setting返產品分類,方便客人瀏覽.而獲得高級商戶認證徽章亦都增加咗客人對我哋嘅信心,而令成交量有所增加.」阿森繼續:「升級咗做旋轉商店年幾,見到查詢量多咗 4 倍, 而家 8 成嘅客人都係嚟自 Carousell!而 Carousell 比起其他熱門銷售平台嘅回報率高出好多,不論係流量定係成交量都係其他平台嘅兩倍有多.」
讓中小企業少行冤枉路 | 網上生意入門必然之選
問阿森當遇到平台操作或生意營運上嘅問題時會點做?「我會聯絡我嘅客戶服務經理,佢可以好快速咁回覆我.比起其他社交平台出現任何問題後要 send 個 email,然後等一頭半個月有明顯嘅分別.令我可以更快速地處理更多事情,淨係呢一點已經幫到我好多好多!」最後問阿森畀啲咩建議仍然喺到考慮緊訂唔訂 CarouBiz 嘅商戶,阿森表示「如果係啱啱開始經營網上生意,用 CarouBiz 可以令小企業行少好多冤枉路.作為一個網上銷售平台,佢已經有一定知名度同流量,只要多啲善用啲宣傳工具,就會好快見到實質回報.對要增加客路同樹立品牌形象嘅小企業好有幫助!」
好多謝阿森分享佢寶貴嘅經驗同意見,希望佢嘅生意可以繼續蒸蒸日上!(CarouBiz 旋轉商店)零佣零上架費,店面操作簡易,營銷功能高效,助你輕鬆營運電子商務以及執行市場營銷,以最少資源獲取最高回報!立即成為旋轉商店,預約免費咨詢,開展你成功嘅電商之旅!


text:
政府話無祖堂地數字?鄉紳話有喎
(政府話無祖堂地數字?鄉紳話有喎) 文章發佈日期:2021年10月7日 林鄭建議釋放新界祖堂地買賣限制,如果2,400 公頃祖堂地悉數售出,講緊個收益係以千億計,聽聞不少鄉紳已經笑到見牙唔見眼.奇就奇在,政府講到祖堂地咁大發展潛能,咁佢哋究竟係邊嘅呢?政府就話佢哋冇做祖堂地嘅資料,無數目,無面積統計(註),自然就無分佈資料啦,林鄭喺施政報告話,「儘管沒有正式數字,但新界有不少祖堂地可供發展.」 吓?無數字無分佈資料,就話可供發展?負責批祖堂地地契嘅政府,竟然話唔知祖堂地係邊.明顯大家都知政府係講緊大話.政府唔講呢啲資料,效果就係公眾唔會知道呢啲土地嘅實質現況,例如有啲乜係上面,附近有冇地產商囤地,係咪等緊政府開綠燈就加速囤地,上面嘅活躍農地,寮屋等等就危危乎. 另一個能夠證明政府講大話嘅係,昨日我哋嘅研究員深入元朗十八鄉,同梁福元做節目. 梁福元 突然在直播時間公開咗幅地圖出來,原來係佢自己課金課咗幾萬蚊畀地政總署做查冊既民間研究,先睇到成條村既祖堂地分佈(大家諗下佢查嚟做乜呢?).即係政府自己本身就有祖堂地資料囉,不過只係當啲資料係商品咁賣啫.研究員重同梁福元就著點樣做業權調查進行深度技術交流,發現其實梁福元除左做村長都幾啱做researcher. 話說回來,呢啲資料本應就係公開資訊,市民本身就有權知道祖堂地嘅實質狀況,進而探究呢啲放寬建議有無官商鄉勾結嘅嫌疑,同埋祖堂地係咪真係如政府所講咁正,如果唔係,我哋有冇其他更好嘅土地供應選擇.2,400公頃嘅祖堂地嘅發展影響極為深遠,新界將會變天,公眾有權知道呢啲重要資料,而非只係為咗服務一小撮比得起錢做全面查冊嘅鄉紳同地產商嘅專利. [...]


text:
大個咗想做乜嘢?我都有問過晴朗㗎!晴晴想做寵物店職員,獸醫或者園藝師,呢個女對於動物同花花草草特別有愛心!而朗朗就無定向,每次嘅答案都可以唔同.不過無論想做咩都好啦!自小就應該培養好理財概念,正所謂7歲定80,想為小朋友預備豐盛人生,一定係由小做起.
晴朗知道又有得去嘗試唔同職業,梗係開心啦!唔講咁多,去報到先~ ^o^
今次換衫有職員幫忙,媽媽只係負責企響出面等,好輕鬆~ XD
個個家長都好心急想知自己小朋友變身look,話時話,你哋估唔估到晴朗會做咩嘢職業呢?
班小朋友集合埋一齊聽briefing,聽完就去開工囉喂!~
朗朗嘅職業係眼科醫生,突然型仔咗咁多嘅!*o*
一齊嚟睇下眼科醫生嘅工作情況啦!
知唔知咩嘢嚟呢?呢啲就係朗朗嘅搵食架生喇!
響毫無心理準備之下,我成為咗眼科病人,好啦!umm... 上下..左右...醫生我視力正常嘛?@[email protected]
之後仲有一啲測試需要進行,朗朗都逐樣認真咁幫我檢查,好pro咁呀!^^
另一邊廂,睇下晴晴訓練成點先!冇錯,又嚟「天氣不似預期...」,預備飛喇!
晴晴係唯一一個女機師,呢個年代男女平等,邊個話女仔唔做得機師呀?!
揸飛機去衝上雲宵囉!Wow~ hoo~
小朋友話咁快就打完工,召集埋一齊,係咪出糧喇?我哋做打工仔最期待都係出糧日啫 ! XD
冇咁快住啦!出糧之前,姐姐要灌輸正確嘅理財概念畀小朋友先呀!
為咗鞏固小朋友所學嘅理財知識,咩嘢應該做?咩嘢唔應該做?舉舉牌嚟睇下先~
賺到嘅金錢,我哋應唔應該用嚟買晒想買嘅嘢?
咁...如果想買嘅嘢唔係必須品,又係咪需要三思而後行呢?
經過學習同埋重溫,小朋友對使用金錢方面都有咗初步概念喇!
萬眾期待,派發薪水時間到!一人一本銀行簿仔,個個有錢收,人生嘅第一次出糧呀!*o*
可以用啲錢去超級巿場買食物,去囉去囉!
辛苦搵嚟志在食!晴朗學識咗賺得嘅金錢應該用來購買必須品,都揀咗啲可以醫飽肚嘅食物,但其實媽媽想要兩包薯片多啲囉!XD
除咗眼科醫生同飛機師之外,仲有其他職業玩㗎!
超級市場售貨員/收銀員
Studio攝影師
有機會都想試埋其他職業呀!
收工之後,每位小朋友都可以得到一本理財手冊,加埋開工張相落去,好精美呀!^o^
手冊內除咗有理財知識外,仲有儲蓄表格同一啲小遊戲,想培養小朋友自小養好理財習慣話咁易啦!
今次扮完唔同職業後,仲有糧出同購物,好滿足喔~
臨走去埋渣打counter攞禮品,滿載而歸!^o^
嘩!好大盒,好重,內裡到底有咩嘢乾坤?
理財體驗工具盒包括咗家務回報券同一啲小手工,小朋友每完成一項家務之後就可以得到家務回報券一張,跟住用呢啲券就可以換想要嘅嘢!等小朋友知道錢唔係想要就有,要有付出先有收穫,呢個概念又唔錯喎!
以往參加JOBS junior嘅活動,晴朗透過唔同嘅職業體驗已經獲益良多啦!今次除咗打工,仲可以透過實習令小朋友了解理財概念,實在好富有教育意義!班小朋友第一次「出糧」都好興奮呀!怪唔知得活動一開始接受報名就已經勁搶手,好快就full晒啦!真係希望JOBS junior可以搞多啲類似活動,等今次參加唔到嘅小朋友,下次都有機會試下丫嘛!係喎!如果想要理財體驗工具嘅朋友,可以click入 on.sc.com/2FBbtnc幫小朋友開立港幣「My Dream Account」※,帶番去同小朋友玩下都幾好呀!優惠去到今個月29號咋!係就快手喇!及早了解理財概念,的確會對小朋友嘅人生帶來好大影響.各位媽媽!共勉之~
主辦機構:Standard Chartered Hong Kong
培訓顧問:JOBS junior
受惠機構:奧比斯,看得見的希望
※ 優惠受條款及細則約束.


text:
到咗美國後,我在紐約定居.由於我只讀到中五,不能直上大學(美國小學+中學共12年),所以只可以入讀兩年制大學(類似香港嘅副學士).記得考入學試,啲英文9成睇唔明,成績當然唔好,但數學真係易到痺,有冇想過大學入學試會考你普通加減數吖?我仲諗,甘易?會唔會陰我架!?最後,英文肥咗,要讀ESL班(English Second Language), 有4級,pass 晒先至可以讀正常嘅英文班.好多新移民都要讀,而有唔少同學仔因為過唔到,就算攞齊credit都唔可以畢業,但我問過啲鬼佬friend,佢地take都未必可以pass呢!我讀書嗰陣通常都係用單車返學,有一次經過海軍嘅招募中心(喺美國,四大部隊都有佢自已嘅招募中心,多數開係地舖,方便招募),有個鬼佬說我入伍,但當時我只想快啲讀完書,快啲返香港,所以冇理到佢.直至到2年後,我仲未完成ESL,有啲心灰,其實因為當時我英文唔得,有啲怕同鬼佬溝通,自然傾向同中國人玩,英文進步有限,好似去到樽頸位,冇突破.而當時溝女,又俾人佢絕.加上屋企有問題,唔想再同老豆住.係幾方面嘅失意下,有個海軍招募人員叫Tony(中國人),俾佢遊說下就改變咗我嘅下半生. 留意下回:Tony究竟用乜嘢昆我入伍呢?
US NAVY 港兵雷奧
由細到大,我都好憎英文,讀極都唔入腦.小學嘅時候,試過成績差俾英文科嘅阿Sir咬(我估佢變態的,成日咬人),唔知係咪甘,更加唔鐘意學英文.但我阿嫲喺我好細個嘅時候已經移民去美國,我知道自己終有一日會去.但日子一天一天過去,都未有得去,到我中學嗰陣,仍然無心向學,會考時仍然狂煲 “三國志”(超任game,70後應該玩過).唔怕話俾你哋知,我會考只得2分!(千祈唔好學我甘呀!).當時只希望求其讀完,快啲出去揾錢.之後我去咗舊機場貨運站做文員,從此同飛機結緣.到咗我21歲,領事館終於叫我去interview,記得當時個領事問我去到美國想做乜,我話想去讀書,因為出過嚟做嘢,知道學歷嘅重要,喺機場想升掃把(Supervisor)又升唔到,心諗過去浸幾年點都掂掛.於是喺97年嘅夏天,香港回歸時飛去美國,開始我9年嘅歷險! PS.唔知係黑仔定係貴人出門招風雨,甘橋打大風,我等咗幾日先上到機,啲friend仲話:你走能到未呀,送機送幾日你都未走得架??!!
US NAVY 港兵雷奧
到咗美國境内,即刻俾人玩.海關嗰條友check我啲行李,佢講得太快,唔知佢講乜,甘我咪yes,yes甘答佢,點知中招啦,佢攞張圖出嚟,原來問我有冇帶危險品,老虎都答冇啦.之後佢就玩嘢,佢唔係摷我啲嘢,而係將我啲嘢拋晒落地下,問我做乜帶甘多嘢入境.大佬呀,移民緊係帶晒自己啲重要野過去啦,帶多幾件衫,又懷疑我攞過去賣.頂,第一次真正知道乜嘢叫做書到用時方恨少,俾佢兇多兩兇,答都唔識答,咪話shopping囉,甘就PK咗,佢馬上寫張ticket俾我,要打$100入口稅,頂,無厘頭俾人罰成百銀美金,唉,自己又唔識解釋,唯有焗俾啦,俾咗先至可以攞返啲行李. 嗰條海關友將我啲嘢“踢”埋一邊,我俾張收條佢,之後自己死死氣氣甘執返自己啲嘢.講真,罰我錢冇計,只怪自己英文唔掂,但係都唔駛將我啲嘢又拋又踢架?甘大個人,第一次俾人甘“烚”.
US NAVY 港兵雷奧
今日同大家講講美軍的五大部隊:
首先講下軍階,主要分為士兵及同軍官級.中學畢業只可以入士兵級,接受綠卡人仕入職,等級由E1到E9.而軍官級最少要大學畢業,亦一定要入咗美國籍至可以申請,等級由O1到O9,可以叫管理層,而地位和人工較高,例如機司和指揮官就一定係軍官才可以做.簡單嚟講,士兵級最高的E9亦要聽從O1嘅order.而各部隊的軍階是相同的,只是不同軍種. 閱讀全文…
US NAVY 港兵雷奧


text:
大家可以打開上面嘅相簿睇都有Step-By-Step教學.
相信最近大家嘅Whatsapp都開始收到朋友Send過嚟嘅動態貼貼圖(Animated Stickers),係咪想自己都整番套屬於自己嘅Stickers呢?大家睇完下面嘅教學相信好快都會學識點整動態Stickers!不過只有Android電話有自製stickers嘅能力,如果你本身係用Android機就冇問題啦,但係iPhone用家可以點呢?搵朋友嗰部/搵櫃桶底嗰部舊Android機整完Send番畀自己囉~
第1步:喺Android機下載啲冇用嘅動態Stickers
iPhone用家可以send啲動態stickers過去Android機度,呢啲官方stickers點樣下載到?可以點番之前嘅教學:Whatsapp動態Stickers你用緊未?
如果你嘅Android機已經有啲唔會用嘅動態Stickers,咁就可以跳過呢個step.
第2步:下載你想要嘅gif圖
由於暫時Whatsapp動態Stickers需要嘅格式係.WebP,咁大家可以喺用網上工具轉檔,將.gif轉做.WebP.所以大家可以先上GIPHY下載鍾意嘅gif圖,揀一張gif圖之後,長撳住張圖可以揀下載.
第3步:將.gif轉檔做.WebP
大家下載完一個gif圖之後,可以上EZGIF,喺工具列揀番「GIF to webP」,上傳啱啱下載嘅gif圖,上傳完可以撳「Convert to webP」,之後喺下面就會自動生成一張動態嘅WebP圖,大家只要長撳張圖就可以下載.
第4步:複製可修改嘅動態sticker檔名
去到呢度已經完成咗一半㗎喇!大家要喺Android機上面用檔案管理員,打開Whatsapp/Media/Whatsapp Stickers,搵番一張可以修改嘅動態Sticker,長撳佢揀番更改佢嘅檔案名,之後複製佢個名.
第6步:將下載嘅gif圖改名
大家要搵番啱啱下載嘅gif圖,通常都放喺Downloads入面,之後搵番張WebP圖之後,都係長撳佢揀番重新命名,貼上番個檔案名.
第7步:用新檔案(sticker)取代原檔案(sticker)
大家將新改好檔名嘅webP檔複製去Whatsapp Stickers個file取代舊嘅Sticker.
第7步:清理Whatsapp cache
呢步好關鍵,大家需要將Whatsapp嘅cache(暫存)清理先可以確保一切成功.點樣清cache?
- Android教新版本嘅朋友應該可以長撳個Whatsapp捷徑,揀番去應用程式設定,之後揀Storage(儲存),之後揀Clear cache(清理緩存/暫存),唔好多手揀咗隔離個制,因為會清晒成個Whatsapp,冇備份嘅人會後悔冇睇埋呢一句.
- 或者喺電話嘅設定搵番應用程式,搵番Whatsapp,之後揀Clear cache(清理緩存/暫存),唔好多手揀咗隔離個制,因為會清晒成個Whatsapp,冇備份嘅人會後悔冇睇埋呢一句.
最終步驟:Send新嘅動態Sticker出去畀自己/朋友
當你完成晒上面所有步驟,跟住開番Whatsapp出嚟就可以見到本身喺對話入面個Sticker已經變咗樣,將Sticker加入最愛,就可以正常Send畀朋友㗎喇!


text:
年尾,諗起我老豆早輪同我講,你走入茶樓,睇下,放棄自己既人真係好多. 慌你唔死,佢再加一句,九成九既人都放棄自己. 我果下同佢一齊感慨同互勉. 兩父女,放棄左自己既咩同冇放棄D咩,大家都好了解對方,邊D位corner大家邊D位放過大家都係一個conscious and conscientious decision. 我好慶幸有佢呢個朋友.好多人恨有人好鍚自己,其實,鍚,所謂對你好,有幾難丫.起呢個圍威喂仲要沙陳白霍虛偽到爆炸既世界,有個人關心你個人有冇人格就難囉.就好似跳舞,有人要求你有alignment你就買隻燒豬還神啦. 雖然我同我老豆臭檔既時候都唔少.呢D情況,我同佢最驚我阿媽輕描淡寫一句,你地兩個係咪真係有受過高等教育既人士呢.我地兩個發緊咩神經條氣幾唔鋸都即時收皮入房(因為場面搞大左自己落唔到台)自己嬲飽佢(aka自己). 我地似乎有種幻覺讀過書個人待人接物應該係要唔同,要有D堅持. 唉有時做到有時做唔到啦. 又好似老友J話有D人有教育冇修養.可見係兩回事.盡力而為啦.
Archives for the Month of January, 2011
早春
Sunday, 30 January 2011
麵粉櫈仔棉被紙盒膠袋阿妙
Friday, 14 January 2011
細個其中一種玩具係麵粉.阿婆或者阿姨會搓舊麵粉俾我玩. 一玩玩成個下晝,玩到舊野由白雪雪變黑炆炆濕滋滋玩到乾憎憎. 玩咩呢,完全無厘頭,搓圓拑扁,有時搓下人形或者類似動物既野. 多數我係變成一粒粒一條條或者一舊舊,然後又將佢地搓返埋一舊. 重重覆覆咁. 細個好多玩具,咩遊戲機都有,人地玩Gameboy我已經玩Gamegear. 但係好快掌握到個pattern某個configuration就算唔打爆機都冇興趣再玩落去. 但係都係中意玩麵粉. 或者裸屋企D櫈仔棉被紙盒膠袋綁埋一堆起地上面拖來拖去,或搭成一個難民營,然後捉埋隻貓阿妙匿入去. 抽象,漫無目的,冇輸贏,自我陶醉,旁人難以評定價值,實在可以揸起手有手感既野. 其實到而家大個都係咁.諗落跳舞對我來講都係咁. 你說,成世人都癲癲duckduck.